
Kasparas Pocius 
ALTERNATYVUSIS NOAMO CHOMSKY PASAULIS 


Pirmą kartą Lietuvoje - radikalaus šiuolaikinės JAV poli- 
tikos, ekonomikos ir viso to, ką vadiname kapitalizmu, kriti- 
ko, filosofo, lingvisto, anarchisto ir politinio aktyvisto Noamo 
Chomsky knyga. Lingvistas, 40 metų dėstęs Masačusetso 
technologijos institute ir padaręs kvapą gniaužiančių 
atradimų struktūrinės lingvistikos srityje, nuo septintojo 
dešimtmečio iki dabar kruopščiai analizuoja JAV užsienio 
politiką, jos įtaką valstybės vidaus gyvenimui ir apologe- 
tams intelektualams, kurie gina nusikaltimus, padarytus 
dėl „žmogaus teisių“ ir „paramos demokratijai“. Knygoje 
Tikslai ir vizijos pateikiamas šio mąstytojo minčių „koncen- 
tratas“ jame autorius nusako kitokio, geresnio ir labiau 
tinkamo gyventi pasaulio viziją. Negailestingai smerkda- 
mas pasaulio viešpačius ir valdymo formas (ir Vakaruose ir 
Rytuose), valstybės bei rinkos tironus, Chomsky išaukština 
žmogų, jo prigimtį, laisvės ir brolybės troškimą. Jis supran- 
ta demokratiją ne kaip būdą užvaldyti pasaulį, sunaikinant 
mažųjų žmonių ir tautų ekonominę ir politine laisvę ir gali- 
mybes, o kaip tiesioginės demokratijos, laisvų asociacijų, 
tobulesnės visuomenės sukūrimą. 

Tam, kad suprastume Chomsky vertybines nuostatas ir 
jo anarchizmą, reikia pažvelgti į jo biografinę dosjė. Noamas 
Avramas Chomsky gimė 1928 m. Filadelfijoje ir užaugo žydų 
sionistų kultūrinėje tradicijoje, tarp Rytų Europos emigrantų. 


Jo tėvas Williamas Chomsky 1913 m. pabėgo iš Rusijos, kad 
išvengtų tarnybos caro armijoje, o mama Elsie Simonofsky 
paliko Lietuvą, kai buvo vienerių metų amžiaus. 

Chomsky augo depresijos ir fašizmo pavojaus metais. 
Kaip jis pats prisimena: „Ketvirtajame dešimtmetyje buvo 
visiškai aišku, kad nacizmas yra labai pavojinga jėga, ir ji 
užtemdė visą mano vaikystę". Taip pat jis prisimena streikus 
Amerikoje, kuriuos malšindavo įsiutusios policijos pajėgos. 
O Chomsky šeimoje buvo daug bedarbių, profsąjungų ir 
politinių aktyvistų. Jis augo tarp darbininkų klasės atstovų, 
taikliai aprašytų tokiuose romanuose kaip, pavyzdžiui, Johno 
Dos Passoso Keturiasdešimt antroji paralelė, ir nuo vaikystės 
stebėjo klasinį solidarumą bei kovą. 

Nors Chomsky tėvai buvo Roosevelto tipo demokratai, 
Noamas turėjo dėdžių ir tetų, kurie dalyvavo komunistų, 
trockistų ir anarchistų veikloje. Būdamas vaikas, Chomsky 
jautė Niujorko radikaliųjų žydų intelektualinės kultūros įtaką. 
Jis reguliariai lankydavosi žydų anarchistų laikraščių kioskuo- 
se ir knygynuose. Tai buvo, pasak Chomsky, „darbininkų kla- 
sės kultūra, darbininkų klasės vertybės, solidarumas“. Nuo 
komunistų partijos ši Amerikos žydų atšaka skyrėsi radika- 
lia pusiau anarchistine bolševikų kritika. Dar būdamas jau- 
nas Chomsky suprato, kad komunistai su Stalinu priešakyje 
veikia prieš Ispanijos darbininkų klasės interesus ir bando 
sužlugdyti darbininkų revoliuciją Ispanijos pilietinio karo 
metu (1936-1939). Chomsky pirmas politinis straipsnis apie 
Barselonos žlugimą buvo parašytas, kai jam buvo tik dešimt 


metų. Komunistų partijos kontrrevoliucija prieš Ispanijos 
darbininkus, kurie buvo pradėję kolektyvizuoti žemę, kai ku- 
riose vietovėse į savo rankas perėmė fabrikų valdymą ir kūrė 
savo armiją kovai su Franco, padarė Chomsky didžiulį įspūdį. 
Vėliau apie tai Chomsky rašė: „Komunistų partijos vykdomas 
Ispanijos revoliucijos slopinimas rodo, kad bolševizmas ir 
Vakarų liberalizmas vienijasi prieš liaudies revoliuciją". 

Ankstyvoji anarchizmo įtaka Chomsky politinei minčiai 
negali būti pervertinta. Ji nubrėžė perspektyvą tolesnei jo 
politinei ir intelektualinei karjerai. Nuo 13 metų Chomsky 
save identifikavo kaip kairįjį - antibolševiką ir netruko pasi- 
justi izoliuotas dėl savo politinių idealų. Chomsky būtų likęs 
eiliniu Filadelfijos žydu radikalu, jei nebūtų pasukęs kalbos 
studijų keliu. 

Pradedant nuo pirmųjų esė ir baigiant tokioms kny- 
gomis kaip Pasaulio tvarka: senoji ir naujoji (World Order: 
Old and New, 1996) ar Hegemonija ar išlikimas (Hegemony or 
Survival, 2003) Chomsky plėtojo unikalią politinę kritiką. Pir- 
majame jo politinių tekstų rinkinyje Amerikos valdžia ir nau- 
jieji mandarinai (1969), dedikuotame „drąsiems jaunuoliams, 
atsisakantiems tarnauti nusikalstamame kare“, yra esė, kuri 
ir po trijų dešimtmečių išsiskiria savo įžvalgomis ir kandžiu 
sarkazmu. “Lengva būti paveiktam šokiruojančio siaubo, kurį 
eskaluoja žiniasklaida [apie Amerikos karą Vietname - K. P] ir 
nesuprasti, kad tai - didesnio nusikaltimo brutuali išorė. Tas 
nusikaltimas - tai pasiryžimas įvesti socialinę tvarką, kuri ga- 
rantuoja kančią, pažeminimą ir elementarių žmogaus teisių 


pažeidimus“ Jau šiame rinkinyje Chomsky atsiribojo nuo 
daugumos karo kritikų, kuriems jis buvo „tragiška klaida’, ir 
pavadino jį amerikietišku imperializmu. 

Nuo 1969 m. Chomsky išleido daug knygų apie JAV 
užsienio politiką Azijoje, Lotynų Amerikoje ir Artimuosiuose 
Rytuose. Knygoje Lemtingas trikampis puikiai išstudijuojama 
Izraelio valstybinio terorizmo istorija ir nuolatinė JAV vyriau- 
sybės parama Izraelio „Spartai“ kaip strateginiam arealui, 
nuginkluojama „sionistinė“ Arabų ir Izraelio konflikto versija 
ir reiškiama parama palestiniečių kovai. 

Chomsky taip pat rūpinosi sukelti reakcijas į Rytų Timoro 
išsivadavimo kovą. Ši buvusi Portugalijos kolonija 1975 m. 
patyrė Indonezijos invaziją ir buvo aneksuota, kai okupantus 
parėmė JAV vyriausybė. Tada žuvo virš 200 000 timoriečių. 
Taip pat jis rašė knygas apie JAV remiamą valstybinį teroriz- 
mą Lotynų Amerikoje, Izraelio agresiją Vakarų krante, Gazą 
ir Libaną, konformistinės spaudos vaidmenį išlaikant gerai 
uzmaskuotus "nemalonius faktus". 

Chomsky aktyviai pasisakė prieš Persijos įlankos karą, 
1993-1995 m. Oslo susitarimus - šie, kaip jis sakė, atnešė 
pergalę Izraeliui ir JAV. Pastaruoju metu šis nenuilstantis 
kovotojas tęsia kovą su JAV globaline politika, žiniasklaidos 
ir propagandos kontrole. Jo nuomone, būtent JAV admi- 
nistracija, jos remiamos korporacijos ir bankai vykdo tikrąjį 
valstybinį terorizmą pasaulyje. 

Šioje knygoje skaitytojas ras teorines Chomsky kritikos 
konstravimo prielaidas. Jau ankstyvajame savo politinės 


veiklos laikotarpyje, 1970 m., Chomsky savo pažiūras iš- 
dėsto paskaitoje „Valdžios ateitis“. Paveiktas septintajame 
dešimtmetyje įkaitusio JAV politinio klimato, filosofas ima 
lyginti įvairias pasaulio vizijas, pasiremdamas labai įžval- 
giai parinktomis įvairių autorių citatomis - šio Chomsky 
sugebėjimo turėtų nenuvertinti ir patys aršiausi jo kritikai. 
Chomsky jau prieš daugiau nei trisdešimt metų išreiškė 
nuomonę, kad tokios socialinio valdymo formos kaip vals- 
tybinis socializmas Sovietų Sąjungoje ir valstybinis kapita- 
lizmas visame kitame pasaulyje „yra regresyvios ir labai 
neadekvačios socialinės teorijos, ir daug fundamentalių 
problemų mums kyla iš šių dominuojančių socialinių for- 
mų nepriderinamumo ir netinkamumo modernioms in- 
dustrinėms visuomenėms“. Klasikinio liberalizmo idėjas 
perėmę industrinės visuomenės ideologai sureikšmina 
privatinę nuosavybę, individualistinį egoizmą, ekonominio 
bei politinio elito interesų labui sunaikina žmogui įgimtą 
laisvės, bendruomeniškumo, lygybės instinktą, patį žmogų 
arba paverčia pažemintu sistemos sraigteliu, instrumentu, 
arba priverčia vaikytis turto, užmirštant viską, išskyrus Save. 
O valstybinis socializmas atsiranda sunaikinus revoliucinio 
išsilaisvinimo pamatus; raudonoji biurokratija (kaip ją pa- 
vadino europietiškojo anarchizmo tėvas Michailas Bakuni- 
nas, vienas didžiausių Chomsky autoritetų) yra dar žiauresnė 
nei kapitalistinė, nes jėga nuslopina žmonių siekius 
savarankiškai tvarkyti savo reikalus, sunaikina patį socialumą 
ir, žinoma, laisvę, pajungia žmones valstybinei kontrolei. 


Valdžios ir ekonominės galios troškimas ir valstybiniams so- 
cialistams, ir valstybiniams kapitalistams atima norą rūpintis 
visuomenės gerove ir verčia pasaulį regresuoti. Kaip išeitį 
Chomsky mato socialinį libertarizmą - socialinę teoriją, pa- 
sak autoriaus, grindžiamą ir klasikiniu liberalizmu, ir kairiuo- 
ju marksizmu, ir anarchizmu. Libertarinis socializmas reiškia 
perėjimą nuo kapitalistinių santykių ar valstybinės kontrolės 
į tokį būvį, kuris ne tik žmogų išlaisvintų iš vergijos pančių, 
bet ir leistų jam tiesiogiai dalyvauti demokratijos kūrime- 
sudarytų galimybes kurtis daugybei „darbininkų tarybų, 
vartotojų tarybų, komunų asamblėjų, regioninių federacijų 
ir t. t, kuriose atstovaujama tiesiogiai ir yra galimybė jas 
keisti, taigi atstovaujantieji yra tiesiogiai atsakingi už aiškiai 
apibrėžtą ir integruotą socialinę grupę, kurios vardu pasisa- 
ko aukštesnės tvarkos organizacijoje“. Taigi, tokia visuomenė 
ir yra Noamo Chomsky svajonių visuomenė. 

Esė „Sovietų Sąjunga prieš socializmą“ Chomsky dar 
sykį išsako savo požiūrį į Rytų valstybę, kurioje revoliucija 
greitai tapo tironiško smurto ir žiaurumo įkaite; jos vardu 
prisidengę raudonieji biurokratai tyliai susidorojo su demo- 
kratinės kontrolės ir išsilaisvinimo mechanizmais, garsiai 
skelbdami apie komunizmo pergalę. Betgi Vakarų kapitaliz- 
mo ideologai ir valstybininkai, kuriuos Chomsky atvirai vadi- 
na sovietų kolegomis, gąsdindami visuomenę bolševizmo 
siaubu, nemažiau pasidarbavo naikindami tikros demokrati- 
jos galimybes Vakaruose bei leido įsigalėti laisvajai rinkai 
ir korporacijoms, beveik jau sunaikinusioms visa tai, ką 


pasiekė ekonominės ir politinės laisvės siekiančios Vakarų 
visuomenės. 

Esė „Propaganda. Amerikietiškasis stilius“ Chomsky 
rašo: „Totalitarinėse visuomenėse, kur veikia Tiesos minis- 
terija, propaganda iš tiesų nesistengia kontroliuoti tavo min- 
čių. Ji tik suteikia partinę liniją. Ji sako: „Štai oficiali doktrina, 
paklusk ir nepateksi į bėdą. Jei nukrypsi nuo linijos, mes 
tau kai ką padarysim, nes mes turime galią“. Demokratinės 
visuomenės negali taip veikti, nes valstybės galios kon- 
troliuoti elgesį jėga daug labiau apribotos. Jei žmonėms 
leidžiama pareikšti nuomonę, tai tie, kurie turi galią, sten- 
giasi kontroliuoti, ką tas liaudies balsas sako - kitais žodžiais 
tariant, žmonių mąstymą“. Performulavus šią Noamo Chom- 
sky citatą į kito iškilaus mąstytojo, jau mums gerai žinomo 
Slavojaus Zizeko kalbą, geismas - turėti, mylėti, kurti, būti 
pripažintam visuomenėje - skatina pasisavinti, įtraukti į save 
tai, kas vadinama kapitalizmo ideologija - idėjas, įsitikini- 
mus ir mintis, kurios jokiu būdu neišeitų už demokratinio 
diskurso ribų. Šias ribas saugoja tas pats geismas - tu ne- 
gali kalbėti kitaip, nei tau leista šiuolaikinio viešojo diskur- 
so. Kalbėti kitaip - reiškia būti neišgirstam, pažįstamam 
nebent saujelei savų žmonių, nebūti įtrauktam į viešus 
debatus. Esantis už diskurso ribų žmogus nėra politinis sub- 
jektas. Jis yra už įstatymo ribų. Demokratinės propagandos 
modelis atskleidžiamas nagrinėjant praėjusio amžiaus pa- 
baigos neramumus Vietname, Nikaragvoje ir Irake, - visais 
tais atvejais ji veikia kaip diskursyvi prievarta. 


Titulinėje esė „Tikslai ir vizijos“ bei interviu su jauna 
slovėnų aktyviste Ziga Vodovnik aptariama padėtis pasau- 
lyje, sugriuvus Sovietų Sąjungai bei vykstant kapitalistinei 
globalizacijai. Chomsky paaiškina savo sprendimą palaikyti 
tautinės valstybės (kaip galimybės tų šalių gyventojams 
daryti tam tikrą įtaką politikos ir ekonomikos raidai) intere- 
sus šioje galios ir pinigų „iš viršaus“ viešpatavimo eroje. 
Jis mini Kubą ir Vietnamą kaip atsparos JAV hegemonijai 
pavyzdžius, aptaria nykią padėtį Rytų Europoje, siaubiamoje 
laukinio kapitalizmo. Iš čia randasi ir jo koncepcija apie Rytų 
Europą, kuri jau penkis šimtus metų Vakarų imperialistams 
tarnauja kaip „trečiasis pasaulis“ - į šią teoriją turbūt reikėtų 
ne mažiau atsižvelgti, diskutuojant mūsiškes vijimosi, at- 
silikimo ir artėjimo prie europietiškųjų tikslų strategijas. 
Įvairių pasipriešinimo kapitalizmo negerovėms strategijų 
ir alternatyvų jo viešpatavimui svarstymas šiandieninio pa- 
saulio šviesoje, rėmimasis žmogaus prigimties koncepcijo- 
mis, įvairių kairiųjų judėjimų istorijų ir garsių asmenybių 
minčių pateikimas yra pagrindiniai Chomsky uždaviniai, ir 
šioje knygoje visa tai yra atskleista. 

Visa tai, apie ką kalbama šioje knygoje, yra aktualu ir 
dabartinei Lietuvai, kurioje dabar ypatingai pastebimas 
prisitaikymas prie JAV ideologijos, kapitalizmo ir besaikio 
vartotojiškumo hegemonijos. Chomsky teikia idėjų visiems 
tiems, kurie ieško kūrybingų alternatyvų vienodam ir sterili- 
zuotam mūsų gyvenimo stiliui, nesusitaiko su esama padė- 
timi, nes žino, kad tai, ką siūlo laisvosios rinkos ekonomika 


ir kapitalistinis globalizacijos variantas, neatneš nei laisvės, 
nei demokratijos, nei sukurs pilietinę visuomenę, o greičiau 
bus žingsnis atgal. Vienintelė galimybė susikurti geresnį 
gyvenimą - tai mūsų pačių aktyvus dalyvavimas demaskuo- 
jant įvairias šiuolaikinio pasaulio blogybes, alternatyvių 
bendruomenių kūrimas, vieši pasisakymai, drąsių, kilnių 
tikslų ir vizijų įgyvendinimas. 


Kasparas Pocius 


VALDŽIOS ATEITIS 


Parengta pagal pranešimą, skaitytą Poezijos centre, 
Niujorke, 1970 m. vasario 16-ąją 


Koks valstybės vaidmuo išsivysčiusioje industrinėje 
visuomenėje? Atsakant į šį klausimą ir norint nubrėžti dis- 
kusijos ribas, manau, būtų naudinga nustatyti keturias šiek 
tiek idealizuotas pozicijas. Norėčiau paminėti šias pozicijas: 
pirmoji - klasikinis liberalas, antroji - socialistas libertaras, 
trečioji - valstybinis socialistas, ketvirtoji - valstybinis kapi- 
talistas. Norėčiau aptarti kiekvieną poziciją iš eilės. Taip pat 
užbėgdamas už akių noriu paaiškinti savo asmeninį požiūrį, 
kad galėtumėte geriau įvertinti, ką aš sakau. Aš manau, kad 
socialistinės libertarinės koncepcijos -taipaš vadinu požiūrių 
spektrą nuo kairiojo marksizmo iki anarchizmo - yra visiškai 
teisingos, ir kad tai - derama ir natūrali klasikinio liberalizmo 
tąsa išsivysčiusioje industrinėje visuomenėje. 

Priešingai, man atrodo, kad valstybinio socializmo ide- 
ologija, t. y. tai, kuo tapo bolševizmas, ir tai, kas išsirutuliojo 
iš valstybinio kapitalizmo ideologijos - modernios gerovės 
valstybės idėja - yra regresyvios ir labai neadekvačios socia- 
linės teorijos, ir daug fundamentalių problemų mums kyla 
dėl šių dominuojančių socialinių formų nepriderinamumo ir 
netinkamumo modernioms industrinėms visuomenėms. 

Taigi leiskite man aptarti šiuos keturis atramos taškus, 
pradedant klasikiniu liberaliu požiūriu. 


KLASIKINIS LIBERALIZMAS 


Klasikinis liberalizmas kaip savo didžiąją idėją pabrėžia 
opoziciją visoms, kad ir labiausiai apribotoms, valstybės 
kišimosi į asmeninį ir socialinį gyvenimą formoms. Šis teigi- 
nys gana gerai žinomas. Kad ir kaip būtų, samprotavimai, 
kurie veda prie šio teiginio, yra mažiau žinomi ir, aš manau, 
gerokai svarbesni nei jis pats. 

Vienas iš ankstyviausių ir puikiausių šios pozicijos apra- 
šymų pateiktas Wilhelmo von Humboldto veikale Valstybės 
veiklos ribos — jis buvo parašytas 1792 m., bet paskelbtas tik 
po šešiasdešimties metų. Remiantis šiuo požiūriu, valstybė 
siekia „padaryti žmogų instrumentu, kad jis tarnautų jos 
tikslams, nepaisydamas savo individualių tikslų", ir, kadangi 
žmonės yra iš esmės laisvos, ieškančios, tobulinančios save 
būtybės, valstybė tampa labai antihumaniška institucija. Tai 
yra jos veikla ir egzistencija visiškai nedera su visai harmo- 
ninga, visapusiška žmogaus potencialo plėtra - taigi nedera 
su tuo, ką Humboldtas - ir kitame amžiuje Marxas, Bakuni- 
nas, Millis - laikė tikruoju žmogaus tikslu (ir aš manau, kad 
tai tikslus apibrėžimas). 

Remdamiesi šiuo požiūriu, modernūs konservato- 
riai linkę laikyti save tikrais klasikinio liberalo palikuoniais. 
Tačiau, mano nuomone, šiai nuostatai galima pritarti tik iš 
labai paviršutiniškų pozicijų - tuo galima įsitikinti, geriau 


1 Wilhelm von Humboldt, Limits of State Action, J.W. Burrow, ed. (London: Cambridge University Press, 1969), 
p. 68. 


išstudijavus pamatines klasikinės libertarinės minties idėjas, 
geriausiai, mano nuomone, nusakytas Humboldto. 

Aš manau, kad šios problemos ir šiandien yra pakanka- 
mai reikšmingos, ir jeigu neprieštarausite tam tikrai ekskur- 
sijai į antikvariatą, norėčiau jas pagvildenti plačiau. 

Humboldtui, kaip Rousseau, o dar anksčiau - kartezi- 
ninkams, žmogaus pagrindinė savybė yra laisvė. 


Tyrinėjimas ir kūryba - štai tie centrai, apie kuriuos sukasi 
Sains yal 
daugmaž visa žmogaus veikla . 


Bet jis toliau sako, kad 


visa moralinė kultūra pražysta tik iš vidinio sielos gyvenimo ir 
[...] niekada negali būti produkuojama išorinių ir dirbtinių gudrybių 
[...] Suvokimo, kaip ir bet kurios žmogaus savybės, ugdymas, ap- 
skritai pasiekiamas veiklumu, savo paties gabumais ar savo paties 
metodais, leidžiančiais pasinaudoti kitų sugebėjimais. 


Remdamasis šiomis prielaidomis, Humboldtas plėtoja 
edukacijos teoriją - jos aš dabar neaptarinėsiu. Ir tai ne vis- 
kas. Humboldtas plėtoja eksploatacijos ir susvetimėjusio 
darbo teorijos pradmenis - teorijos, kurią, mano manymu, 
siūlo ankstyvasis Marxas. Humboldtas faktiškai tęsia mano 
minėtą komentarą apie suvokimo ugdymą, spontaniškai 
nukreipdamas kalbą kita linkme. Jis teigia, kad „žmogus 
niekada taip nesisavina to, ką turi, kaip to, ką veikia; ir darbi- 


1 Op. cit, p.76 
? Op. cit, p. 19, 62 

ninką, kuris rūpinasi sodu, turbūt yra teisingiau laikyti jo sa- 
vininku, negu apatišką smagurį, skanaujantj jo vaisius" . Jei 
išties žmogaus veikla išplaukia iš vidinio impulso, 


atrodo, kad visi valstiečiai ir amatininkai turi būti prilyginti 
menininkams; tai yra žmonės, kurie myli darbą savaime, tobulina 
jį savo plastiniu genialumu ir isradingumu, ir šitaip plėtoja savo 
intelektą, taurina savo charakterį, išaukština ir ištobulina savo 
pomėgius. Taigi žmonija būtų sutaurinta tų pačių dalykų, kurie 
dabar, kad ir būdami gražūs savaime, taip dažnai pasitelkiami ją, 
žmoniją, nuzeminant... [Llaisvė neabejotinai yra būtina sąlyga, 
be kurios net palankiausia individualiai žmogaus prigimčiai veikla 
niekada negali būti tokia sėkminga ir teikti tiek naudos. Tai, kas 
nekyla iš laisvo žmogaus pasirinkimo arba yra tik apmokymo ar 
vadovavimo rezultatas, nejeina į pačią jo būtį ir lieka svetima jo 
prigimčiai; jis to neatlieka energingai, veikiau tai daro mechaniškai 
tiksliai“. 


Tokiais atvejais, kai žmogus veikia mechaniškai, re- 
aguodamas į išorinius reikalavimus ar instrukcijas, o ne ska- 
tinamas savo interesų, energijos ir jėgos, „mes galime žavėtis 
tuo, ką jis daro, bet nekreipiame dėmesio į tai, kas jis yra". 

Humboldto supratimu, žmogus yra gimęs tyrinėti ir 
kurti tai, ką laisvai pasirenka pats, taip jis tampa labiau 
menininku nei gamybos instrumentu ar gerai išdresuota 


papūga. Tai yra jo [Humboldto - vert. past.] sampratos apie 


1 Op. cit, p. 19. 

? Op. cit, p. 22 

3 Cit. pagal Marianne Cowan, ed., Humanist Without Portfolio: An Anthology (Detroit: Wayne State University 
Press, 1964). 

žmogaus prigimtį esmė. Manau, kad ši samprata yra labai 
pamokanti, įdomi, palygintina su Marxu, ankstyvaisiais jo 
rankraščiais ir ypač su aiškinimu „apie darbo susvetimėjimą, 
kai darbas primestas darbininkui iš išorės [...] nėra jo prigim- 
ties dalis [...] (taigi) darbininkas ne pasitenkina savo darbu, 
bet save paneigia [...] (ir yra) fiziškai išsekintas bei protiškai 
sumenkęs"; tai - susvetimėjęs darbas, kuris „nusviedžia 
kai kuriuos darbininkus atgal prie barbariško darbo, o ki- 
tus paverčia mašinomis“, taip atimdamas iš žmogaus jo 


1 


„rūšies pobūdį“ „laisvą sąmoningą veiklą“ ir „produktyvų 
gyvenimą"!. 

Taip pat prisiminkime gerai žinomą ir dažnai cituojamą 
Marxo apibrėžimą, taikomą aukštesnei visuomenės formai, 
kurioje „darbas tampa ne tik gyvenimo būdu, bet ir tuo, ko 
gyvenime labiausiai trūksta““. Dar prisiminkime jį dažnai 
kritikuojant specializuoto darbo procesą, kuris „suluošina 
darbininką, paversdamas jį žmogaus fragmentu, nužemina 
jį iki mašinos priedo lygio, sunaikina visas darbo teikiamo 
žavesio liekanas, paverčia jį nepakenčiamu triūsu [...] atima 
iš darbininko intelektines darbo proceso galimybes, tokia 
pat proporcija, kokia mokslas yra inkorporuotas į darbą kaip 
nepriklausoma galia“. 


1 Cit. pagal Shlomo Avineri, The Social and Political Thought of Karl Marx (London: Cambridge University Press, 
1968), p. 142, komentarai iš Holy Family, žr. Robert C. Tucker, ed., The Marx-Engels Reader, 2nd ed., (New York: 
W. W. Norton, 1972), p. 133-135. 

? Karl Marx, Critique of the Gotha Program, op. cit, p. 388 

3 Karl Marx, Capital, op. cit, p. 310. 

Robertas Tuckeris yra teisingai pabrėžęs, kad Marxas 
revoliucionierių regi veikiau kaip sužlugdytą kūrėją, o ne kaip 
nepatenkintą vartotoją. Ir ši, daug radikalesnė, kapitalistinių 
santykių kritika kyla tiesiogiai, neretai išsakyta tais pačiais 
žodžiais, iš libertarinės Apšvietos epochos minties. Dėl to, 
aš manau, privalu pasakyti, kad klasikinės liberalizmo idėjos 
iš esmės yra nuodugniai antikapitalistinės, nors vėliau jos 
buvo plėtojamos ne ta kryptimi. Šių idėjų esmė turėjo būti 
sunaikinta tam, kad jos ideologiškai tarnautų moderniajam 
industriniam kapitalizmui. 

Rašydamas XVIII a. devintajame dešimtmetyje ir de- 
šimtojo dešimtmečio pradžioje Humboldtas nieko nežinojo 
apie tas formas, kurias įgaus industrinis kapitalizmas. Todėl 
šiame klasikiniame klasikinio liberalizmo tekste jis pabrėžia 
valstybės galios apribojimo problemą, bet nesutelkia dėme- 
sio ties privačios galios problema. Priežastis yra aiški - jis tiki 
esmine privačių asmenų padėties lygybe ir kalba apie ją. 
Ir, žinoma, jis, kurdamas 1790-aisiais, nieko nežinojo apie 
būdus perinterpretuoti privataus asmens apibrėžimą kor- 
poracinio kapitalizmo eroje. Jis neįžvelgė - dabar pacituosiu 
anarchistą istoriką Rudolfą Rockerį, - kad „Demokratija su 
savo motto: „Visų piliečių lygybė prieš įstatymą“ ir Liberaliz- 
mas su savo „žmogaus kaip pačiam sau įstatymo“ idealu bus 
sutriuškinti kapitalistinių ekonominių realijų“. Humboldtas 
nenumatė, kad grobuoniškoje kapitalistinėje ekonomikoje 


1 Rudolf Rocker, Anarcho-Syndicalism: Theory and Practice (Oakland: AK Press, 2004), p. 10. 

valstybės kišimasis bus absoliuti būtinybė, siekiant išsaugoti 
žmogaus egzistenciją ir išvengti fizinės aplinkos destrukci- 
jos. Aš, žinoma, kalbu optimistiškai. Kaip Karlas Polanyi yra 
pastebėjęs, save reguliuojanti rinka „nė minutės negalėtų 
egzistuoti nesunaikindama žmogiškojo ir gamtiškojo visuo- 
menės turinio; ji fiziškai sunaikintų žmogų ir paverstų jo 
aplinką laukine gamta“. Manau, šie žodžiai teisingi. Hum- 
boldtas taip pat nenumatė būdingos darbo savybės tapti 
preke, doktrinos, pagal kurią, kalbant Polanyi žodžiais, „ne 
prekei spręsti, kur ji turi būti parduota, kuriam tikslui nau- 
dojama, už kokią kainą turi būti leista ją pakeisti, kokiu būdu 
suvartoti ar sunaikinti“. Bet šiuo atveju prekė, žinoma, yra 
žmogaus gyvenimas, ir todėl socialinė apsauga buvo mini- 
mali būtinybė suvaržyti iracionalią ir destruktyvią klasikinės 
laisvosios rinkos veiklą. Net Humboldtas 1790 m. nesuprato, 
kad kapitalistiniai ekonominiai santykiai įamžina vergiją, 
nors 1767 m. Simonas Linguet paskelbė juos esant net bai- 
sesnius už pančius. 


Neįmanoma gyventi kitaip negu verčiant mūsų laukų dar- 
bininkus dirbti žemę, kurios vaisių jie nevalgys, ir mūsų mūrininkus 
statyti namus, kuriuose jie negyvens. Tai būtinybė, įtraukianti juos 
į rinką, kur darbininkai laukia šeimininkų, padarysiančių jiems 
malonę ir nupirksiančių juos. Tai būtinybė, kuri priverčia juos pulti 
ant kelių prieš turtingąjį, kad gautų iš jo leidimą praturtėti [...] Kokią 


' Karl Polanyi, The Great Transformation: The Political and Economical Origins Of Our Time (Boston: Beacon 
Press, 1957), p. 3. 
? Op. cit., p. 176. 

didelę naudą jiems suteikė vergovės panaikinimas! Aš sakau tai su 
dideliu liūdesiu ir tiesiai: visa tai, ką jie gavo, yra nuolatos kanki- 
nanti bado mirties, negandos baimė, niekad nelankiusi jų protėvių 
iš žemutinių visuomenės sluoksnių... „Jis laisvas, - jūs sakote. - Ak! 
Tai jo nelaimė..." Šie žmonės, sako, neturi šeimininko [...] jie turi 
vienintelį ir patį nuožmiausią, baisiausią iš šeimininkų - būtinybę. 
Tai juos nužemina iki žiauriausios priklausomybės." 


Ir jei vergovės idėjoje glūdi kažkas žeminančio žmogaus 
prigimtį, kaip primygtinai tvirtino kiekvienas Apšvietos šau- 
klys, peršasi išvada, kad reikia laukti naujos emancipacijos, 
to, ką Fourier pavadino „trečiąja ir paskutiniąja emancipa- 
cine istorijos faze" - pirmoji vergus pavertė baudžiauninkais, 
antroji - baudžiauninkus samdiniais, o trečioji proletariatą 
pavers laisvais žmonėmis, pašalindama prekinį darbo pobū- 
di, pribaigdama samdomą vergiją ir įvesdama demokratinę 
komercinių, industrinių ir finansinių institucijų kontrolę“ 

Visų šių dalykų Humboldtas savo klasikinėje liberalio- 
je doktrinoje neaptarė ir nepastebėjo, bet manau, kad jis 
būtų pritaręs tokioms išvadoms. Tarkime, jis sutinka, kad 
valstybės kišimasis į socialinį gyvenimą būtų pagrįstas, „jei 
laisvė sugriautų pačias sąlygas, be kurių ne tik laisvė, bet ir 
egzistencija būtų neįmanoma“, taigi tomis aplinkybėmis, 
kurios susidaro nevaržomoje kapitalistinėje ekonomikoje? 


1 Cit. pagal Karl Marx, Theories Of Surplus Value (Volume IV of Capital, (Moscow: Progress Publishers, 1963), 
p. 346, 348, 349. 

? Cit. pagal Matin Buber, Paths In Utopia (Boston: Beacon Press, 1958), p. 19. 

* Wilhelm von Humboldt, Limits of State Action, p. 137 

Ir Humboldtas, kaip matyti iš mano pateiktų citatų, negailes- 
tingai smerkia darbo susvetimėjimą. 

Betkuriuoatveju,jo išsakyta biurokratijos ir autokratinės 
valstybės kritika yra labai iškalbingas perspėjimas apie kai 
kuriuos niūrius moderniosios istorijos aspektus. Ir svarbu tai, 
kad jo kritikos bazė yra taikytina daug liberalesnei prievartos 
institucijų sričiai nei jis įsivaizdavo - būtent industrinio kapi- 
talizmo institucijoms. 

Nors Humboldtas atstovauja klasikinei liberaliajai dok- 
trinai, jis nėra primityvus individualistas, kaip, pavyzdžiui, 
Rousseau. Rousseau išliaupsina laukinį, kuris „gyvena savy- 
je“, bet Humboldto vizija visiškai kitokia. Jis apibendrina 
savo samprotavimus 


teigdamas, kad 


visos idėjos ir argumentai, išplėtoti šioje esė, gali būti tiksliai 
redukuoti į teiginį, kad, nutraukus visus žmonijos pančius, bus 
stengiamasi rasti kiek įmanoma daugiau socialinių saitų. Izoliuotas 
Žmogus negali tobulėti labiau uz supančiotąjį.“ 


Jis faktiškai žvelgia į laisvų ryšių bendruomenę be 
valstybės ar kitų autoritarinių institucijų prievartos, visuo- 
mene, kurioje laisvi žmonės gali kurti, domėtis ir pasiekti 
aukščiausią savo galių lygį. Faktiškai, gerokai pralenkdamas 


1 Jean-Jacques Rousseau, First and Second Discourses, R. D. Masters, ed. (New York: St. Martin's Press, 1964, p. 179. 
? Wilhelm von Humboldt, Limits of State Action, p. 99-100. 

savo epochą, jis pateikia anarchistinę viziją, kuri galbūt atitin- 
ka tolesnę industrinės visuomenės stadiją. Galbūt mes kada 
nors sulauksime dienos, kai visos šios įvairios gijos susipins 
į libertarinio socializmo visumą, - tai socialinė forma, kuri 
vargu ar egzistuoja šiandien, nors jos elementų galima 
pastebėti, tarkime, kalbant apie individo teisių garantijas - 
josgeriausiai buvo realizuotos, nors ir su tragiškais trūkumais, 
Vakarų demokratijose; Izraelio kibucuose, darbininkų tarybų 
eksperimentuose Jugoslavijoje; pastangose pažadinti liaud- 
ies sąmoningumą ir sukurti naujus įsitraukimo į socialinį 
procesą būdus; šios pastangos - fundamentali Trečiojo pa- 
saulio revoliucijų dalis, sunkiai koegzistuojanti su nepateisi- 
nama autoritarine tvarka. 

Apibendrindamas galiu pasakyti, kad pirmas valstybės 
konceptas, kurį renkuosi kaip atsparos tašką, yra klasikinis 
liberalizmas. Pagal jo doktriną, valstybės funkcijos turi būti 
drastiškai apribotos. Tačiau šis išpažįstamas apibūdinimas 
yra labai paviršutiniškas. Žvelgiant giliau, klasikinis liberalus 
požiūris kyla iš konkretaus žmogaus prigimties koncepto, 
kuriuo pabrėžiama įvairovės ir laisvos kūrybos svarba, taigi 
šis požiūris - fundamentaliai priešingas industriniam kapi- 
talizmui su samdomaja vergija, susvetimėjusiu darbu ir hie- 
rarchiniais bei autoritariniais socialinio ir ekonominio organ- 
izavimo principais. Klasikinė liberali mintis, bent jau kalbant 
apie jos idealią formą, yra priešiška savininkiško individua- 
lizmo konceptams, kurie būdingi kapitalistinei ideologijai. 
Dėl šios priežasties klasikinė liberali mintis siekia pašalinti 

socialinius pančius ir pakeisti juos socialiniais ryšiais, o ne 
besivaržančiųjų godumu, grobuonišku individualizmu ir, 
suprantama, ne korporacinėmis imperijomis - nesvarbu, 
valstybinėmis ar privačiomis. Štai kodėl klasikinė libertarinė 
mintis, derinama su industrinio kapitalizmo suvokimu, mano 
manymu, veda tiesiai į libertarinį socializmą, ar, jei norite, 
anarchizmą. 


LIBERTARINIS SOCIALIZMAS 


Antras atramos taškas, kurį noriu aptarti, yra socia- 
listo libertaro valstybės vizija. Vienas prancūzų rašytojas, 
linkęs pritarti anarchizmui, rašė, kad „anarchizmas turi 
platų užpakalį - kaip ir popierius, jis ištveria viską“. Egzis- 
tuoja daug anarchizmo atspalvių. Tačiau mane šiuo atveju 
domina tik viena pakraipa - Bakunino anarchizmas. Šis au- 
torius 1865 m. anarchistų manifeste paskelbė, kad tam, kad 
būtum anarchistas, pirmiausia reikia būti socialistu. Taip 
pat mane domina Adolpho Fischerio, vieno iš Haymarket 
maišto (1886) kankinių, anarchizmas; jis teigė, kad „kiek- 
vienas anarchistas yra socialistas, bet nebūtinai kiekvienas 
socialistas yra anarchistas““. Nuoseklus anarchistas turi 
priešintis privačiai gamybos priemonių nuosavybei. Tokia 
nuosavybė, cituojant garsiąją Proudhono frazę, tikrai yra va- 
gystės forma“. Bet nuoseklus anarchistas taip pat priešinsis 


1 Cit. pagal James Joll, The Anarchists (Boston: Little, Brown, 1965), p. 145-145. 
? Cit. pagal Daniel Guerin, Anarchism: From Theory To Practice (New York: Monthly Review, 1970), p. 12. 
3 Pierre-Joseph Proudhon, What is Property? (New York: Howard Fertig, Inc., 1966), p. 12. 

„Vyriausybės vykdomam gamybos organizavimui. Tai reiškia 
valstybinį socializmą, šalies pareigūnų įsakinėjimą gaminto- 
jams, bei vadybininkų, mokslininkų, parduotuvių savininkų 
įsakinėjimą parduotuvėje... Darbo klasės tikslas yra laisvė 
nuo išnaudojimo. Šio tikslo nepasiekė ir negali pasiekti nau- 
ja valdančioji klasė, pakeisianti buržuaziją. Jį gali realizuoti 
tik patys darbininkai, kai jie įsteigs darbininkų tarybas ir taps 
savo produkcijos šeimininkais" Šios pastabos cituojamos 
iš kairiojo marksisto Antono Pannekoeko veikalo. Manau, 
kad svarbu pažymėti, jog radikalus marksizmas, - tas, kurį 
Leninas yra pavadinęs vaikišku ultrakairumu“, - susilieja su 
anarchistinémis srovėmis. Leiskite man pateikti dar vieną 
kairiojo marksizmo ir socialistinio anarchizmo pavyzdį. Štai 
jums,revoliucinio socializmo“ apibrėžimas: 


Socialistas revoliucionierius teigia, kad valstybinė nuosavy- 
bė - tiesiausias kelias į biurokratinį despotizmą. Mes paaiškinome, 
kodėl valstybė negali demokratiškai kontroliuoti pramonės. 
Pramonę demokratiškai valdyti ir kontroliuoti gali tik darbininkai, 
renkantys iš savo tarpo pramonės administracijos komitetus. So- 
cializmas bus fundamentali industrinė sistema; jos šalininkai bus 
susiję su industrija. Taigi tie, kurie visuomenėje plėtoja socialinę ir 
darbinę veiklą, bus tiesiogiai atstovaujami vietinėse ir centrinėse 
pramonės tarybose - socialinės administracijos įstaigose. Taigi šių 
delegatų galios priklausys nuo tų, kurie dirba, ir jie žinos, ko rei- 
kia bendruomenei. Kai susirinks administracinis pramonės centro 


1 Anton Pannekoek Theses on The Fight of The Working Class Against Capitalism, www.marxists.org/archive/ 
pannekoe/1947/theses-fight.htm. 
? Zr.V.1. Lenin, Left-Wing Communism: An Infantile Disorder (Moscow: Progress Publishers, 1964). 

komitetas, jis reprezentuos kiekvieną socialinės veiklos fazę. Vadi- 
nasi, kapitalizme susiformavusią politinę ar geografinę valstybę 
pakeis socialistinis pramonės administravimo komitetas. Perėjimas 
iš vienos socialinės sistemos į kitą bus socialinė revoliucija. Politinė 
valstybė istoriškai reiškia viešpataujančiųjų klasių žmonių valdžią; 
Socialistinė Respublika turės pramonės valdžią, veikiančią visos 
bendruomenės vardu. Pirmoji valdymo forma reiškė ekonominį 
ir politinį daugumos pajungimą; antroji reikš ekonominę laisvę 
visiems - todėl tai bus tikroji demokratija". 


Šios citatos yra paimtos iš knygos, pavadintos Valstybė: 
jos kilmė ir funkcijos, parašytos Williamo Paulo 1917 m., dar 
prieš Lenino Valstybę ir revoliuciją, jo libertariškiausią vei- 
kalą. 

Williamas Paulas buvo vienas iš Didžiosios Britani- 
jos komunistų partijos kūrėjų, vėliau šios partijos žurnalo 
leidėjas. Įdomu, kad jo pateikta valstybinio socializmo kri- 
tika panaši - manau, labai panaši - į libertarinę anarchistų 
doktriną, ypač teiginiu, kad valstybė privalo išnykti, būti 
pakeista darbininkiškos visuomenės organizacijos pačiame 
socialinės revoliucijos procese. Proudhonas 1851 m. rašė, 
kad tai, į ką mes keičiame valdžią, yra industrinė organizaci- 
ja; galima pacituoti daug panašių komentarų. Tokia iš esmės 
yra pamatinė revoliucionierių anarchistų idėja. 

Dar svarbiau už faktą, kad galima pacituoti daug 
panašių pareiškimų, yra tai, kad šios idėjos buvo keletą kartų 


"William Paul, The State: It's Origins and Functions (Glasgow: Socialist Labour Press, 1918), p. 197-198. 

įgyvendintos spontaniškais revoliuciniais veiksmais, pavyz- 
džiui, Vokietijoje ir Italijoje po Pirmojo pasaulinio, karo ir 
Katalonijoje 1936-aisiais. 

Galima įrodinėti, bent aš taip darysiu, kad tarybų ko- 
munizmas (council communism) - remiantis minėtąja 
ilga citata - yra natūrali revoliucinio socializmo forma in- 
dustrinėje visuomenėje. Reflektuojamas intuityvus suprati- 
mas, kad demokratija yra didi apgaulė, kai industrinė sistema 
yra kaip nors kontroliuojama autokratinio elito - nesvarbu, 
ar tai būtų savininkai, vadybininkai, technokratai, partija, 
valstybinė biurokratija ar dar kas nors. Klasikinių liberaliųjų 
idealų, kuriuos taip pat yra puoselėję Marxas, Bakuninas ir visi 
tikri revoliucionieriai, autoritarinio dominavimo sąlygomis 
negalima įgyvendinti. Žmonija, kitais žodžiais tariant, nebus 
laisva tam, kad domėtųsi, kurtų ir iki tobulumo išplėtotų savo 
potencialą; darbininkas liks pažemintu žmogaus fragmentu, 
instrumentu gamybiniame procese, kontroliuojamame iš 
viršaus. Remiantis šiuo požiūriu, revoliucinio libertarinio so- 
cializmo idėjos buvo nugrimzdusios paskutiniojo pusšimčio 
metų industrinėse visuomenėse. Dominuojančios ideologi- 
jos buvo valstybinis socializmas ir valstybinis kapitalizmas. 

Bet per paskutiniuosius pora metų būta įdomaus atgi- 
mimo. Mano cituotos Antono Pannekoeko tezės buvo paim- 
tos iš radikalios prancūzų darbininkų grupės brošiūros", o 
Williamo Paulo pastabos apie revoliucinį socializmą cituoja- 


1 Informations Correspondance Ouvriere. 

mos Walterio Kendallo pranešime, skaitytame 1969 m. Ang- 
lijos Šefildo mieste vykusioje nacionalinėje konferencijoje 
apie darbininkų kontrolę". 

Abi šios grupės reprezentuoja kai ką svarbaus. Dar- 
bininkų kontrolės judėjimas Anglijoje per kelerius pasta- 
ruosius metus tapo didele jėga. Šį judėjimą sudaro kele- 
tas didžiausių profsąjungų, tokių kaip Jungtinė inžinierių 
ir liejyklų darbininkų profsąjunga, - tai antra pagal dydį 
profsąjunga Anglijoje, ji prisiėmė minėtuosius principus 
kaip idėjinį pamatą. Šio judėjimo nariai surengė ne vieną 
sėkmingą konferenciją ir paskelbė įdomios propagandinės 
literatūros. Panašūs procesai vyksta ir žemyninėje Europoje. 
1968 m. gegužės mėnuo Prancūzijoje, Vokietijoje ir Angli- 
joje paskatino domėjimąsi tarybų komunizmu ir panašiomis 
idėjomis, taip pat ir kitomis libertarinio socializmo for- 
momis. Nenuostabu, kad Jungtinės Valstijos - jose egzis- 
tuoja labai konservatyvi ir ideologizuota visuomenė - liko 
sąlygiškai nepaliestos šių srovių. Šaltojo karo mitologijos 
erozija bent jau daro įmanomą diskusiją kai kuriais klausi- 
mais. Jei dabartinė represijų banga būtų atmušta, jei kairieji 
nugalėtų polinkį į savižudybę ir susitelktų ties paskutiniojo 
dešimtmečio pasiekimais, problema, kaip demokratiškai 
organizuoti industrinę visuomenę, demokratiškai kontro- 
liuojamą ir darbo vietose, ir bendruomenėje, turėtų tapti 
pagrindinis intelektinių svarstymų objektas tiems, kurie su- 


1 www.whatnextjournal.co.uk/Pages/Newint/Kendall2.html. 

pranta šiuolaikinės visuomenės problemas. Prasidėjus ma- 
siniam judėjimui uz revoliucinį libertarinį socializmą - to aš 
tikiuosi, - spekuliacijos turėtų virsti veiksmais. 

Atrodytų donkichotiška priskirti marksizmą ir anar- 
chizmą tai pačiai rubrikai, kaip aš padariau - prisiminkime 
praėjusio šimtmečio anarchistų ir marksistų priešpriešą - 
pradedant nuo Marxo ir Engelso susipriešinimo su, tarkime, 
Bakuninu ir Proudhonu. XIX a. jų požiūriai į valstybę buvo 
skirtingi, bet tam tikru atžvilgiu taktiniai. Anarchistai buvo 
įsitikinę, kad kapitalizmą ir valstybę reikia sugriauti kartu. 
Engelsas 1883 m. laiške paprieštaravo šiai minčiai taip: 


Anarchistai viską apverčia aukštyn kojom. Jie skelbia, kad 
proletarų revoliucija turi prasidėti sunaikindama politinę valstybės 
organizaciją... Tačiau ją tokiu metu sugriauti reikštų sugriauti 
organizmą, kurio teikiamomis priemonėmis pergalingasis prole- 
tariatas galėtų įtvirtinti savo naujai užkariautą valdžią, pašalinti 
kapitalistinę priešpriešą ir įvykdyti visuomenės ekonominę 
revoliuciją - be jos pergalė baigtųsi nauju sutriuškinimu ir 
masinėmis darbininkų skerdynėmis, panašiomis į įvykusias po 
Paryžiaus komunos". 


Manau, teisinga būtų pasakyti, kad Paryžiaus komuna 
reprezentavo libertarinio socializmo, ar, jei norite, anarchiz- 
mo idėjas, ir Marxas, žinoma, apie tai rašė su dideliu entuzi- 
azmu. Komunos patirtis jam faktiškai leido modifikuoti savo 
valstybės vaidmens sampratą ir perimti anarchistiškesnę 


1 www.marxists.org/archive/marx/works/1883/letters/83 04 18.htm. 

perspektyvą, siejamą su socialine revoliucija — tai pastebi- 
ma, tarkime, 1872 m. Komunistų partijos manifesto leidimo 
pratarmėje". 

Taip, žinoma, kad komuna buvo paskandinta kraujyje, 
o anarchistinės komunos Ispanijoje sutriuškintos fašistų ir 
komunistų armijų. Ir galima teigti, kad labiau diktatoriškos 
struktūros būtų apsaugojusios revoliuciją nuo priešiškų jėgų. 
Bet aš tuo labai abejoju. Galiausiai Ispanijos atvejis rodo, kad 
nuoseklesnė libertarinė politika būtų suteikusi vienintelį 
šansą apginti revoliuciją. Žinoma, apie tai galima būtų pasa- 
koti ilgas istorijas, taigi nenoriu išsiplėsti, bet galiausiai tam- 
pa aišku, kad po pastarojo pusšimčio metų įvykių būtų naivu 
neįžiūrėti tiesos Bakunino nuolat kartotuose perspėjimuose, 
jog „raudonoji biurokratija“ įrodys esanti „pati niekšiškiausia 
ir pavojingiausia mūsų šimtmečio apgaulė“. Kartą 1870 m. 
jis pasakė: „Pasodinkite patį radikaliausią revoliucionierių į 
visos Rusijos sostą arba suteikite jam diktatoriaus galią [...] ir 
mažiau kaip po metų jis taps blogesnis už patį carą”. 

Šiuo atžvilgiu Bakuninas buvo labai įžvalgus, ir toks 
kairiųjų atstovų perspėjimas vis pasikartodavo. Pavyzdžiui, 
paskutiniame devyniolikto amžiaus dešimtmetyje anar- 
chosindikalistas Fernandas Pelloutier paklausė: „Bet argi 
pereinamojo tipo valstybė privalo būtinai ir neišvengiamai 
iškęsti kolektyvistinio kalėjimo etapą? Ar ji negalėtų būti 


1 Robert C. Tucker, ed., The Marx-Engels Reader, p. 469-470. 
? Cit. pagal Daniel Guerin, Anarchism: From Theory To Practice, p.25. 
3 Op. cit.,p. 25-26. 

grindžiama libertariniais principais, apribotais tik gamybos 
ir vartojimo reikmėmis, ir nusikračiusi politinių institucijų?” 

Netvirtinu turįs atsakymą į šį klausimą, bet manau, kad 
pakankamai aišku, jog, jei atsakymas yra teigiamas, tikimybė, 
kad įvyks tikrai demokratinė revoliucija, įgyvendinsianti hu- 
manistinius kairiųjų idealus, yra gana maža. Mano manymu, 
Martinas Buberis gana glaustai apibūdino šią problemą: 
„Kalbant apie daiktų prigimtį, negalima tikėtis, kad mede- 
lis, paverstas lazda, toliau lapotų““. Tik dėl šios priežasties 
yra svarbu, kad galingas revoliucinis judėjimas egzistuotų 
Jungtinėse Valstijos, jei norime, kad būtų galimybių rastis 
demokratiniams socialiniams radikalaus pobūdžio pasikeiti- 
mams bet kur kapitalistiniame pasaulyje. Panašias pastabas, 
be abejo, galima pritaikyti ir Rusijos imperijai. 

Iki gyvenimo pabaigos Leninas pabrėždavo idėją, kad 
„elementari marksizmo tiesa yra ta, jog socializmo pergalei 
reikia jungtinių išsivysčiusiose šalyse gyvenančių darbininkų 
pastangų“. Pagaliau jai reikia, kad spaudimas iš vidaus truk- 
dytų didiesiems pasaulinio imperializmo centrams įvykdyti 
kontrrevoliucinį puolimą. Tik tokios galimybės leis revo- 
liucijoms nugalėti prievartines valstybės institucijas, sten- 
giantis pereiti prie tiesioginės demokratinės ekonomikos 
kontrolės. 


1 Cit. pagal Daniel Guerin, ed., No Gods, No Masters, (Oakland: AK Press, 1998) vol. 2, p. 55. 
? Matin Buber, Paths In Utopia, p. 127. 
* Cit. pagal Moshe Lewin, Lenin’s Last Struggle (New York: Pantheon, 1968), p. 4. 


35 


Vėlgi leiskite man apibendrinti. Aš minėjau du disku- 
sijos apie valstybę atsparos taškus: klasikinį liberalizmą ir 
libertarinį socializmą. Ideologiškai jie atstovauja tam pa- 
čiam požiūriui - kad valstybės funkcijos yra represyvios 
ir valstybės veiksmai turi būti apriboti. Libertarinio socia- 
lizmo atstovai žengia toliau tvirtindami, kad valstybės ga- 
lia turi būti eliminuota ir pakeista demokratine industrinės 
visuomenės organizacija su tiesiogine visų institucijų liau- 
dies kontrole per žmones, kurie dirba šių institucijų darbą 
ar yra tiesiogiai jo veikiami, daugybę darbininkų tarybų, 
vartotojų tarybų, komunų asamblėjų, regioninių federacijų 
ir t. t, kuriose atstovaujama tiesiogiai ir yra galimybė jas 
keisti, taigi atstovaujantieji yra tiesiogiai atsakingi už aiškiai 
apibrėžtą ir integruotą socialinę grupę, kurios vardu pasi- 
sako aukštesnės tvarkos organizacijoje, - tai akivaizdžiai ski- 
riasi nuo mūsiškės atstovavimo sistemos. 


KONTRARGUMENTAI 


Labai teisinga būtų paklausti, ar tokia sistema yra 
tikėtina sudėtingoje aukštų technologijų visuomenėje. Kon- 
trargumentus galima skirstyti į dvi pagrindines kategorijas. 
Pirmoji kategorija yra ta, kad tokia organizacija - priešinga 
žmogaus prigimčiai, o antroji kategorija griežtai teigia, kad 
tai nesuderinama su efektyvumo (efficiency) poreikiais. No- 
rėčiau trumpai nusakyti kiekvieną kategoriją. 

Pažvelkime į pirmąjį kontrargumentą - kad laisva 
visuomenė yra priešiška žmogaus prigimčiai. Dažnai klau- 
siama, ar žmonės iš tikrųjų nori laisvės, ar jie trokšta kartu 
su laisve užgriūvančios atsakomybės, ar jiems labiau patiktų 
būti valdomiems geranoriško šeimininko. Esamo valdžios 
pasiskirstymo apologetai nuosekliai pasisako už vieną 
ar kitą laimingo vergo idėjos versiją. Prieš du šimtmečius 
Rousseau pasmerkė politinius ir intelektinius sofistus, kurie 
ieškojo būdų užtemdyti tai, ką jis teigė - būtent kad esminis 
ir išskirtinis žmonijos turtas yra laisvė: „Jie priskiriažmonėms 
prigimtinį polinkį į tarnystę [...] nemąstančiųjų, kad laisvė yra 
tas pats kaip nekaltybė ir dorybė, vertė yra juntama tol, kol 
jais žavimasi, o skonėjimasis jais prarandamas tuo pat metu, 
kai jie praranda skonį“. Kaip šio teiginio įrodymus jis pateikia 
visų laisvųjų gudrybes siekiant apsisaugoti nuo priespaudos. 
Tiesa, Rousseau sako: tie, kuriems uždrausta gyventi laisvai, 


nedaro nieko, tik ištisai giriasi ramybe - ja džiaugiasi sura- 
kinti grandinėmis... Bet kai aš matau kitus, aukojančius malonumus, 
ramybę, turtą, galią ir patį gyvenimą dėl šios vienintelės vertybės, 
kuri yra taip niekinama ją praradusiųjų; [...] kai aš matau galybes 
visai nuogų laukinių, niekinančių europietišką pasitenkinimą ir 
kenčiančių alkį, ugnį, kalaviją ir mirtį tam, kad tik išsaugotų savo 
nepriklausomybę, aš nemanau, kad vergai nesupranta laisvės.“ 


2 Jean-Jacgues Rousseau, First and Second Discourses, p. 164. 
2 Op.cit, p. 165. 

Tai - komentaras, kurį turbūt galėtume interpretuoti 
šiuolaikiškai. 

Panašiai samprotavo Kantas po keturiasdešimties metų. 
Jis prisipažino negalįs teigti, kad žmonės „nėra subrendę 
laisvei“, pavyzdžiui, kokio nors pono baudžiauninkai. 


Jei bus taip mąstoma, laisvės niekad nepasieksime; nejma- 
noma pasiekti laisvės brandos negavus jos; reikia būti laisvam, 
kad galėtum suprasti, kaip laisvai ir našiai naudotis savo galiomis. 
Pirmieji bandymai, žinoma, bus brutalūs ir lems skausmingesnį 
ir pavojingesnį būvį už tą, kuris prieš tai egzistavo viešpatavimo 
sąlygomis, bet taip pat suteiks apsaugą nuo išorinio valdymo. Kad ir 
kaip būtų, sąmoningumą galima pasiekti tik per patirtį, ir laisvė yra 
būtina, kad būtų įmanoma tą patirtį kaupti [...] Priimdami principą, 
jog laisvė yra bevertė kontroliuojamiesiems ir kad galima jiems tą 
laisvę amžinai uždrausti, jie sulaužo patį Dievo, sukūrusio žmogų 
laisvą, įstatymą." 


Ši citata yra įdomi dėl savo konteksto. Kantas teroro 
metu gynė Prancūzijos revoliuciją nuo tų, kurie įrodinėjo, 
kad tai ženklas, jog masės nėra pasiruošusios laisvės malo- 
nei. Manau, jo pastabos yra svarbios ir šiandien. Nė vienas 
racionaliai mąstantis žmogus nepritars prievartai ir tero- 
rui, ypač terorui porevoliucinėse valstybėse, kurių valdžia 
pateko į nuožmių autokratų rankas ir ne sykį buvo pasiekusi 
neapsakomą laukiniškumo lygį. Tuo pat metu joks supra- 
tingas ar humaniškas žmogus per greitai nepasmerks prie- 


? Immanuel Kant, Religion Within the Limits of Reason Alone, 1793, Book 4, Part 2, Section 3. 

vartos, kuri dažnai atsiranda, kai po ilgos priespaudos masės 
pakyla prieš savo pavergėjus ar žengia pirmuosius žingsnius 
į laisvę bei socialinę rekonstrukciją. 

Tik keleriais metais anksčiau už Kantą Humboldtas 
išsakė požiūrį, labai panašų į kantiškąjį. Jis taip pat teigė, kad 
laisvė ir įvairovė yra reikšmingos, žmogaus savirealizacijos 
sąlygos: 


Niekas taip nebrandina laisvei, kaip pati laisvė. Ši tiesa gal 
nėra suprantama tiems, kurie dažnai tokiu nebrandumu pateisin- 
davo besitęsiančią priespaudą. Bet man atrodo, kad ji išsirutulioja 
iš pačios žmogaus prigimties. Nesugebėjimas būti laisvam gali 
kilti tik iš intelektinės ir moralinės valdžios troškimo; šios galios 
padidinimas yra vienintelis tų troškimų išsipildymas; bet tai yra 
prielaida panaudoti valdžią, o valdžios panaudojimas yra laisvės, 
pažadinančios spontanišką veikimą, prielaida’. 


Tie, kurie šių dalykų nesupranta, sako Humboldtas, 
„teisingai gali būti įtariami žmogaus prigimties nesuvokimu 
ir siekiu paversti žmones mašinomis“ *. 

Rozos Luxemburg broliška ir prielanki bolševikų ide- 
ologijos ir praktikos kritika buvo labai panaši. Tik aktyvus 
masių dalyvavimas savivaldoje ir socialinėje rekonstruk- 
cijoje gali atnešti tai, ką ji vadino dvasine transformacija 
masėms, šimtmečius pažemintoms buržuazijos valdymo; 
vien tik jų kūrybinė patirtis ir spontaniškas veikimas galėtų 


? Wilhelm von Humboldt, Limits of State Action, p. 143. 
1 Op. cit, p. 18. 

išspręsti milijardus problemų, kuriant libertarinę socialistinę 
visuomenę. Be to, ji teigė, kad „istoriškai tikro revoliucinio 
judėjimo klaidos yra vaisingesnės už protingiausio Centro 
komiteto neklaidingumą“. Manau, kad šios tezės gali būti 
tiesiogiai paverstos paraleline „dvasingos (soulful) korpora- 
cijos“ ideologija, dabar gana populiaria Amerikos akadem- 
iniuose sluoksniuose. Pavyzdžiui, Carlas Kaysenas rašo: 


Savininkų agentai nebesiekia maksimalizuoti investicijų 
teikiamo pelno, vadybininkai nebebus atsakingi akcininkams, 
įdarbintiesiems, vartotojams, visai visuomenei ir, tai svarbiausia, 
pačiai firmai kaip institucijai [..] Nebėra godumo apraiškų, nėra 
pastangų spausti darbininkus ar bendruomenę, siekiant padidinti 
verslo pelningumą. Moderni korporacija yra dvasinė korporacija“. 


Taip pat ir valdanti partija yra dvasinė partija, ir abiem 
atvejais tie, kurie reikalauja žmonių paklusnumo gerano- 
riškoms autokratijoms, manau, pagrįstai gali būti apkaltinti 
„troškimu paversti žmones mašinomis“. 

Nemanau, kad norint įrodyti argumentus, kuriuos patei- 
kia Rousseau, Kantas, Humboldtas, Luxemburg ir daugybė 
kitų, dabartyje reikėtų ieškoti mokslinių įrodymų. Juos įrodyti 
galima tik remiantis patirtimi bei intuicija. Galima taip pat 
pagalvoti apie socialinius dviejų požiūrių padarinius: vieno 


1 www.marxists.org/archive/Iuxemburg/1904/questions-rsd/index.htm. 


? Carl Kaysen, “The Social Significance of the Modern Corporation", American Economic Review, 
May 1957, p. 313-314. 

atstovai tvirtina, kad žmonės gimsta būti laisvi, o kito - jog 
jie gimsta tam, kad būtų valdomi geranoriškų autokratų. 

Ką galima pasakyti apie antrąjį kontrargumentą, efek- 
tyvumo klausimą? Ar demokratinė industrinės sistemos 
kontrolė, nusileidžianti iki žemiausių funkcinių pakopų, yra 
nesuderinama su efektyvumu? Tokie argumentai grindžiami 
keleriopai. Pavyzdžiui, kai kurie tvirtina, kad centralizuotas 
valdymas yra technologinė būtinybė, bet aš manau, kad 
atidžiau pažvelgus šis argumentas gerokai susilpnėja. Tech- 
nologijos vadybininkų grupei teikiama dalykinė informacija 
per tą patį laiką galėtų būti perduota visiems darbuotojams. 
Technologija, kuri sugebėtų eliminuoti bukinantį darbą, pa- 
verčiantį žmones specializuotais darbo instrumentais, galė- 
tų suteikti jiems poilsio ir studijavimo galimybę tam, kad jie 
išmoktų racionaliai panaudoti tą informaciją. Žvelgiant dar 
toliau, pats ekonominis elitas, nuo kurio „dvasingmas varvėte 
varva“ - prisiminus Ralpho Milibando frazę - yra suvaržytas 
sistemos, kurioje jis funkcionuoja tam, kad organizuotų ga- 
mybą dėl savaime suprantamų tikslų - galios, augimo, pel- 
no, bet ne tam, kad būtų patenkinti prigimtiniai žmogaus 
poreikiai, kurie kritiškai gali būti išreikšti tik kolektyviškai'. 
Teiginys, kad sprendimai, priimti paties kolektyvo, reflektuos 
gamybos poreikius ir interesus, yra taip pat, o gal net labiau 
priimtinas už teiginį, kad sprendimus dėl gamybos gali pri- 
imti tik įvairūs dvasingi elitai. 


1 Žr. Ralph Miliband, The State in Capitalist Society (London: Weidenfield & Nicolson, 1969). 

Kad ir kaip būtų, sunkoka rimtai ginčytis apie efekty- 
vumą visuomenėje, kuri skiria milžiniškus resursus švaisty- 
mui ir destrukcijai. Kaip visiems žinoma, pats efektyvumo 
konceptas varva ideologija. Prekių maksimalizavimas vargu 
ar yra vienintelė padorios egzistencijos galimybė. 


VALSTYBINIS SOCIALIZMAS 
IR VALSTYBINIS KAPITALIZMAS 


Nagi, pagaliau pereikime prie trečiosios ir ketvirto- 
sios pozicijos, bolševizmo - arba valstybinio socializmo ir 
valstybinio kapitalizmo. Bandysiu įrodyti, kad jie turi ben- 
drų bruožų ir įdomiai nukrypsta nuo klasikinių liberalių 
idėjų, vėliau tapusių libertarinio socializmo idėjomis. Aš 
susirūpinęs mūsų visuomene, tad leiskite man pasidalyti 
su jumis keliomis įžvalgomis apie valstybės vaidmenį, jos 
galimą evoliuciją ir ideologines prielaidas, kurios lydi, o kar- 
tais maskuoja šiuos fenomenus. Pradėdami galime išskirti 
dvi valstybės sistemas: politinę ir ekonominę. Pirmajai prik- 
lauso žmonių renkami atstovai, kurie užsiima viešąja poli- 
tika; antroji iš principo yra privačios galios sistema - sistema 
privačių imperijų, nepriklausomų nuo viešosios kontrolės, 
nebent tolimais ir netiesioginiais ryšiais, - tokia yra feodalinė 
diduomenė ar totalitarinė diktatūra. Šitoks visuomenės or- 
ganizavimas sukelia keletą tiesioginių padarinių. Pirmasis 
yra tai, kad subtiliu būdu autoritariškai pavergiamas labai di- 
delių žmonių masių, pavaldžių įsakymams iš viršaus, protas. 

Aš manau, kad tai daro didelį poveikį bendriems kultūriniams 
bruožams: tikėjimui, kad privalu paklusti savavališkam dik- 
tatui ir sutikti su autoritetu. Kalbant apie pastarųjų metų jau- 
nimo judėjimą, jaudina ir yra svarbu tai, kad jie meta iššūkį ir 
ima griauti šiuos autoritarinius modelius. 

Antras svarbus faktas yra tai, kad viešosios publikos 
kontrolei pavaldžių sprendimų sritis gana siaura. Pavyzdžiui, 
į ją nejeina teisminės ir apskritai centrinės institucijos 
išsivysčiusioje industrinėje visuomenėje - visa komercinė, 
industrinė ir finansinė sistema. 

Trečias faktas yra tai, kad net siaurą sritį, kurioje sprendi- 
mai priimami demokratiškai, privačios galios centrai labai 
stipriai veikia gerai matomais būdais - per medijų, politinių 
organizacijų kontrolę, — ar paprastomis ir tiesioginėmis 
priemonėmis, remdami pačias parlamentarizmo sistemos 
viršūnes — o tai tikrai daroma. Neseniai pasirodžiusioje Ri- 
chardo Barneto studijoje apie keturis šimtus sprendimų 
priėmėjų pokarinėje nacionalinio saugumo sistemoje jis tei- 
gia, kad daugiausia jų „yra atėję iš vykdomosios valdžios ir 
teismo kontorų Niujorke, Vašingtone, Detroite, Čikagoje ir 
Bostone, nutolusių viena nuo kitos per šauksmo nuotolį“. Ir 
visos kitos studijos rodo tą patį. 

Trumpai tariant, kapitalistinė demokratinė sistema vei- 
kia labai siauruose rėmuose, ir net šiuose rėmuose jos funk- 
cionavimui milžinišką įtaką daro koncentruotos privačios 


1 Richard J. Barnet, The Economy of Death (New York: Atheneum, 1969), p. 97. 

galios bei autoritariniai ir pasyvūs mąstymo modeliai, ku- 
rie yra veikiami autokratinių institucijų, tokių kaip įmonės. 
Reikia pabrėžti truizmą, kad kapitalizmas ir demokratija yra 
beveik nesuderinami dalykai. Įdėmus žvilgsnis, manyčiau, 
dar labiau patvirtins šią išvadą. Politinėje ir industrinéje siste- 
moje vyksta kontrolės centralizavimo procesai. Jei kalbėsime 
apie politinę sistemą, visose parlamentinėse demokratijose, 
ne tik mūsiškėje, po Antrojo pasaulinio karo žlunga parla- 
mento vaidmuo formuojant politiką. Kitais žodžiais tariant, 
vykdomosios valdžios funkcijos stiprėja, kai ima ryškėti 
valstybės funkcijos. Ginkluotųjų pajėgų komitetas prieš 
porą metų kongreso rolę nusakė kaip „kartais niurzgiančio, 
bet dažniausiai švelnaus dėdės, kuris skundžiasi pašėlusiai 
papsėdamas pypkę, bet galiausiai, kaip tikėtasi, pasiduoda", 
vaidmenį". 

Rūpestingai išstudijavę civilinius ir karinius sprendimus 
po Antrojo pasaulinio karo, matome, kad tokia percepcija 
visai teisinga. Senatorius Vandenbergas prieš dvidešimt me- 
tų prisipažino bijąs, kad Amerikos vykdomosios valdžios 
viršūnė netaptų „pasaulinio karo dievais numeris vienas”. 
Tada tai ir vyko. Aiškiausias to ženklas yra 1965 m. vasarį 
priimtas sprendimas eskaluoti konfliktą Vietname - ciniškai 
nepaisant rinkėjų valios. Šis incidentas puikiai atskleidžia 
publikos vaidmenį sprendžiant taikos bei karo klausimu, 


1 House Report 1406, 87" Cong., 2"“sess., 1962, p. 7. 
* Arthur H. Vandenberg, The Private Papers of Senator Vandenberg (Boston: Houghton-Mifflin, 1952), p. 504. 

ir publikos vaidmenį, apskritai kalbant apie pagrindines 
viešosios politikos kryptis; taip pat kelia įtarimą tai, kad į 
elektoratą nekreipiama dėmesio sprendžiant svarbiausius 
nacionalinės politikos klausimus. 

Deja, negali savo balsu atleisti sukčiaus, nes niekad už jį 
ir nebalsavai. Korporacijų valdytojai, korporacijų teisininkai 
ir t. t, kurie užtektinai paremia vykdomąją valdžią (vis akty- 
viau dalyvaujant universiteto isaugintai vadybininkų kartai), 
lieka valdžioje vis tiek, kad ir ką išrinktum. Be to, įdomu, kad 
šiam valdančiajam elitui visiškai aiškus jo socialinis vaid- 
muo. Pavyzdžiui, Robertas McNamara, žmogus, tarp liberalų 
plačiai išliaupsintas dėl savo humaniškumo, techninio 
nuovokumo ir karinės kontrolės kampanijos. Jo požiūris 
į socialinę organizaciją, aš manau, daug ką paaiškina. Jis 
sako: „Gyvybinius sprendimus [...] ypač kalbant apie politi- 
nius reikalus, turi priimti viršūnės“. Ir toliau įrodinėja, kad tai 
aiškiai dieviškas imperatyvas: 


Dievas [...] yra aiškiai demokratiškas. Jis visiems išdalija protą, 
bet visai teisėtai tikisi iš mūsų produktyvaus ir konstruktyvaus tos 
dovanos panaudojimo. Tai štai apie ką moko vadyba [...] Vadyba 
pagaliau yra pats kūrybingiausias iš visų menų, nes jos tarpininkas 
yra pats žmogus. Reali grėsmė demokratijai kyla [...] iš nepakanka- 
mos vadybos [...] Nepakankamai valdyti realybę nereiškia suteikti 
jai laisvę. Tai paprastai reiškia leidimą kitoms jėgoms nei protas 
skaidyti realybę [...] Jei protas nevaldo žmogaus, pastarasis netenka 
savo potencialo.' 


1 Robert McNamara, The Essence of Security (New York: Harper & Row, 1968), p. 109-110. 

Taigi protas turi būti identifikuojamas kaip viršūnėse 
vadybininkų priimamų sprendimų centralizacija. Liaudies 
(popular) dalyvavimas priimant sprendimus yra grėsmė lais- 
vei, proto prievartavimas. Protas yra įkūnijamas autokrati- 
nėse, griežtai valdomose institucijose. 

Šių institucijų, kuriose žmogus gali funkcionuoti efek- 
tyviausiai, stiprinimas, jo žodžiais tariant, yra „didysis mūsų 
laikų žmonijos nuotykis“. 

Apie tokius dalykus kalbama tam tikroje aplinkoje, ir tai 
yra autentiškas techninės inteligentijos, liberalios inteligen- 
tijos, technokratinio korporacijų elito balsas šiuolaikinėje 
visuomenėje. Paraleliniai procesai vyksta ir ekonominio 
gyvenimo centralizavime. Nesename Federalinės prekybos 
komisijos (FTC) pranešime sakoma, kad „iki 1968 m. pabai- 
gos du šimtai didžiausių pramoninių korporacijų kontrolia- 
vo daugiau kaip 60 procentų visos pramonės turimų lėšų“. 
Antrojo pasaulinio karo pradžioje tokį pinigų kiekį dalijosi 
daugiau kaip tūkstantis korporacijų. Pranešime teigiama, 
kad mažas didžiųjų konglomeratinių pramonės kompanijų 
elitas godžiai ryja Amerikos verslą ir smarkiai žlugdo laisvo- 
sios rinkos konkurencingumą). 

Be to, šie du šimtai kompanijų yra iš dalies susijusios 
viena su kita ir su kitomis korporacijomis taip, kad būtų 
neleidžiama ar trukdoma nepriklausomai elgtis sprendžiant 
rinkos klausimus. 


1 Op. cit, p. 110 
2 Economic Concentration, U.S. Senate, 91 Congress, 1* session (1969), Part 8A 

Vienintelis naujas dalykas, kalbant apie tokius tyrimus, 
yra jų šaltinis: FTC; šie tyrimai artimi kairiųjų liberaliųjų 
Amerikos visuomenės kritikų klišėms. 

Galios centralizacija taip pat turi tarptautinę dimensiją. 
Pažymėta - cituoju iš Foreign Affairs, kad „labai produktyvios 
JAV įmonės užsienio šalyse kartu paėmus užima trečią vietą 
tarp pasaulio ekonomikų, nusileisdamos tik Jungtinėms Val- 
stijoms ir Sovietų Sąjungai“. 

Šiame dešimtmetyje, susidarius esamai padėčiai, dau- 
giau kaip pusė britų eksportuojamų prekių bus pagaminta 
amerikiečių kompanijose, ir tai - labai koncetruotos inves- 
ticijos. Keturiasdešimt procentų tiesioginių investicijų Vo- 
kietijoje, Prancūzijoje ir Britanijoje priklauso trims firmoms 
- amerikiečių firmoms. George'as Ballas paaiškino, kad in- 
tegruotos pasaulinės ekonomikos, kurioje dominuotų ame- 
rikietiškasis kapitalas - kitais žodžiais, imperija, - sukūrimas 
nėra ideali pypkę papsinčiojo svajonė, bet blaivi prognozė. 
Tai vaidmuo, kurį, kaip jis sako, „mus privers vaidinti mūsų 
pačių ekonominiai imperatyvai“ - juos vykdant pagrindi- 
nis instrumentas bus daugiatautė korporacija. Ballas mano, 
kad per tokias daugiatautes korporacijas tapo įmanoma 
naudotis pasauliniais resursais „maksimaliai efektyviai“. Šios 
daugiatautės korporacijos, kaip jis teigia, yra naudingos fede- 
ralinei valdžiai, jos pasaulinėms operacijoms ir rinkoms mo- 


1 Leo Model, “The Politics of Private Foreign Investment", Foreign Affairs, June 1967, p. 641. 


47 


bilizuojant resursus, be to, naudojasi Amerikos ginkluotųjų 
pajėgų užnugariu". 

Nesunku atspėti, kas gaus naudą iš integruotos pa- 
saulinės ekonomikos - ji yra šių amerikietiškų tarptautinių 
pasaulio ekonominių institucijų veiklos sritis. 

Na gerai, šiame diskusijos etape reikia užsiminti apie 
komunizmo šmėklą. Kokia grėsmę šiai sistemai kelia komu- 
nizmas? Kad būtų galima atsakyti į šį klausimą aiškiai ir įti- 
kinamai, reikia pažvelgti į plačią Woodrowo Wilsono fondo 
ir Nacionalinės planavimo asociacijos studiją Amerikos užsie- 
nio politikos politinė ekonomija, labai svarbią knygą. Ją sudarė 
reprezentatyvus mažojo elito segmentas, elito, kuris nustato 
reikalavimus bet kam, kas formaliai kalbant, yra valdžioje. Jos 
poveikis toks stiprus, tarsi tai būtų Amerikos valdančiosios 
klasės manifestas. Čia pirminė komunizmo grėsmė apibrė- 
žiama kaip ekonominė komunistų galios transformacija, 
daroma tokiu būdu, kuris atimtų norą ir galimybes papildyti 
Vakarų industrinę ekonomiką“. Tai pagrindinė komunizmo 
grėsmė. Komunizmas, trumpai tariant, atima mažai išsi- 
vysčiusioms šalims norą ir galimybes funkcionuoti pasaulinio 
kapitalizmo ekonomikoje - panašiai atsitiko Filipinuose, ku- 
rie po septyniasdešimt penkių Amerikos dominavimo metų 
liko klasikine kolonijine ekonomika. Ši doktrina paaiškina, 


1 George W. Ball, The Discipline of Power: Essentials of a Modern World Structure (Boston: Atlantic Monthly 
Press, 1968). 
?W.Y. Elliot, ed., The Political Economy Of American Foreign Policy, (New York: Henry Hold and Co., 1955), p. 

kodėl britų ekonomistė Joan Robinson Amerikos kryžiaus 
žygį prieš komunizmą vadina kryžiaus žygiu prieš plėtrą. 

Šaltojo karo ideologija ir tarptautinis komunistų są- 
mokslas veikia kaip svarbus iš esmės propagandinis mecha- 
nizmas, kad ypatingu istoriniu momentu būtų galima mo- 
bilizuoti paramą šiai ilgalaikei imperinei iniciatyvai. Aš esu 
įsitikinęs, kad tai pagrindinė Šaltojo karo funkcija; tai naudin- 
gas Amerikos visuomenės vadybininkų ir jų kolegų Sovietų 
Sąjungoje mechanizmas, siekiant kontroliuoti gyventojus 
savo imperinėse sistemose. Aš manau, kad Šaltojo karo 
gajumą galima iš dalies paaiškinti nauda dviejų didžiųjų pa- 
saulio sistemų vadybininkams. 

Šį vaizdą papildo dar vienas, paskutinis elementas - tai 
auganti Amerikos visuomenės militarizacija. Kokia jos prie- 
žastis? Norėdami atsakyti į šį klausimą, pažvelkime į Antrąjį 
pasaulinį karą ir prisiminkime, kad prieš jį mus buvo ištikusi 
Depresija. Antrasis pasaulinis karas davė svarbią ekonominę 
pamoką - jis parodė, kad valdžios skatinama gamyba 
rūpestingai centralizuotai kontroliuojamoje ekonomikoje 
gali nugalėti Depresijos padarinius. Aš manau, kad kaip tik 
tai turėjo omeny Charlesas E. Wilsonas, 1944 m. spėdamas, 
kad mes pokariniame pasaulyje turėsime „permanentinę 
karo ekonomiką". Bėda ta, kad kapitalistinėje ekonomikoje 
egzistuoja tik keletas būdų, kuriais ją gali paveikti vyriausybė. 


1 Cit. pagal Richard J. Barnet, The Economy of Death, p. 116 

Vyriausybė negali rungtis su privačiomis imperijomis, todėl 
galima pasakyti, kad gamyba negali būti naudinga. Rei- 
kia gaminti prabangos prekes - ne kapitalą, ne naudin- 
gas prekes, - tai būtų konkurencinga. Deja, tik vienintelės 
kategorijos prabangos prekių gali būti prigaminta be galo 
daug, staigiai suvartota, greitai iššvaistyta, neapsiribojant jo- 
kiais apibrėžtais jų kiekiais. Mes žinome, kokia tai kategorija: 
karinė pramonė. 

Visa tai puikiai aprašė verslo istorikas Alfredas Chand- 
leris. Jis apie Antrojo pasaulinio karo pamokas kalba taip: 


Vyriausybė turėjo daugiau išlaidų nei būtų prognozavęs 
didžiausias Naujojo kurso entuziastas. Didžiausių sąnaudų produk- 
tai buvo sunaikinti ar palikti mūšių laukuose Azijoje ir Europoje. 
Bet karo rezultatai atnešė šaliai neregėtai turtingą laikotarpį. Be 
to, laivyno ir didžiulių armijų, kovojančių patį žiauriausią visų laikų 
karą, rėmimas pareikalavo griežtos, centralizuotos nacionalinės 
ekonomikos kontrolės. Šios pastangos atvedė korporacijų vadovus 
į Vašingtoną vykdyti vieno komplikuočiausių poelgių ekonominio 
planavimo istorijoje. Ši patirtis sumažino ideologinę baimę dėl 
valdžios vaidmens stabilizuojant ekonomiką". 


Reikia pabrėžti, kad tai - konservatyvus komentatorius. 
Galima būtų pridurti, kad, vykstant „Šaltajam karui“, vyko 
Amerikos visuomenės depolitizavimas ir buvo sukurta to- 
kia psichologinė aplinka, kad valdžia gali kištis iš dalies per 


" Alfred D. Chandler, Jr., “The Role of Business in the United States: A Historical Survey”, Daedalus, winter 
1969, p. 36. 

mokesčių politiką, viešuosius darbus ir viešąsias paslaugas, 
bet labai didele dalimi, žinoma, per karines išlaidas. 

Tokiu būdu, pasinaudojant Alfredo Chandlerio žodžiais, 
valdžia elgiasi kaip „paskutinių priemonių koordinatorė“, kai 
„Vadybininkai yra nebejgalūs palaikyti aukštos paklausos“. 

Kaip rašo kitas verslo istorikas, Josephas Monsenas, 
išprusęs korporacijos vadybininkas toli gražu nebijo vyriau- 
sybės įsikišimo į ekonomiką, bet "žvelgia į Naująją Eko- 
nomiką kaip į korporacijų auginimo techniką”. 

Ciniškiausiai šias idėjas taiko viešai remiama karo in- 
dustrija. Maždaug prieš metus Washington Post išspausdino 
puikių Bernardo Nossiterio straipsnių seriją. Jis pacitavo LTV 
Aerospace, vieno iš didžiųjų naujų konglomeratų viceprezi- 
dento Samuelio F. Downerio žodžius, jis paaiškino, kodėl 
pokariniame pasaulyje turi būti palaikoma militarinė tvarka. 
„Tai esminga“, - sako straipsnio autorius. 


Jos [tvarkos - vert. past.] prekinis patrauklumas slypi krašto 
gynyboje. Tai - vienas patraukliausių būdų politikams pateisinti 
sistemą. Jei tu esi prezidentas ir tau reikia kontrolinio faktoriaus 
ekonomikoje, tu negali parduoti Harlemo arba Wattso, bet gali par- 
duoti gynybą, naują aplinką. Mes rengiamės kelti gynybos biudžetą 
tol, kol tie kalės vaikai Rusijoje lenkia mus. Amerikos žmonės tai 
supranta“ 


1 Op. cit., p. 36. 
? Joseph Monsen, “The American Business View,” Daedalus, winter 1969, p. 162. 
3 Bernard Nossiter, “Arms Firms See Postwar Spurt”, Washington Post, December 8, 1968, pp. A1, A8. 

Aišku, tie „kalės vaikai“ iš tiesų nėra aplenkę mūsų 
šiame mirtiname ir ciniškame žaidime, bet tai tik mažytis 
kliuvinys minėtoms tezėms. Tada, kai reikės, mes visuomet 
galėsime pasekti Deano Rusko, Huberto Humphrey ir kitų 
šviesulių pavyzdžiu ir griebtis ginklo prieš milijardą iki dan- 
tų apsiginklavusių ir pasaulį užkariauti siekiančių kinų. Vėl 
norėčiau akcentuoti „Šaltojo karo“ kaip šios sistemos vidaus 
kontrolės, paranojos ir psichozės klimato plėtojimo tech- 
nikos, vaidmenį, kai mokesčių mokėtojas yra pasiruošęs su- 
mokėti didžiules, nesibaigiančias subsidijas technologiškai 
išsivysčiusiems Amerikos pramonės sektoriams ir korporaci- 
joms, dominuojančioms šitoje vis labiau centralizuotoje sis- 
temoje. 

Žinoma, reikia pabrėžti, kad Rusijos imperializmas taip 
pat nėra Amerikos ideologų išradimas. Jis labai realus, pa- 
vyzdžiui, čekams ir vengrams. Išrandamos tik priemonės juo 
pasinaudoti, - tarkime, taip padarė Deanas Achesonas 1950 
m., ir Waltas Rostowas 1960 m. jie įrodinėjo, kad Vietnamo 
karas yra Rusijos imperializmo pavyzdys. Panašiai pasielgė 
ir Johnsono administracija 1965 m. - ji teisino intervenciją 
į Dominiką Kinijos ir SSRS karinio bloko keliama grėsme. 
Arba Kennedy intelektualai, kurie, kaip savo straipsnyje 
Washington Monthly pažymi Townsend Hoopes, buvo „su- 
klaidinti „šaltojo karo“ įtampos“ ir negalėjo pastebėti, kad 
nacionalinės revoliucijos Vietname triumfas nebūtų tapęs 
„Maskvos ir Pekino triumfu“ '. Tai buvo pats įspūdingiausias 
dalies protingų žmonių apsikvailinimas - pavyzdžiui, Euge- 

ne'as Rostowas; jis neseniai pasirodžiusioje knygoje, labai 
išliaupsintoje liberalių senatorių ir akademinių intelektu- 
alų, išvardijo keletą iššūkių pasaulio tvarkai moderniojoje 
eroje: Napoleonas, Kaizeris Vilhelmas II, Hitleris, ir po An- 
trojo pasaulinio karo įvykę „visuotiniai streikai Italijoje bei 
Prancūzijoje [...] pilietinis karas Graikijoje ir Pietų Korėjos 
bei Vietnamo puolimai“. Per Rusiją „mes patyrėme žiaurių 
išmėginimų, sakykime, Korėjoje ir Vietname“, kai ji stengėsi 
„Skleisti komunizmą kalaviju“. „Blogio jėgos nepaprastai 
galingos“ ir mes turime drąsiai joms priešintis". 

Labai įdomi iššūkių pasaulio tvarkai seka: Napoleonas, 
Kaizeris Vilhelmas, Hitleris, visuotiniai streikai Prancūzijoje ir 
Italijoje, pilietinis karas Graikijoje ir Rusijos puolimas Pietų 
Vietname. Jei pagalvotume apie tai, galėtume prieiti prie 
įdomių išvadų moderniosios istorijos studijose. 

Visa tai būtų galima tęsti be galo. Aš spėju, kad „Šaltasis 
karas“ yra labai funkcionalus tiek Amerikos elitui, tiek jų so- 
vietiniams kolegoms - šie labai panašiai išnaudoja Vakarų 
imperializmą, kurio jie taip pat neprasimanė, kad nusiuntė 
savo armiją į Čekoslovakiją. 

Abiem atvejais, „Šaltasis karas“ yra svarbus skleidžiant 
imperinę ideologiją, taip pat valdžios remiamai sistemai ir 
militarizuotam valstybiniam kapitalizmui. Galima spėti, kad 
šios ideologijos iššūkiams bus pasipriešinta, jei reikės, netgi 
< | Townsend Hoopes, “The Nuremberg Suggestion’, Washington Monthly, January 1970, p. 20. 


ae! Eugene Rostow, Law, Power and the Pursuit For Power (Lincoln: University of Nebraska Press, 1968), 
p. 13, 17, 47. 


53 


jėga. Daugeliu atvejų amerikiečių visuomenė tikrai atvira 
ir yra saugomos liberalios vertybės. Bet, kaip žino vargin- 
gai gyvenantys žmonės, juodieji ir kitos etninės mažumos, 
liberalios išorės spindesys labai skurdus. Markas Twainas 
sykį rašė, kad „iš Dievo malonės mes savo šalyje turime tris 
neginčijamai svarbius dalykus: žodžio laisvę, sąžinės laisvę ir 
apdairumą, kuris leidžia niekada jų nepraktikuoti“. Tie, kurie 
nėra apdairūs, gali už tai sumokėti. 

Griežtai kalbant, manau, teisinga bus pabrėžti, kad 
korporacijų vadybininkų ir savininkų elitas taip pat valdo 
ekonomiką ir politinę sistemą - bent jau plačią jos sritį. Taip 
vadinami žmonės pasinaudoja atsitiktiniu pasirinkimu tarp 
tų, kuriuos Marxas sykį pavadino „valdančiųjų klasių frakci- 
jomisiravantiūristais“ *. Tie, kuriems šis apibūdinimas atrodo 
per šiurkštus, galbūt labiau mėgsta modernių demokratinių 
teoretikų formuluotes - kaip Josepho Schumpeterio, kuris 
palankiai nusako moderniąją politinę demokratiją, kaip sis- 
temą, kurioje „elektorato problemų sprendimas yra antri- 
nis dalykas, ne toks svarbus, kaip išrinkimas žmonių, kurie 
turi spręsti“. Jis visai teisingai teigia, kad politinė partija „yra 
grupė, kurios nariai renkasi sutartinai veikti varžybose dėl 
politinės valdžios. Jei to nebūtų, skirtingos partijos negalėtų 
priimti visiškai arba beveik visiškai vienodų programų“. To- 


1 Tom Quirk , ed., Tales, Speeches, Essays and Sketches (New York: Penguin, 1994), p. 201. 
? Robert C. Tucker, ed., The Marx-Engels Reader, p. 630. 
3 Joseph Schumpeter, Capitalism, Socialism And Democracy (New York: Harper & Row, 1950), p. 269, 283. 

kie yra politinės demokratijos privalumai, kaip juos supran- 
ta Schumpeteris. 

Tai programa, kuriai abi partijos pritaria visiškai arba 
beveik visiškai. Individai, besivaržantys dėl valdžios, išreiškia 
siaurą konservatyvią ideologiją, daugiausiai šiek tiek pa- 
keistus vieno ar kito korporacijų elito sektoriaus interesus. 
Dabar tai akivaizdu, nebėra ko slėpti. Aš manau, kad šitai 
paprasčiausiai glūdi korporacinio kapitalizmo sistemos vidu- 
je. Šie žmonės ir jų atstovaujamos institucijos veikia valdžią, 
ir jų interesai yra „nacionaliniai interesai“. Tai interesai, ku- 
riems tarnauja, pirmiausia ir neatšaukiamai, užsienio impe- 
rija ir augantis karinis valstybės kapitalizmas šalies viduje. Jei 
mes atšauktume valdžią - tai, manau, ir reikėtų padaryti, - mes 
nebepritartume tam, kad šie žmonės - ir jų atstovaujami inte- 
resai — valdytų ir vadovautų Amerikos visuomenei ir grasintų 
savo pasaulinės tvarkos konceptais, savo įstatyminės, 
politinės ir ekonominės didžiumos pasaulio plėtros kriteri- 
jais. Nors milžiniškos propagandos ir mistifikacijų pastangos 
dedamos nutylėti šiuos faktus, jie lieka faktais. 

Mes šiandien turime techninių ir materialinių išteklių, 
tenkinančių biologinius žmogaus poreikius. Mes neištobu- 
linome kultūrinių ir moralinių resursų - arba demokratinių 
socialinio organizavimo formų, - leidžiančių humaniškai ir 
racionaliai panaudoti mūsų materialinį turtą ir valdžią. Klasi- 
kinio liberalizmo idealus, išreikštus ir išplėtotus libertarinio 
socializmo pavidalu, pasiekti įmanoma. Bet tik vykstant re- 
voliuciniam judėjimui, kurio šaknys glūdi plačiuose liaudies 

sluoksniuose ir kurio dalyviai yra pasiryžę pašalinti repre- 
syvias ir autoritarinės institucijas — valstybines ir privačias. 
Tokio judėjimo sukūrimas - tai iššūkis mums, kurį turime 
priimti, jei norime atsikratyti šiuolaikinės barbarybės. 


1970, 2005 

PROPAGANDA. 
AMERIKIETIŠKASIS STILIUS 


Matydami propagandos, kurią išspjauna pasaulio valdžios 
struktūros ir institucijos, gausą, apžvalgininkai pavadino 
mūsų erą Orwello amžiumi. Bet faktiškai Orwellas - vėlyvas 
pranašas. Jau Pirmojo pasaulinio karo metais Amerikos isto- 
rikai prezidentui Woodrowui Wilsonui pasisiūlė išspręsti 
problemą, kurią jie pavadino „istorine inžinerija“ - tai reiškė 
tokį istorinių faktų apdorojimą, kad šie tarnautų valstybės 
politikai. Šiuo atveju JAV valdžia norėjo pažaboti priešiškumą 
karui. Tai panašu į Orwello 1984-uosius, nors autorius dar 
nebuvo parašęs šios knygos. 

1921 m. žymus amerikiečių žurnalistas Walteris Lipp- 
manas pasakė, kad demokratijos menas reikalauja to, ką jis 
pavadino „sutarimo gamyba“. Ši frazė - orveliškosios minčių 
kontrolės eufemizmas. Pagal šią idėją valstybėje, tokioje kaip 
JAV, kurvaldžia negali kontroliuoti žmonių jėga, ji geriau kon- 
troliuos jų mintis. Sovietų Sąjunga su savo žmonių laisvėmis 
yra priešingoje spektro pusėje negu mes. Tai iš esmės šalis, 
valdoma vėzdu. Labai lengva nuspręsti, kokia propaganda yra 
SSRS: tai, ką pateikia valstybė, yra propaganda. 

Maždaug tai Orwellas aprašė 7984-uosiuose (mano nuo- 
mone, nelabai geroje knygoje). Šis kūrinys populiarus todėl, 
kad jis trivialus ir kalba apie mūsų priešus. Jei Orwellas 
dorotysi su kitokia problema - mumis pačiais - jo knyga 
nebūtų tokia populiari. Tiesą sakant, galbūt ji net nebūtų 
išspausdinta. 

Totalitarinėse visuomenėse, kur veikia Tiesos minis- 
terija, propaganda iš tiesų nesistengia kontroliuoti tavo 
minčių. Ji tik suteikia partinę liniją. Ji sako: „Štai oficiali dok- 
trina ir nepatek į bėdą. Tai, ką tu manai, nelabai kam svarbu. 
Jei nukrypsi nuo linijos, mes tau kai ką padarysime, nes mes 
turime galią“. Demokratinės visuomenės negali taip veikti, 
nes valstybės galimybės kontroliuoti elgesį jėga daug labiau 
apribotos. Jei žmonėms leidžiama pareikšti nuomonę, tai 
turintys galią imasi kontroliuoti, ką tas liaudies balsas sako 
- kitaip tariant, kontroliuoja žmonių mąstymą. Tai galima pa- 
daryti, tarkime, rengiant politinius debatus, kuriuose, atrodo, 
pareiškiama daug nuomonių, bet jie lieka labai riboti. Reikia 
įsitikinti, kad abi šalys debatuose priima tam tikras prielaidas 
-ir kad tų prielaidų pagrindas yra propagandinė sistema. Kai 
visi priima propagandinę sistemą, leidžiama kelti debatus. 

Vietnamo karas - klasikinis Amerikos propagandinės sis- 
temos pavyzdys. Pagrindinėje (mainstream) žiniasklaidoje 
— New York Times, CBS ir kt. - vyko karšti debatai dėl karo. 
Ginčijosi žmonės, pasivadinę balandžiais ir vanagais. Vana- 
gai sakė: „Jei mes kariausime, laimėsime“. Balandžiai sakė: 
„Net jei kariausime, tai turbūt bus per brangu, be to, turbūt 
mes iszudysime per daug žmonių“. Abi pusės sutarė dėl vie- 
no dalyko. Mes turėjome teisę į agresiją prieš Pietų Viet- 
namą. Balandžiai, kaip ir vanagai, atsisakė pripažinti, kad 
vyksta agresija. Abi stovyklos vadino mūsų kareivių buvimą 
Pietryčių Azijoje Pietų Vietnamo gynimu, standartine orve- 
liška maniera, pakeisdami žodį „agresija“ į žodį „gynyba“. 

Iš tikrųjų mes puolėme Pietų Vietnamą taip pat, kaip sovietai 
vėliau puolė Afganistaną. 

Pažiūrėkime į tokius faktus. 1962 m. JAV oro pajėgos 
pradėjo vykdyti tiesiogines atakas prieš Pietų Vietnamo 
kaimų gyventojus, smarkiai bombarduodamos ir naudoda- 
mos chemines medžiagas, nuo kurių nubyra medžių lapai. 
Dalis šios programos buvo skirta suvaryti milijonus žmonių į 
internuotųjų stovyklas - ten apsuptus spygliuotų vielų ir gin- 
kluotos sargybos, juos „saugojo“ nuo jų remiamų partizanų, 
Vietkongo, pietinės buvusios antiprancūziškosios rezistenci- 
jos (Vietminh) atšakos. Tai mūsų valdžia vadina agresija arba 
invazija, kai taip pasielgia koks nors oficialus priešas. Saigono 
vyriausybė buvo neteisėta ir mažai palaikoma visuomenės, 
jos valdymą dažnai pertraukdavo JAV palaikomi pervers- 
mai, buvo baiminamasi, kad ji gali susitarti su Vietkongu. 
Apie 70 000 „vietkongininkų“ jau buvo išžudyta JAV teroro 
kampanijos metu prieš prasidedant tiesioginei JAV invazijai 
1972 m. 

Kaip sovietai Afganistane, mes bandėme sukurti vyriau- 
sybę Saigone tam, kad ji mus pakviestų. Taip stengdamiesi, 
turėjome nuversti režimą po režimo. Pagaliau paprasčiausiai 
įvykdėme tiesioginę invaziją. Tai paprasta agresija. Tačiau JAV 
nebuvo leista diskutuoti apie karą nė vienam piliečiui, kuris 
manė, kad mūsų politika Vietname yra iš principo neteisin- 
ga. Debatuose buvo ginčijamasi dėl taktikos. 

Net pačiame priešinimosi JAV karui įkarštyje tik maža 
intelektualų dalis prieštaravo karui iš principo - teigdami, 

kad agresija yra neteisinga. Dauguma intelektualų ėmė 
oponuoti po to, kai tai padarė valdančios verslo grupės - 
„pragmatiškai“ manydamos, kad kaštai bus per dideli. 

Keista, jog debatuose niekas nepateikė argumento, 
kad JAV galėtų laimėti, bet būtų neteisinga, jei tokia karinė 
agresija taptų sėkminga. Tokia buvo autentiško judėjimo už 
taiką pozicija, bet ja retai išgirsdavo pagrindinės žiniasklaidos 
priemonės. Jei paimtumėte Amerikos istorijos knygą ir pa- 
žvelgtumėte į Vietnamo karą, nerastumėte tokio įvykio 
kaip JAV įvykdytas Pietų Vietnamo puolimas. Pastaruosius 
22 metus aš bergždžiai ieškojau nors vieno pagrindinėje 
žiniasklaidoje ar mokslo knygose atsiradusio „Amerikos in- 
vazijos į Pietų Vietnamą“, ar Amerikos „agresijos“ Pietų Viet- 
name apibrėžimo. Amerikos doktrininėje sistemoje nėra 
tokio įvykio. Jis išnykęs iš istorijos, prasmegęs į orvelišką at- 
minties duobę. 

Jei JAV būtų totalitarinė valstybė, Teisybės ministerija 
paprasčiausiai pasakytų: „Užkariauti Vietnamą yra mūsų tei- 
sė. Nedrįskite su tuo nesutikti“. Žmonės tai atpažintų kaip 
propagandos sistemą ir tebegalvotų kaip nori. Jie papras- 
čiausiai būtų stebėję mūsų puolimą Vietname, kaip kad mes 
stebime sovietus, atakuojančius Afganistaną. 

Žmonės JAV daug laisvesni, jie gali reikšti savo mintis. 
Štai kodėl esantiems valdžioje būtina kontroliuoti kiekvieno 
žmogaus mintis, padaryti taip, kad jam atrodytų, jog vie- 
nintelė diskusijų JAV karo tema yra taktikos aptarimas: kaip 
mes galime kariauti. Nėra diskusijos, ar tai teisinga, ar ne. 

Vietnamo karo metu JAV propagandinė sistema atliko 
savo darbą iš dalies, bet ne visiškai. Tarp išsilavinusių žmonių 
ji veikė labai gerai. Studijos rodo, kad labiau išsilavinusiuose 
visuomenės sluoksniuose valdžios propaganda karo tema 
dabar priimama be išlygų. Viena sąlyga, kad propaganda 
geriau veiktų išsilavinusiuosius nei neragavusius mokslo, 
yra ta, jog išsilavinusieji daugiau skaito, taigi gauna dau- 
giau propagandos. Kita sąlyga yra ta, kad jie dirba vadybos, 
žiniasklaidos bei akademinėje srityse ir tam tikru mastu dar- 
buojasi kaip propagandinės sistemos agentai - jie tiki tuo, 
kuo sistema tikisi juos tikint. Dažniausiai jie yra privilegi- 
juoto elito dalis ir dalijasi su esančiais valdžioje interesais bei 
įžvalgomis. 

Kita vertus, valdžia turėjo problemų kontroliuodama 
visų gyventojų nuomonę. Remiantis kai kuriomis iš pasku- 
tinių apklausų, daugiau kaip 70 procentų amerikiečių visgi 
manė, kad karas yra, cituojant Gallupo apklausą, „funda- 
mentaliai neteisingas ir amoralus, o ne klaida“. Dėl plačios 
opozicijos Vietnamo karui propagandinė sistema prarado 
galimybę manipuliuoti daugelio amerikiečių sąmonėmis. 
Gyventojai vis skeptiškiau žiūrėjo į tai, kas jiems sakoma. 
Šiuo atveju buvo sukurtas net pavadinimas tikėjimo erozijai. 
Ji pavadinta „Vietnamo sindromu“, tai mirtina liga, žiūrint 
Amerikos elito akimis, nes žmonės suprato per daug. 

Leiskite man pateikti dar vieną galingos propagandinės 
sistemos JAV darbo pavyzdį - Kongreso balsavimą dėl pa- 
galbos kontroms 1986 m. kovo mėnesį. Trys mėnesiai prieš 

balsavimą administracija kaitino politinę atmosferą, ban- 
dydama pasipriešinti kongreso pagalbos teroristų armijai, 
puolančiai Nikaragvą, apribojimams. Aš domėjausi, kaip 
žiniasklaida rengiasi nušviesti administracijos kampaniją 
prieš kontras. Taigi studijavau du nacionalinius laikraščius 
- Washington Post ir New York Times. Sausį, vasarį ir kovą aš 
skaičiau kiekvieną jų vedamąjį, nuomonių skyrelį ir jų pačių 
autorių prirašytą skiltį. Iš viso buvo 85 skiltys. Visos jos buvo 
nukreiptos prieš sandinistus. Ta tema buvo netoleruojama 
jokia diskusija. 

Iškyla du stebinantys faktai, kalbant apie sandinis- 
tus — kai juos palygini su mūsų sąjungininkais Centrinėje 
Amerikoje - Hondūru, Gvatemala ir Salvadoru. Pirma, 
sandinistų valdžia neorganizuoja savo gyventojų skerdynių. 
Tai gerai matoma. Antra, Nikaragvoje, vienintelėje iš tų šalių, 
valdžia bandė įdiegti socialinę vargšų rūpybą. Tai taip pat 
nėra debatų tema: tai visų pripažįstama tiesa. 

Kita vertus, mūsų sąjungininkės Gvatemala ir Salvado- 
ras yravienos baisiausių teroristinių valstybių pasaulyje. 1980 
m. ten buvo išžudyta daugiau kaip 150 000 gyventojų - su 
JAV pagalba. Šios valstybės mažai rūpinasi savo gyventojais, 
tik kankina, terorizuoja ir žudo. Hondūras gyvena truputėlį 
kitaip. Hondūre įsitvirtinusi turčių valdžia, kuri apiplėšinėja 
vargšus. Ten nežudoma tokiais mastais, kaip Salvadore ar 
Gvatemaloje, bet didžioji gyventojų dalis miršta badu. 

Taigi, tikrindamas 85 vedamuosius, ieškojau šių dviejų 
faktų apie Nikaragvą. Faktas, kad sandinistai radikaliai ski- 

riasi nuo mūsų Centrinės Amerikos sąjungininkų ir nežudo 
savo gyventojų, nebuvo paminėtas nė karto. Apie tai, kad 
jie vykdė socialines reformas vargšams, buvo užsiminta du 
varganus kartus. Dvi frazės iš 85 skilčių viena kritine tema ir 
nulis frazių kita. 

Tai gana įspūdinga mąstymo kontrolė plačiai diskutuo- 
jama tema. Paskui peržiūrėjau vedamuosius apie Salvadorą 
ir Nikaragvą nuo 1980 m. iki dabar: iš esmės ta pati dainelė. 
Nikaragva, šalis, puolama regioninės supergalios, 1985 m. 
spalio 15 d. padarė tai, ką mes padarėme Havajuose Antrojo 
pasaulinio karo metu: įvedė apgulties padėtį. Pagrindinėje 
Amerikos žiniasklaidoje kilo didelis skandalas - vedamieji, 
pasmerkimai, įrodinėjimai, kad sandinistai yra totalitarinio 
stalinizmo monstrai, ir taip toliau. 

Po dviejų dienų, spalio 17-ąją, apgulties padėtį atnauji- 
no Salvadoras. Įvesta 1980 m. kovą ir po to kas mėnesį atnau- 
jinama, Salvadoro apgulties padėtis buvo daug žiauresnė 
nei Nikaragvos. Buvo blokuojama judėjimo laisvė ir beveik 
visos pilietinės teisės. Tokiomis sąlygomis JAV išlavinta ir or- 
ganizuota armija vykdė kankinimus ir žudynes. 

New York Times apgulties padėtį Nikaragvoje laikė dideliu 
žvėriškumu. Salvadoro apgultis, daug žiauresnė savo meto- 
dais, niekad nebuvo paminėta 160 New York Times vedamųjų 
apie Nikaragvą ir Salvadorą iki dabar (1986-ųjų vidurio). 

Mums dažnai sako, kad toji šalis yra jauna demokratija, 
taigi apgulties padėtis joje leistina. Remiantis naujienų pra- 
nešimais apie Salvadorą, Duarte yra nuosaikios centristų 

vyriausybės, teroristų puolamos ir iš dešinės, ir iš kairės, 
vadovas. Tai visiška nesąmonė. Kiekvienas žmogaus teisių 
tyrimas, net JAV valdžia privačiuose pokalbiuose pripažįsta, 
kad terorizmą vykdo pati Salvadoro valdžia. Mirties būriai 
yra saugumo pajėgos. Duarte paprasčiausiai stovi teroristų 
priešakyje. Bet tai retai pasakoma viešai. Dėl to kalta Walte- 
rio Lippmanno pastaba apie „sutarimo gamybą“. Demokra- 
tija padeda išgirsti žmogaus balsą, ir intelektualo užduotis 
yra laiduoti, kad šis balsas patvirtintų tai, ką lyderiai suvo- 
kia kaip teisingą kursą. Propaganda demokratijoje yra tai, 
kas prievarta yra totalitarizme. JAV ir kitur ši technika yra 
ištobulinta iki aukštojo meno lygmens, daug aukštesnio, nei 
svajojo Orwellas. Apsimestinio nuomonių skirtumo šūksniai 
(tokie kaip Vietnamo epochos „balandžių“, kritikavusių karo 
efektyvumą, bet ne jo principą) - tai viena iš subtilesniy 
priemonių, nors paprastas melas, slopinimas ir kitos šlykščios 
priemonės taip pat labai efektyvios. 

Tiems, kurie visame pasaulyje atkakliai siekia laisvės, 
negali būti kitos būtinos užduoties kaip indoktrinacijos 
mechanizmų ir praktikų suvokimas. Šiuos dalykus lengva 
pastebėti totalitarinėse visuomenėse, bet daug mažiau 
įmanoma tai padaryti propagandinėje sistemoje, kuriai 
mes esame pajungti ir kuriai pernelyg dažnai nenoriai ir 
nesąmoningai tarnaujame kaip bevaliai, neprotaujantys in- 
strumentai. 

SOVIETŲ SĄJUNGA PRIEŠ SOCIALIZMĄ 


Kai dvi didžiosios pasaulinės propagandos sistemos 
sutaria dėl tos pačios doktrinos, reikia šiek tiek intelektinių 
pastangų, kad išsiveržtum iš šių pančių. Viena doktrina yra 
tokia, kad visuomenė, sukurta Lenino ir Trockio, ir toliau 
formuota Stalino bei jo įpėdinių, kažkaip reikšmingai ar 
istoriškai yra susijusi su socializmu. Faktiškai, jei toks santykis 
egzistuoja, tai jis yra priešprieša. 

Gana aišku kodėl abi didžiosios propagandinės siste- 
mos primygtinai laikosi šios fantazijos. Nuo pat atsiradimo 
Sovietų Sąjunga stengėsi pajungti savo gyventojų energiją 
ir įdiegė žmonių, - jų bruzdėjimas padėjo jiems 1917 m. 
užgrobti valdžią, - priespaudą. Didžiausias ideologinis gin- 
klas tai pasiekti buvo tvirtinimas, kad valstybės vadovai veda 
savo visuomenę ir pasaulį socialistinio idealo link; neįmano- 
mas dalykas, kaip suprato kiekvienas socialistas - iš tikrųjų 
bet kuris rimtas marksistas (ir daugelis) suprato, jog tai buvo 
didžiausias melas, kurį istorija atskleidė nuo pat pirmųjų 
bolševikų režimo dienų. Įsakinėtojai pasistengė užsitikrinti 
teisėtumą ir paramą, išnaudodami socializmo idealų aurą 
ir naudodamiesi pagarba, kuri jiems buvo rodoma, bet tuo 
pat metu nuslėpė savo pačių ritualines naikinimo praktikas 
socializmo atributų. 

Kalbant apie kitą didžiąją pasaulio propagandinę 
sistemą, socializmo siejimas su Sovietų Sąjunga ir jos klientais 
naudojamas kaip galingas ideologinis ginklas, siekiant pri- 

versti piliečius paklusti valstybinio kapitalizmo institucijoms, 
įtikinti juos, kad būtinybė pardavinėti save šių institucijų sa- 
vininkams ir vadybininkams yra laikoma faktiškai prigimtiniu 
įstatymu, vienintele „socialistinės“ citadelės alternatyva. 

Sovietų lyderiai vaizduojasi esą socialistai, kadišsaugotų 
savo teisę ginkluotis, o Vakarų ideologai pasinaudoja tokia 
pat pretenzija, kad užbėgtų už akių laisvesnės ir teisingesnės 
visuomenės grėsmei. Ši jungtinė ataka prieš socializmą buvo 
labai efektyvi, jį puolant moderniaisiais laikais. 

Galima atkreipti dėmesį į dar vieną mechanizmą, kurį 
valstybiniai kapitalistai efektyviai naudoja, tarnaudami 
egzistuojančiai galiai ir privilegijoms. Nuolatinis vadinamųjų 
„Socialistinių“ valstybių smerkimas yra kupinas iškraipymų, 
o neretai ir atviro melo. Nieko nėra lengviau kaip pasmerk- 
ti oficialų priešininką ir priskirti jam kokį nors nusikaltimą; 
nebūtina apsikrauti įrodymo ar logikos našta, kai žygiuojama 
parade. Vakarų prievartos ir bartbarizmo kritikai dažnai 
bando tuojau pašalinti nesusipratima,  pripažindami 
egzistuojančius žiaurumus ir priespaudą, demaskuodami pa- 
sakas, išgalvojamas Vakarų prievartos tarnybų. Nuspėjamai 
paprastai šie žingsniai iš karto interpretuojami kaip blogio 
imperijos ir jos numylėtinių apologetika. Taip išsaugoma 
būtina Teisė į Melą Valstybinėse Institucijose, ir iškasama 
duobė valstybės prievartos ir barbarizmo kritikai. 

Taip pat verta atkreipti dėmesį į tai, kad lenininė dok- 
trina tampa patraukli moderniajai inteligentijai konfliktų 
ir perversmų metu. Ši doktrina įpareigoja „radikalius in- 

telektualus“ valdyti valstybę ir primesti griežtą „raudono- 
sios biurokratijos“, „naujosios klasės“ valdymą, kaip tai prieš 
šimtmetį nurodė įžvalgus analitikas Bakuninas. Kaip ir Marxo 
aprašytoje bonapartistų valstybėje, jie tampa „valstybės žy- 
niais“ ir „parazitiniu pilietinės visuomenės augliu“, valdančiu 
ją geležine ranka. 

Kai nėra didelių iššūkių valstybinio kapitalizmo insti- 
tucijoms, tokie patys fundamentalūs įsipareigojimai ska- 
tina „naująją klasę“ tapti valstybės vadovais ir ideologais, 
„Mušančiais liaudį liaudies lazdomis“, Bakunino žodžiais ta- 
riant. Nenuostabu, kad intelektualai taip greitai pereina nuo 
„revoliucinio komunizmo“ prie „Vakarų garbinimo“, kartoda- 
mi scenarijų, prieš pusę amžiaus iš tragedijos virtusį farsu. Iš 
esmės visa tai, kas pasikeitė, parodo, kur glūdi valdžia. Lenino 
žodžiai, kad „socializmas nėra niekas kitas kaip valstybinio 
kapitalizmo monopolis, paverstas visų žmonių nuosavybe“, 
žmonių, kurie, žinoma, turi tikėti savo lyderių geranorišku- 
mu, byloja apie „socializmo“ pritaikymą valstybės žynių po- 
reikiams ir leidžia suprasti greitą pozicijų pasikeitimą - jos 
paviršutiniškai atrodo diametraliai priešingos, bet faktiškai 
yra gana artimos. 

Politinio ir socialinio diskurso terminologija yra miglota 
ir neapibrėžta, ją dažnai nuskurdina vienos ar kitos spalvos 
ideologų darbai. Tačiau šiuose terminuose vis dėlto lieka 
reikšmės liekanų. Nuo pat savo ištakų socializmas reiškė dar- 
bo žmonių išvadavimą nuo išnaudotojų. Kaip pareiškė mark- 
sistas teoretikas Antonas Pannekoekas, „šio tikslo nepasiekė 

ir nepasieks nauja įsakinėjanti ir valdanti klasė, pakeisianti 
buržuaziją“, bet jį gali realizuoti tik patys darbininkai, tapsian- 
tys gamybos šeimininkais“. Gamintojų vyravimas gamyboje 
yra socializmo esmė, ir priemonės pasiekti šį tikslą buvo re- 
guliariai išradinėjamos revoliucinės kovos metu, karčiai opo- 
nuojant tradicinėms valdančiosioms klasėms, ir „revoliucinių 
intelektualų“, kurie vadovavosi bendrais leninizmui ir Vaka- 
rų vadybai principais, pritaikytais kintančioms aplinkybėms. 
Tačiau esminis socialistinio idealo elementas išlieka: darbo 
priemones siekiama paversti laisvai susivienijusių gamin- 
tojų nuosavybe, taigi socialine nuosavybe žmonių, ku- 
rie išsilaisvino iš savo šeimininko, žengdami platų žingsnį 
žmonijos išsivadavimo link. 

Lenininė inteligentija dirba kitaip. Jiems tinka Marxo 
palyginimas su „sąmokslininkais“, kurie „pirmieji pasisavina 
besiplėtojantį revoliucinį procesą“ ir iškraipo jį, norėdami 
panaudoti savo vyravimui. „Iš čia jų baisiausia panieka dau- 
giau teoriniam darbininkų mokymui apie jų klasės interesus"; 
šio mokymo dalis - raudonosios biurokratijos nuvertimas ir 
demokratinės gamybos bei socialinio gyvenimo kontrolės 
mechanizmų sukūrimas. Lenininiu požiūriu, masės turi būti 
griežtai disciplinuotos, kol socialistai kovos už socialinę 
tvarką, kurioje disciplina „taps nebereikalinga“, nes laisvai 
susivieniję gamintojai „dirbs patys sau“ (Marxas). Taigi liber- 
tarinis socializmas neapsiriboja vien siekiu, kad gamintojai 
demokratiškai kontroliuotų gamybą, bet siekia panaikinti 
visas dominavimo ir hierarchijos formas visais socialinio 

ir asmeninio gyvenimo aspektais. Nesibaigianti kova vyks 
tol, kol visuomenės progresas, siekiant teisingumo, suteiks 
naujų įžvalgų ir supratimo apie prievartos formas, kurios gali 
slypėti tradicinėje praktikoje ir sąmonėje. 

Lenininis priešiškumas esmingiausiems socializmo 
bruožams buvo akivaizdus iš pat pradžių. Sovietinėje Rusi- 
joje tarybos ir fabrikų komitetai, nors ir turėdami daug 
trūkumų, bet galingo potencialo, plėtojosi kaip kovos ir išsi- 
laisvinimo instrumentai. Leninas ir Trockis, atėję į valdžią, 
nedelsdami puolė žlugdyti šių instrumentų išlaisvinantį 
potencialą, jie įtvirtino Partijos - iš esmės Centro komiteto 
ir jo aukščiausių lyderių - valdymą; prieš kelerius metus apie 
tai buvo pranašavęs Trockis, tuo metu apie tai įspėjo Rosa 
Luxemburg ir kiti marksistai, o anarchistai visada šitai supra- 
to. Ne tik masėse, bet net ir Partijoje turėjo egzistuoti „budri 
kontrolė iš viršaus“, kaip manė Trockis, iš revoliucinio intelek- 
tualo tapdamas valstybės žyniu. Prieš užgrobdami valdžią, 
bolševikų lyderiai perėmė retoriką tų žmonių, kurie buvo 
įtraukti į revoliucinę kovą „iš apačios“, bet jų tikrieji siekiai 
buvo visai kitokie. Tai buvo akivaizdu jau prieš jiems paimant 
valstybės valdžią 1917 m., o vėliau tapo visiškai aišku. 

Istorikas ir bolševikų šalininkas E. H. Carras rašo, kad 
„Spontanišką darbininkų siekį organizuoti fabrikų komitetus 
ir kištis į gamyklų valdymą neišvengiamai paskatino revo- 
liucija, ji padėjo darbininkams patikėti, kad šalies gamybos 
mechanizmai priklauso jiems, gali būti valdomi jų nuožiūra ir 
tenkinti jų poreikius (išryškinta mano - N. Ch). Darbininkams, 

kaip sakė vienas anarchistų delegatas, „fabrikų komitetai yra 
ateities ląstelės [...] Jie, o ne valstybė dabar turi valdyti“. 

Bet valstybės žyniai viską išmanė geriau. Jie iš karto su- 
naikino fabrikų komitetus ir privertė tarybas paklusti jy valiai. 
Lapkričio 3 d. Leninas „Darbininkų kontrolės dekreto pro- 
jekte“ paskelbė, kad delegatai, išrinkti vykdyti tokią kontrolę 
turi „atsakyti valstybei už griežčiausios tvarkos ir disciplinos 
palaikymą bei turto saugojimą“. Baigiantis metams, Leninas 
pareiškė, kad „mes perėjome nuo darbininkų kontrolės prie 
Aukščiausiosios Tarybos vykdomo Nacionalinės ekonomi- 
kos valdymo“, - šitai turéjo, pakeisti, absorbuoti ir išstumti dar- 
bininkų kontrolės mechanizmą“ (Carr). „Pati socializmo idėja 
yra įkūnyta darbininkų kontrolės koncepcijose’, - verkšleno 
vienas profsąjungietis menševikas; bolševikai tokį verkšleni- 
mą pakeitė veiksmais, sugriaudami pačią socializmo idėją. 

Greitai Leninas paskelbė, kad valdžia turi įgyti „dikta- 
torišką galią“ darbininkams, o šie privalo „besąlygiškai pa- 
klusti vienintelei valiai“ ir „dėl socializmo interesų“ „besą- 
lygiškai vykdyti vienintelių darbo proceso vadovų valią“. 
Leninui ir Trockiui toliau vykdant darbo militarizaciją, trans- 
formuojant visuomenę į darbo armiją, paklusnią vienintelei 
jų valiai, Leninas aiškino, kad darbininko subordinacija „indi- 
vidualiam autoritetui“ yra „sistema, kuri labiau nei kas nors 
kita laiduoja geriausią žmogiškųjų resursų panaudojimą“. 
Robertas McNamara išreiškė tą pačią idėją: „Reali grėsmė 
demokratijai kyla [...] iš nepakankamos vadybos (manage- 
ment)',„jei protas nevaldo žmogaus, pastarasis netenka sa-vo 

potencialo“, ir vadyba yra niekas kitas kaip proto valdymas, 
kuris mus išlaiko laisvus. Tuo pat metu „frakciškumas“- bet 
kokia žodžio ir organizacinės laisvės užuomina - buvo triuš- 
kinamas „dėl socializmo“, - šios sąvokos reikšmę Leninas ir 
Trockis pakeitė, siekdami savo tikslų, jie kūrė fundamenta- 
lias protofašistines struktūras, kurias Stalinas pavertė vienu 
iš didžiausių moderniųjų laikų košmarų’. 

Nesugebėjimas perprasti aršaus lenininės inteligenti- 
jos priešiškumo socializmui (pradedant, be abejo, Marxu) ir 
atitinkamas lenininio modelio nesupratimas sužlugdė kovą 
už geresnę visuomenę ir tinkamesnį gyventi pasaulį Vaka- 
ruose, ir ne tik ten. Būtina rasti būdą, kaip išgelbėti socialis- 
tinį idealą nuo jo priešų abiejuose didžiuosiuose pasaulinės 
galios centruose, nuo tų, kurie visada sieks būti valstybės 
žyniais ir socialiniais vadybininkais, žlugdančiais laisvę dėl 
išsilaisvinimo. 


1986 


1 Apie ankstyvąją Lenino ir Trockio įvykdytą socializmo dekonstrukciją žr. Maurice Brinton, The Bolsheviks 
and Workers' Control. Montreal: Black Rose Books, 1978; Peter Rachleff, Radical America, Nov. 1974, kaip ir 
kitas knygas. 

TIKSLAI IR VIZIJOS 


Prabildamas apie tikslus ir vizijas, turiu omenyje labiau 
praktinį nei grynai principinį skirtumą. Žmogiškuose reika- 
luose daugiausiai lemia praktinė perspekyva. Mūsų teorinis 
suvokimas tam per daug silpnas. 

Vizijomis aš vadinu ateities visuomenės koncepciją, 
kuri įkvepia gyvybės tam, ką mes dabar darome, koncepciją 
visuomenės, kurioje norėtų gyventi padorus zmogus. Tikslais 
aš vadinu pasirinkimus ir užduotis, kurios yra pasiekiamos, 
kurias mes vienaip ar kitaip vykdysime vedami vizijos, nors ji 
būtų tolima ir miglota. 

Įkvepianti vizija turi būti grindžiama žmogaus prigim- 
ties koncepcija, žmonių gerove, jų poreikiais ir teisėmis, jų 
prigimties aspektais — jie turi būti puoselėjami, skatinami, 
jiems turi būti leista tarpti, suteikiant naudos sau ir kitiems. 
Žmogaus prigimties samprata, kuri sudaro mūsų vizijų 
pagrindą, paprastai yra neišreikšta žodžiais ir nesusiforma- 
vusi, bet ji visada šalia, galbūt veikia netiesiogiai, nesvarbu, 
ar kas nors pasirenka palikti viską kaip buvo ir rūpintis savo 
paties darželiu, ar dirbti dėl mažų ar revoliucinių permainų. 

Tai galų gale yra teisė žmonių, kurie laiko save morali- 
niais agentais, ne monstrais, ir kurie rūpinasi poveikiu to, ką 
jie daro, arba ko nesugeba padaryti. 

Mūsų žinios ir supratimas apie visas šias problemas 

yra paviršutiniškas; kaip iš esmės kiekvienoje žmogaus gy- 
venimo srityje, mes imamės veiklos remdamiesi intuicija ir 
patirtimi, tikėjimais ir baimėmis. Tikslų dalis - sunkūs pasi- 
rinkimai su labai rimtais padariniais žmonijai. Mes priimame 
juos kaip įrodytą netobulumą ir ribotą supratimą, ir nors 
mūsų vizijos gali ir privalo būti kelrodės, jos geriausiu atveju 
yra dalinės. Jos nėra nei aiškios, nei stabilios, bent jau tiems 
žmonėms, kurie rūpinasi savo veiksmų padariniais. Protingi 
žmonės ieško aiškesnių juos įkvepiančių vizijų išraiškos būdų 
ir kritiško tų vizijų įvertinimo proto bei patirties šviesoje. Kad 
ir kaip būtų, pagrindai yra labai silpni, ir nėra jokių ženklų, 
kad kas nors imtų keistis toje srityje. Lozungus kurti nesunku, 
bet jie nelabai padeda realiai pasirinkti. 


TIKSLAI VERSUS VIZIJOS 


Gali pasirodyti, kad tikslai ir vizijos tarpusavyje konflik- 
tuoja, dažnai taip ir atrodo. Tačiau prieštaravimų tarp jų nėra, 
tai, manau, mes visi žinome iš patirties. Leiskite man pana- 
grinėti savo paties atvejį, kad parodyčiau, ką turiu omenyje. 

Mano asmeninės vizijos yra gana tradiciškai anarchis- 
tinės, grindžiamos Apšvietos ir klasikinio liberalizmo po- 
zicijomis. Prieš tęsiant derėtų paaiškinti, ką turiu galvoje. 
Kalbu ne apie klasikinio liberalizmo versiją, kuri buvo rekon- 
struota ideologiniais tikslais, turiu omenyje originalą, kuris 
buvo sudaužytas į kylančio industrinio kapitalizmo uolas, 
originalą, kurį Rudolfas Rockeris pateikė savo darbe apie 

anarchosindikalizmą prieš 60 metų - manau, gana tiksliai". 
Kai valstybinis kapitalizmas plėtojosi naujoje epocho- 
je, ekonomines, politines ir ideologines sistemas vis labiau 
perėmė milžiniškos privačios tironijos institucijos, - jos ar- 
timiausios totalitaristiniam idealui iš visų žmogaus kūrinių. 
„Korporacijos viduje, - prieš pusę amžiaus rašė politikos 
ekonomistas Robertas Brady, - visą politiką lemia kontrolė 
„iš viršaus“. Šioje valdžios sąjungoje, gebančioje derinti veik- 
los kursą ir jo įgyvendinimą, visa valdžia būtinai leidžiasi iš 
viršaus į apačią, o atsakomybė - iš apačios į viršų. Tai, aišku, yra 
„demokratinės“ kontrolės priešybė; ji įgyvendina stukturines 
diktatūros sąlygas. Tai, kas politikos sferoje būtų pavadinta 
įstatymų leidžiamąja, vykdomąja ir teismine valdžia, sutelkta 
„kontroliuojančiose rankose“, jos, „kiek tai susiję su politikos 
krypčių formulavimu ir vykdymu, yra piramidės viršuje ir 
daro savo darbus be įsikišimo iš apačios“. Kai privati galia 
„auga ir plečiasi", ji transformuojama į „bendruomenės galią, 
politiškai kuo galingiausią ir sąmoningiausią“, kuo labiausiai 
pasiaukojusią „propagandinei programai“, kuri „tampa prie- 
mone įteigti publikai kontroliuojančios piramidės požiūrį“. 
Tas projektas, išplėtotas jau Brady aprašytame laikotarpyje, 
pasiekė pasibaisėtiną lygį po kelerių metų, kai Amerikos 
verslas siekė pažaboti socialdemokratines pokarinio pa- 
saulio sroves, - šios pasiekė ir Jungtines Valstijas, — ir, nau- 
dodamasis milžiniškais viešųjų ryšių industrijos resursais, 


1 Rudolf Rocker, Anarcho-Syndicalism: Theory And Practice (Oakland: AK Press, 2004), p. 10. 

pramogų kultūra, korporacine žiniasklaida bei kitais da- 
lykais, sudarančiais socialinį ir ekonominį „kontroliuojančios 
piramidės“ modelį, laimėjo tai, ką verslo lyderiai pavadino 
„amžina kova už žmonių protus“. Tai - lemtingai svarbūs 
moderniojo pasaulio požymiai, nušviesti keleto kruopščiai 
atliktų studijų". 

„Bankininkystės institucijos ir kapitalo korporacijos“- 
apie jas Thomas Jeffersonas perspėjo vėlyvaisiais savo gy- 
venimo metais, pranašaudamas, kad netramdomos jos taps 
absoliutizmo forma, sužlugdysiančia demokratinės revoliu- 
cijos pažadus, - nuo tada daugiau nei išpildė jo skaudžias 
pranašystes. Jos dažnai pamiršdavo atsakomybės jausmą, 
vis mažėjo galimybių, kad įsikiš liaudis, ar visuomenė jas pa- 
tikrins, kartu augo ir plėtėsi jų galimybės kontroliuoti glo- 
balinętvarką. Jų hierarchinės komandinės struktūros dalyviai 
priima įsakymus iš aukščiau ir siunčia juos žemiau. Tie, kurie 
yra tos struktūros išorėje, gali pamėginti parsiduoti galios 
sistemai, bet kitais atžvilgiais yra mažai su ja susiję (nebent 
perka tai, ką ta sistema siūlo, jei išgali). Pasaulis labiau kom- 
plikuotas nei bet koks paprastas aprašymas, bet Brady labai 
tiksliai nusakė padėtį, ir šiandien tai netgi akivaizdžiau negu 
buvo tuo laikotarpiu, kai jis rašė. 

Reikia pridurti, kad nepaprasta galia, kuria džiaugiasi 
korporacijos ir finansinės institucijos, buvo ne žmonių pa- 
sirinkimo rezultatas. Ją teismai ir teisininkai sukūrė besivys- 


"Robert Brady, Business as a System of Power (New York: Columbia University Press, 1943). 

tančiose valstybėse, tarnaujančiose privačiai galiai, ir išplėtė 
vienai valstybei žaidžiant prieš kitą ir siekiant specialių privi- 
legijų (o jų pasiekti didelėms privačioms institucijoms buvo 
nesunku). Tai pagrindinė priežastis, kodėl dabartinis kongre- 
sas, kurį sudaro neįprastai daug verslininkų, siekia perduoti 
federalinę valdžią valstijoms - joms lengviau grasinti ir ma- 
nipuliuoti. Aš kalbu apie Jungtines Valstijas - čia akademini- 
ai tyrinėtojai tuos procesus gerai išstudijavo. Nors kiek man 
žinoma toks modelis galioja ir kitur. 

Mes linkę manyti, kad šios galingosios struktūros yra 
nepajudinamos, tiesiog tai - gamtos dalis. Ne kitaip. Šios 
privačios tironijos formos pasiekė kažką panašaus į savo 
dabartinę būseną su „nemirtingų asmenų“ teisėmis šio 
amžiaus [žr. datą straipsnio gale - vert. past.] pradžioje. Teisių 
užtikrinimas ir teisės teorija, kuria jie remiasi, dažniausiai 
įsišakniję tame pačiame intelektiniame dirvožemyje, kuris 
maitino kitas dvi didžiąsias XX a. totalitarizmo formas - 
fašizmą ir bolševizmą. Nėra reikalo tokią žmonių santykių 
formą laikyti ilgaamžiškesne nei jos gėdinguosius brolius '. 

Yra sutarta tokius terminus kaip „totalitarinis“ ir „dik- 
tatūra“ priskirti politinei valdžiai. Nejprasta tai, kad Brady 
nelaiko šio susitarimo, padedančio sprendimų priėmimo 
centrams atitraukti viešumos dėmesį, natūraliu. Pastangų tai 
padaryti galima tikėtis bet kurioje visuomenėje, grindžiamo- 
je neteisėta valdžia - tai yra bet kurioje egzistuojančioje 


"Žr.: Morton Horwitz, The Transformation of American Law, 1870 -1960, Vol. II 
(New York, Oxford University Press, 1992). 

visuomenėje. Štai kodėl, pavyzdžiui, asmeninės savybės 
ir trūkumai, miglotos ir nebūdingos kultūrinės praktikos ir 
panašūs dalykai yra tyrinėjami mieliau nei atliekamos studi- 
jos apie galios institucijų struktūras bei funkcijas. 

Kalbėdamas apie klasikinį liberalizmą, turiu omenyje 
idėjas, kurių didžiumą nušlavė kylantis valstybinio kapitaliz- 
mo autokratijos potvynis. Šios idėjos išliko (arba buvo iš nau- 
jo išrastos), įgijusios įvairias pasipriešinimo naujiems prie- 
spaudos modeliams formas, ir pasitarnavo kaip įkvepiančios 
vizijos liaudies kovose, pastebimai išplėtusiose laisvės, teisin- 
gumo ir teisių akiratį. Jas taip pat perėmė, pritaikė ir išplė- 
tojo kairiosios libertarinės srovės. Remiantis šia anarchis- 
tine vizija, bet kokiai hierarchinei ar autoritarinei struktūrai 
tenka sunki pateisinančių aplinkybių našta, nesvarbu, ar tai 
apimtų asmeninius santykius, ar didesnę socialinę tvarką. Jei 
ji negali pakelti šios naštos - kartais tai įmanoma - tada ji yra 
neteisėta, ir ją reikia nuversti. Sąžiningai ir drąsiai įvertinus 
tokią padėtį, šiam iššūkiui retai galima atsispirti. Tikriems li- 
bertarams tokiu atveju reikia gerokai paplušėti. 

Valstybinė valdžia ir privati tironija - pirmutiniai išori- 
nių ribų pavyzdžiai, bet svarstomos problemos yra visuo- 
tinės: iš tikrųjų jos egzistuoja santykiuose tarp tėvų ir vaikų, 
mokytojų ir studentų, vyrų ir moterų, gyvenančiųjų dabar ir 
ateinančių kartų, kurios bus priverstos gyventi kartu su mūsų 
veiklos padariniais, iš tiesų - beveik visur. Ypač anarchistinės 
vizijos, visos jos įvairovės, spektro atstovams rūpi nuver- 
sti valstybinę valdžią. Aš asmeniškai pritariu šiai vizijai, nors 

ji-visai priešiška mano tikslams. Štai ta įtampa, apie kurią 
buvau užsiminęs. 

Mano trumpalaikiai tikslai yra apginti ir net sustip- 
rinti valstybės valdžios elementus, kurie, nors fundamen- 
taliai neteisėti, yra gyvybiškai svarbūs kaip tik dabar, kad 
sužlugtų pastangos „nublokšti atgal“ progresą, pasiektą 
plečiant demokratiją ir žmogaus teises. Valstybinė valdžia 
dabar aršiai puolama demokratiškesnėse visuomenėse, 
bet ne dėl to, kad konfliktuoja su libertarine vizija. Veikiau 
priešingai: todėl, kad gina (silpnai) kai kuriuos tos vizijos as- 
pektus. Vyriausybės turi lemtingą ydą: kitaip negu privačios 
tironijos, valstybinės valdžios institucijos suteikia paniekin- 
tai visuomenei galimybę atlikti tam tikrą vaidmenį, nors ir 
ribotą, tvarkant savo pačių reikalus. Šio defekto netoleruo- 
ja savininkai - jie dabar šiek tiek teisindamiesi jaučia, kad 
tarptautinės ekonomikos ir politinės tvarkos pokyčiai atveria 
perspektyvas sukurti „savininkų utopiją“, o visiems kitiems 
lieka niūrios perspektyvos. Turbūt nebūtina aiškinti, ką tu- 
riu omenyje. Padariniai pernelyg akivaizdūs net turtingose 
visuomenėse, nuo valdžios koridorių iki gatvių, kaimo ir 
kalėjimų. Dėl priežasčių, kurios vertos dėmesio, bet nepat- 
enka į šių pastabų kontekstą, šiuo metu vykstantį represą 
riose puolamos vertybės buvo realizuotos tobuliausia for- 
ma - anglakalbiame pasaulyje; jokios ironijos, bet ir jokių 
prieštaravimų. 

Verta prisiminti, kad utopinės svajonės išsipildymo bu- 

vo džiaugsmingai laukiama kaip artėjančio tikslo nuo XIX a. 
pradžios (trumpam grįšiu į tą laikotarpį). Maždaug 1880-ai- 
siais socialistas revoliucionierius, dailininkas Williamas Mor- 
risas galėjo rašyti: 


Žinau, kad dabar laikomasi nuomonės, jog konkurencinė, 
arba,,kas juoksis paskutinis“ sistema yra paskutinė ekonominė siste- 
ma, kurią išvys pasaulis; kad tai yra tobulybė, ir kad tai išbaigtumas; 
be jokios abejonės, įžūlu nesiskaityti su šia nuomone, kuriai, kaip 
matau, pritaria net labiausiai išsilavinę žmonės. 


Jei istorija tikrai baigiasi, kaip patikimai skelbiama, tai 
„Mirsir civilizacija“, bet visa istorija rodo, kad taip nėra, pridūrė 
jis. Viltis, kad iki „tobulybės“ vienas žingsnis, vėl suklestėjo 
trečiame XX a. dešimtmetyje. Stipriai palaikomas bendro- 
sios liberalios opinijos ir, žinoma, verslo pasaulio, Woodrow- 
as Wilsonas, vykdydamas „Raudonojo siaubo“ kampaniją, 
sėkmingai sunaikino profsąjungas bei nepriklausomą mintį 
ir pradėjo verslo dominavimo erą, - buvo tikimasi, kad jis 
gyvuos amžinai. Suzlugus profsąjungoms, darbo žmonės 
turėjo mažai galios ir vilties automobilių bumo įkarštyje. 
Profsąjungų ir darbininkų teisių sutriuškinimas, dažnai nau- 
dojant prievartą, šokiravo net dešiniąją britų spaudą. Svečias 
iš Australijos, priblokštas Amerikos profsąjungų silpnumo, 
1928 m. pažymėjo, kad „darbo organizacija egzistuoja tik 
dėl darbdavių tolerancijos... Darbininkai realiai nedalyvauja 
nustatant darbo sąlygas“. 

Vėlgi, keleri artimiausi metai parodė, kad viltys buvo 


79 


priešlaikinės. Tačiau šios vis iškylančios svajonės nulėmė 
modelį, kurį „kontrolės piramidės“ ir jų politiniai agentai sie- 
kia atkurti šiandien". 

Šiandieniniame pasaulyje veikiančio anarchisto tikslas, 
manau, turėtų būti kai kurių valstybės institucijų gynyba 
nuo į jas nukreipto puolimo, tuo pat metu stengiantis, kad 
jose dalyvautų kuo didesnė visuomenės dalis - ir pagaliau 
daug laisvesnėje visuomenėje jis turi stengtis sugriauti jas, 
jei bus sudarytos tinkamos aplinkybės. 

Geros ar blogos - tai neapibrėžto vertinimo prob- 
lema - šios laikysenos nepakerta tariamas konfliktas tarp 
tikslų ir vizijų. Toks konfliktas - normali kasdienio gyvenimo 
dalis, jį mes kažkaip bandome gyventi, bet negalime nuo jo 
pabėgti. 


HUMANISTINĖ KONCEPCIJA 


Turėdamas visa tai omenyje, norėčiau plačiau pažvelgti 
į vizijų problemą. Šiandien, stiprėjant pastangoms pakeisti, 
pakirsti ir sunaikinti laimėjimus, kurie buvo iškovoti per ilgas 
ir dažnai nuožmias liaudies kovas, atėjo tinkamiausias me- 
tas šią problemą panagrinėti. Tai istorinės svarbos klausimai, 
dažnai nutylimi ir iškraipomi ir apgaulingai nusukami kam- 
panijose, kurių tikslas - „sugrąžinti žmones prie kontrolės 


1 Gary Zabel, ed., Art and Society:Lectures and Essays by William Morris (Boston, George's Hill, 1993. Hugh Grant 
Adams, cit. pagal: Ronald Edsforth, Class Conflict and Cultural Consensus (New Brunswick: Rutgers University 
Press, 1987). 

piramidės požiūrio“. Vargu ar sulauksime geresnės progos 
aptarti idealus ir vizijas, kurios buvo artikuliuojamos, modi- 
fikuojamos, keičiamos, o neretai ir išverčiamos į priešingą 
pusę, kol pramoninė visuomenė išsiplėtojo iki dabartinės 
stadijos, kai sutelktai atakuojama demokratija, žmogaus tei- 
sės ir netgi rinkos; kai šių vertybių triumfą sveikina tie, kurie 
jas iš tiesų atakuoja, - toks procesas artimas tam, kas atviriau 
vadinama „propaganda“. Kalbant apie žmonijos reikalus, tai 
proga, kuri tiek pat įdomi intelektiniu požiūriu, kiek grės- 
minga žvelgiant iš humanistinio požiūrio taško. 

Pradėsiu apibendrindamas požiūrį, kurį pateikė du 
žymūs XX a. mąstytojai, - Bertranas Russellas ir Johnas 
Dewey, - jie nesutiko dėl daugybės dalykų, bet pritarė vizi- 
jai, kurią Russellas pavadino „humanistine koncepcija“; ci- 
tuojant Dewey’y, tai požiūris, kad „aukščiausias gamybos 
tikslas“ yra ne prekių gamyba, bet,,laisvi žmonės, susieti vie- 
nas su kitu lygybės saitais“. Švietimo tikslas, kaip jį suprato 
Russellas, turi „suteikti kitokį daiktų vertės jausmą negu 
viešpatavimas“, padėti sukurti „protingus piliečius laisvos 
bendruomenės, kurioje išskleis žiedus ir laisvė, ir „individu- 
alus kūrybingumas“, ir dirbantys žmonės bus savo likimo 
šeimininkai, o ne gamybos instrumentai. 

Neteisėtos prievartos struktūras reikia panaikinti; ypač 
„verslo, grindžiamo privataus praturtėjimo siekiu, privačiai 
kontroliuojant bankininkystę, žemę, pramonę, stiprinamu 
vadovavimu žiniasklaidai, jos agentams ir kitoms viešosioms 
bei propagandos priemonėms“, (Dewey). Jei tai nedaroma, 

kalbos apie demokratiją yra „nieko vertos“. Politika liks 
„šešėlis, kurį ant visuomenės mes didysis verslas, [ir] šešėlio 
susilpnėjimas nepakeis daikto“. Demokratijos formoms 
stigs realaus turinio, ir žmonės dirbs „ne laisvai ir protingai, 
bet dėl apmokamo darbo“ - sąlygos, kuri yra „neliberali ir 
nemorali“. Atitinkamai pramonės tvarka „iš feodalinės turi 
tapti demokratine socialine tvarka“, grindžiama darbininkų 
kontrole, laisvais ryšiais ir federaline organizacija. Šios min- 
tys artimos daugelio anarchistų, tarkime, G. D. H. Cole'o 
profsąjungų socializmui ir tokiems kairiesiems marksistams 
kaip Antonas Pannekoekas, Rosa Luxemburg, Paulis Mat- 
tickas ir kiti. Russelo nuomonė šiuo požiūriu buvo panaši '. 

Dewey pirmiausia mąstė apie demokratijos problemasir 
tiesiogiai dalyvavo jas sprendžiant. Jis buvo visiškai atsidavęs 
konformistinei Amerikai, kaip sakoma, „tipiškas amerikietis, 
kaip obuolių pyragas“. Todėl įdomu tai, kad idėjos, kurias jis 
išsakė palyginti neseniai, šiandien daugumai intelektualinės 
kultūros sluoksnių yra svetimos, ar net blogiau - įtakinguose 
rateliuose nusakomos kaip „antiamerikietiškos“. 

Pastaroji frazė, beje, yra įdomi ir daug pasako, kaip ir 
jos dabartinė vartosena. Mes tikimės tokio požiūrio tota- 
litarinėse visuomenėse. Stalinistinėje epochoje disidentai 
ir kritikai buvo smerkiami kaip „antisovietiniai“ veikėjai, ir 
tai buvo netoleruotinas nusikaltimas; Brazilijos neonacių 


1 Žr: Noam Chomsky, Problems Of Knowledge And Freedom (New York: New Press, 2003). 

generolai ir panašūs į juos vadovavosi tomis pačiomis 
vertinimo kategorijomis. Tačiau tokio požiūrio atsiradimas 
daug laisvesnėse visuomenėse, kuriose galiai paklūstama 
savanoriškai, be prievartos, yra reikšmingesnis fenomenas. 
Bet kokioje aplinkoje, išsaugojusioje bent demokratinės 
kultūros prisiminimą, tokie apibrėžimai tik sukeltų juoką. 
Įsivaizduokite, kaip Milano ar Oslo gatvėse būtų reaguo- 
jama į knygą, pavadintą „Antiitališkumas“ ar „Antinorvegai“ 
ir aprašančią realius ar fabrikuotus poelgius tų, kurie nepa- 
rodo deramos pagarbos sekuliaraus tikėjimo doktrinoms. 
Angloamerikietiškose visuomenėse - kaip pastebėjau, įskai- 
tant ir Australiją - į tokį elgesį respektabiliuose sluoksniuose 
žvelgiama rimtai ir atsakingai, o tai yra vienas iš įprastų de- 
mokratinių vertybių rimto pagedimo ženklų. 

Idėjos, kurias visai netolimoje praeityje išsakė tokios 
ypatingos figūros, kaip Russellas ir Dewey, yra įsišaknijusios 
Apšvietoje ir klasikiniame liberalizme ir išlaiko jų revoliucinį 
pobūdį: švietime, darbo vietoje ir visose kitose gyvenimo 
sferose. Jas įgyvendinus, būtų lengviau laisvai tobulėti 
žmonėms, kurių vertybės nėra kaupimas ir viešpatavimas, 
o proto ir veiksmo nepriklausomybė, laisvi lygybės ryšiai ir 
bendradarbiavimas siekiant bendrų tikslų. Tokie žmonės kar- 
tu su Adamu Smithu niekintų,žemus“ ir, niekingus žmonijos 
viešpačių pomėgius“ ir jų „šlykščią maksimą“: „Viskas mums, 
ir nieko kitiems žmonėms“; tai pagrindiniai principai, kuriuos 
mus moko gerbti ir aukštinti, kai tradicines vertybes griauna 
nesiliaujantis puolimas. Jie tikrai suprastų, kas privertė tokią 

ankstyvojo kapitalizmo epochos figūrą kaip Smithas įspėti 
mus apie žiaurius darbo pasidalijimo padarinius ir pagrįsti 
savo ganėtinai niuansuotą rinkos gynybą, iš dalies tikint, 
kad „visiškos laisvės“ sąlygomis atsiras natūralus polinkis į 
lygybę, akivaizdžiai trokštamą dėl moralinių priežasčių. 

„Humanistinė koncepcija“, išreikšta Russello ir Dewey 
civilizuotesnėje epochoje ir artima libertarinei kairei, yra 
visiškai svetima dominuojančioms dabartinės minties 
srovėms: dominuojančioms totalitarinės tvarkos idėjoms, 
sumeistrautoms Lenino ir Trockio, ir valstybinio kapitalizmo 
idėjoms pramoninėse Vakarų valstybėse. Viena iš šių sistemų, 
laimė, sugriuvo, bet kita žygiuoja link to, kas gali būti labai 
nemaloni ateitis. 


„NAUJOJI AMŽIAUS DVASIA" 


Svarbu suvokti, koks aštrus ir dramatiškas yra vertybių 
konfliktas tarp šios „humanistinės koncepcijos“ ir to, kas valdo 
dabar, idealų, kuriuos darbininkų klasės spauda XIX a. viduryje 
pavadino,Naująja amžiaus dvasia: „turto vaikymusi, pamirštant 
viską, išskyrus Save“, - tai primena Smitho „šlykščiąją maksimą;, 
žeminančią ir gėdingą doktriną, kurios negali toleruoti joks pa- 
dorus žmogus. Nuostabu stebėti vertybių evoliuciją nuo to- 
kios ankstyvojo kapitalizmo epochos figūros kaip Smithas- jis 
pabrėžė atjautą, tikslą pasiekti laisvę kartu su lygybe, ir pa- 
grindinę žmogaus teisę į kūrybingą bei pilnatvę teikiantį 
darbą - iki tų, kurie sveikina „Naująją amžiaus dvasią“, nere- 

tai begėdiškai minėdami Smitho vardą. Pamirškime vulga- 
rybę, kuri reguliariai darko ideologines institucijas. Geriau 
prisiminkime ką nors, galintį prabilti „solidžiai“, tarkim, No- 
belio premijos laureatą ekonomistą Jamesą Buchananą, 
kuris mums sako, kad „ideali visuomenė yra anarchistinė, 
kurioje nė vienas žmogus ar žmonių grupė nenaudoja 
prieš kitas prievartos“. Tada jis pasiūlo tokią žmogaus siekių 
interpretaciją, pateiktą kaip faktą: 

Bet kuriam žmogui ideali situacija yra ta, kuri suteikia jam 
visišką veiksmo laisvę ir suvaržo kitų elgesį taip, kad jis priverstų 
kitus būti ištikimus jo troškimams. Taigi kiekvienas žmogus siekia 
viešpatauti vergų pasaulyje“. 


Šią mintį Adamas Smithas būtų laikęs patologiška, kaip 
ir Wilhelmas von Humboldtas, Johnas Stuartas Millis ar bet 
kuris žmogus, artimas klasikinio liberalizmo tradicijai, - bet 
tai tavo mylimiausia svajonė, jei dar to nepastebėjai. 

Viena intriguojanti intelektualinės kultūros būsenos ir 
joje vyraujančių vertybių iliustracija yra sunkių problemų, 
su kuriomis mes susiduriame dabar pagaliau išlaisvintos 
Rytų Europos žmonių pakilime, vertinimas. Taigi, dabar 
mes su meile galime ištiesti jiems pagalbos ranką, kurią 
tiesdavome savo globotiniams kitur kelis šimtmečius. Pa- 
dariniai, atrodo, gana aiškūs, jei atkreipsime dėmesį į galybę 
siaubo kambarių visame pasaulyje, bet stebuklingai - ir la- 


1 James Buchanan, The Limits of Liberty: Between Anarchy and Leviathan (Chicago: University Of Chicago Press, 
1975), p. 92. 

biausiai mūsų pačių laimei - jie visai nepamoko mūsų apie 
civilizacijos vertybes ir principus, kuriais vadovaujasi jos 
kilnūs lyderiai; tik „antiamerikiečiai“ ir į juos panašūs gali 
būti tokie bepročiai, kad dėsningus istorinius duomenis 
laikytų spindinčiais galbūt tik iš išorės. Dabar mūsų gera- 
dariams suteikiamos naujos galimybės. Mes galime padėti 
tautoms, išvaduotoms iš komunizmo tironijos, pasiekti ar 
pagaliau pasiekti laimingųjų bengalų, haitiečių, brazilų, 
gvatemaliečių, filipiniečių tautų, tenykščių žmonių, Afrikos 
vergų ir kitų panašių žmonių lygį. 

1994 m. pabaigoje New York Times išspausdino seriją 
straipsnių apie tai, kaip laikosi mūsų mokiniai. Mokinys iš 
Rytų Vokietijos pradeda cituodamas kunigą, kuris buvo 
vienas iš liaudies pasipriešinimo komunistiniam režimui 
lyderių. Jis nusakė savo augantį susirūpinimą tuo, kas vyksta 
jo visuomenėje: „brutalios varžybos ir pinigų geismas griau- 
na mūsų bendruomeniškumo jausmą. Beveik kiekvienas 
jaučia tam tikrą baimę, depresiją ar nesaugumą“, mokyda- 
masis to, ką mes dėstome nuo mūsų atsilikusioms pasaulio 
tautoms. Bet jų reakcija visai nepamoko mūsų '. 

„Vitrina“, kuria kiekvienas didžiuojasi, yra Lenkija, kur 
„kapitalizmas švelnesnis“ negu kitur. Apie tai Jane Perlez 
pasakoja straipsnyje, pavadintame „Greitos ir lėtos kapitalis- 
tinio kelio juostos“: kai kurie lenkai supranta savo užduotis, 
bet kiti mokydamiesi atsilieka *. 


1 Stephen Kinzer, New York Times, October 14, 1994. 
? Jane Perlez, New York Times, October 7, 1994. 

Perlez pateikia abiejų tipų pavyzdžius. Gera mokinė yra 
mažo fabriko savininkė, „klestintis pavyzdys“ to, kas geriau- 
sia modernioje kapitalistinėje Lenkijoje. Gavęs vyriausybės 
paskolų be palūkanų, šioje dar besivystančioje laisvosios 
rinkos visuomenėje jos fabrikas siuva „žaviais karoliukais 
išsiuvinėtas sukneles“ ir„sudėtingai išpuoštas vestuvines suk- 
neles“ parduodamas daugiausia turtingiems vokiečiams, 
bet taip pat pasiturintiems lenkams. Tuo tarpu, kaip praneša 
Pasaulio bankas, skurdas nuo reformų pradžios daugiau nei 
padvigubėjo, realūs uždarbiai nukrito 30 procentų, ir 1994 
m. pabaigoje Lenkijos ekonomikoje buvo tikimasi sukaupti 
90 procentų prieš 1989 m. egzistavusio BVP. Bet „kapitaliz- 
mas švelnesnis“, alkani žmonės gali įvertinti „staiga isaugusio 
vartojimo ženklus“, grožėdamiesi vestuvinėmis suknelėmis 
elegantiškų parduotuvių vitrinose, „užsienietiškais automo- 
biliais su lenkiškais numeriais“, lekianciais Varšuvos-Berlyno 
keliu, ir „nuvorišų moterimis, rankinėse nesiojanciomis 1300 
dolerių kainuojančius mobiliuosius telefonus“. 

„Žmonės turi suprasti, kad jie turi kovoti už save ir ne- 
gali pasitikėti kitais“, - aiškina darbo konsultantė iš Čekijos 
Respublikos. Susirūpinusi „varguomenės įsigalėjimu“, ji įstei- 
gė kursus, kur skiepija tinkamas pažiūras žmonėms, ku- 
riems „į galvą buvo įkaltos lygybės vertybės“, kai išdidus 
šūkis skelbė: „Aš šachtininkas, ar yra gyvenančių geriau? 
“Pavyzdingi mokiniai dabar žino, kas geriau gyvena: buvu- 
sios nomenklatūros atstovai, nė nesapnavę, kad taps užsie- 
nio bendrovių agentais, kas visiškai tinka jiems, turintiems 


87 


įgūdžių ir patirties; bankininkai, pasodinti į savo kėdes senų 
pažinčių dėka; lenkės moterys, besidžiaugiančios blizgučiais; 
eksportuojamų elegantiškų suknelių, skirtų kitoms tutin- 
goms ponioms, valdžios išlaikomų gamyklų savininkai. Žo- 
džiu, teisingi žmonės. 

Tokia yra amerikietiškų vertybių atnešta sėkmė. Lėtojoje 
juostoje yra ir nesėkmę patyrusių žmonių. Perlez pavyzdžiu 
pasirenka 43 metų angliakasj, kuris sėdi savo „dailylentėmis 
iškaltoje svetainėje, gerėdamasis savo darbo komunizmo 
epochoje vaisiais - televizoriumi, patogiais baldais, šviesia, 
moderniai įrengta virtuve“, dabar, po 27 metų, praleistų 
šachtose, likęs bedarbiu ir galvojantis apie metus iki 1989- 
ųjų. Jie „buvo nuostabūs“, sako jis, „gyvenimas buvo saugus 
ir patogus“. Atsilikdamas moksluose, jis naujas vertybes ver- 
tina kaip „nepasiekiamas“ ir negali suprasti, kodėl „sėdi na- 
muose be darbo ir priklauso nuo socialinės paramos“, jaudi- 
nasi dėl dešimties savo vaikų, nes pristigo įgūdžių „vaikytis 
turto, pamirštant viską, išskyrus Save“. 

Tada suprantama, kad Lenkija turėtų atsirasti ant spin- 
telės su kitais trofėjais, kuriems mes įkvepiame pasitikėjimo 
savimi ir audringai plojame sau patiems. 

Kaip „globaliame pranešime“ teigia Christian Science 
Monitor korespondentai pokomunistiniame pasaulyje, re- 
gioną vargina kiti atsilikusieji. Vienas verslininkas skundėsi, 
kad jis „pasiūlė bičiuliui ukrainiečiui 100 dolerių mėnesinį 
atlyginimą, kad tasai padėtų jam privačiai „auginti rožes“ 
(mūsų žodžiais, dirbti). „Palyginti su kolektyviniame ūkyje 

uždirbamais 4 doleriais, tai žmogui buvo tikra sėkmė. Bet 
pasiūlymas buvo atmestas." Pavyzdingas mokinys aiškina tokį 
iracionalumą „įpročiu“, kuris išliko net po laisvės iškovojimo. 
„Jis mąsto: „Ne, aš nesiruošiu palikti kolektyvo ir tapti tavo 
vergu“. Amerikos darbininkai ilgai sirgo tokiu pačiu nenoru 
tapti kieno nors vergais, kol tapo deramai civilizuoti: dar prie 
šios temos grįšiu. 

Nuomininkai daugiabučiame Varšuvos name kenčia 
tokias pat blogybes. Jie nenori perleisti savo butų pramon- 
ininkui, kuris įrodinėja esąs pastato savininkas nuo prieška- 
rio, klausdami: „Kodėl žmonės turi pelnytis iš to, į ką neturi 
teisės?“ Vyksta „pastebimas progresas“, stengiantis nugalėti 
tokias retrogradiškas pažiūras, toliau kalbama pranešime, 
nors,,dar labai nenorima leisti užsieniečiams pirkti ir parduo- 
ti žemę“. JAV remiamų žemės ūkio iniciatyvų koordinatorius 
Ukrainoje aiškina, kad „Neįmanoma 100 procentų žemės 
perimti į privačias rankas. Jie niekad negyveno demokrati- 
jos sąlygomis“. Iš tikrųjų antidemokratinės aistros čia nėra 
tokios didelės, kaip Vietname, kur 1995 m. vasario dekretas 
„pasuko laikrodžius atgal“: „Atiduodant duoklę marksizmui, 
dekrete siekiama padėti vietnamiečiams daryti spaudimą 
keletui privilegijuotųjų, kurie turi leidimus savo žemėse 
plėtoti verslą“; buvo pamanyta, kad šie siekia pritraukti 
užsienio investuotojus. Jei tik užsienio investuotojams ir 
mažam vidaus elitui būtų leista supirkti visą šalį, vietiniai 
dirbtų jiems (jei jiems pasisektų), ir mes pagaliau turėtume 
laisvę ir „demokratiją“, kaip Centrinėje Amerikoje, Filipinuose 

ir kituose rojaus kampeliuose, išsilaisvinusiuose jau seniai". 

Kubiečiai ilgai buvo keikiami už panašų atsilikimą. Pa- 
tyčios pasiekė viršūnę per Pan America žaidynes Jungtinėse 
Valstijose, kai Kubos sportininkai nepasidavė didelei propa- 
gandinei kampanijai, įtikinėjančius, kad ta šalis turi ydų, 
taip pat dosniems finansiniams pasiūlymams tapti profesio- 
nalais; jie jautė įsipareigojimą savo tautai ir jos žmonėms-- tai 
jie pasakė reporteriams. Įtūžiui, dėl „komunistinio smegenų 
plovimo ir marksistinės doktrinos niokojančio poveikio“, ne- 
buvo ribų. 

Laimei, amerikiečiai yra apsaugoti nuo to, kad net JAV 
ekonominio karo sukelto skurdo sąlygomis kubiečiai vis dar 
atsisako dolerių vidaus paslaugoms, kaip pasakoja svečiai, 
nenorėdami būti „jūsų vergais“. Jie taip pat nenori nusileisti, 
kaip matoma iš 1994 m. Gallupo apklausos, pirmojo nepri- 
klausomo ir mokslinio tyrimo, kuris buvo išspausdintas Maja- 
mio ispanų spaudoje, bet akivaizdžiai nepateko niekur dau- 
giau. Apklausa rodė, kad 88 procentai nurodė esą „išdidūs, 
būdami kubiečiais“ ir 58 procentai - kad,,revoliucijos pasieki- 
mai pralenkia jos nesėkmes“. 69 procentai įvardijo save „re- 
voliucionieriais“ (bet tik 21 procentas - „komunistais“ ar „so- 
cialistais”), 76 procentai teigė esą,patenkinti savo asmeniniu 
gyvenimu, ir 3 procentai sakė, kad pagrindinės problemos, 
su kuriomis susiduria šalis, yra „politinės problemos“. 


1 Justin Burke, et al., Christian Science Monitor, July 26, 1995. 

Jei apie tokius komunizmo barbariškumus būtų suži- 
nota plačiau, vietoj paprasčiausio žmonių išmarinimo badu 
ir ligomis, atnešant jiems „demokratiją“, prieš Havaną būtų 
neišvengiamai panaudotos bombos. Tai tapo nauju pretek- 
stu žlugdyti Kubą po Berlyno sienos griuvimo, ideologinėms 
institucijoms neprarandant galimybės smogti, tik pakeitus 
kaltinamąjį žargoną. Kuba nebebuvo Kremliaus agentė, 
pasiryžusi užgrobti Lotynų Ameriką ir užkariauti Jungtines 
Valstijas, drebančias iš baimės. 30 metų trukęs melas gali 
būti tyliai užmaskuotas: teroras ir ekonominis karas, pakeitus 
standartinę versiją, tapo amžinu demokratijos plėtros paly- 
dovu. Dėl to turime sugriežtinti embargą, kuris „prisidėjo au- 
gantalkiui, ligoms, mirtingumui ir vienai didžiausių praėjusio 
šimtmečio neurologinių epidemijų pasaulyje“ - taip sveika- 
tos ekspertai rašė JAV medicininiuose žurnaluose 1994 m. 
spalį. Vieno iš jų autorius teigia, kad „faktiškai mes žudome 
žmones“, nesuteikdami jiems maisto, vaistų, ir įrangos, kad 
jie patys galėtų gamintis medikamentus. 

Clintono „Kubos demokratijos aktas“, - kurį prezi- 
dentas Bushas pirmiausia vetavo, nes tai buvo akivaizdus 
nusikaltimas tarptautinei teisei, o po to pasirašė, pergudrau- 
tas dešiniųjų, esą Clintonas laimės rinkimus, - nutraukė 
JAV dukterinių bendrovių, iš kurių 90 procentų gamino 
maistą, vaistus ir medicininę įrangą, tiekimą. Tokia duoklė 
demokratijai atnešė žymų nuosmukį Kubos sveikatos apsau- 
gai, mirtingumo augimą ir „pačią pavojingiausią sveikatos 
krizę mūsų dienomis“, neurologinę ligą, kuri buvo paskuti- 

nį kartą pastebėta Antrojo pasaulinio karo metais įkalini- 
mo stovyklose, esančiose Pietryčių Azijos tropikuose, - rašo 
buvęs Nacionalinio sveikatos instituto neuroepidemiologi- 
jos skyriaus vedėjas, vieno iš minėtųjų straipsnių autorius. 
Norėdamas pavaizduoti padarinius, Kolumbijos universiteto 
medicinos profesorius aprašo atvejį, kai Kuba nusipirko Šve- 
dijos vandens filtravimo sistemą, norėdama gaminti vakci- 
nas, kurių nebetiekė amerikiečių kompanija - taigi gyvybę 
išsaugančias vakcinas gali uždrausti tiekti tie, kurie siekia 
atnešti „demokratiją“ likusiems gyviesiems'. 

Tai, kaip sekasi „žudyti žmones“ ir priversti juos ken- 
tėti, yra svarbu. Realiai Castro vadovaujama Kuba bu- 
vo susirūpinta ne dėl karinės grėsmės, žmogaus teisių 
pažeidimų ar diktatūros. Greičiau dėl priežasčių, įsišaknijusių 
Amerikos istorijoje. XIX a. trečiajame dešimtmetyje, kai per 
kontinentą staiga nusirito perversmų banga, Kuba buvo 
pripažinta politine ir ekonomine lydere, kuriai turėjo būti 
suteikta tokia nominacija: „nepaprastos svarbos objektas 
mūsų Sąjungos komerciniams ir politiniams interesams“. 
Taip ją pavadino Monroe doktrinos autorius Johnas Ouincy 
Adamsas, sutikdamas su Jeffersonu ir kitais, kad Ispanija turi 
išlaikyti aukščiausią valdžią Kuboje, kol sumažės Britanijos 
grėsmė, ir Kuba it prisirpęs vaisius nukris į JAV rankas pagal 
„politinės gravitacijos taisykles“, kaip atsitiko prieš šimtmetį. 


1 Maria Lopez Vigil, Envio Jesuit University Of Central America, Managua), June 1995. Colum Lynch Boston 
Globe, September 15, 1994. 

XX a. viduryje prisirpęs, šis vaisius, kaip ir kiti, buvo labai 
vertinami kaip JAV žemės ūkio ir lošimų interesų sritis. Cas- 
tro įvykdytas JAV apiplėšimas nebuvo sutiktas maloniai. 
Dar blogiau, atsirado „domino efekto“ grėsmė, nes buvo 
pasiektas plėtros lygis, reikšmingas bet kur vargstantiems 
žmonėms - pavyzdžiui, labiausiai iš visų Lotynų Amerikos 
šalių buvo išplėtota sveikatos apsaugos sistema. Buvo bijo- 
ma, kad, planuotojų, besirūpinančių demonstracijų, bet ne 
nusikaltimų padariniais, žodžiais kalbant, Kuba gali tapti tuo 
„deguto šaukštu“, kuris ,sugadins medaus statinaitę“, „virusu, 
kuris gali užkrėsti kitus“. 

Bet garbingi žmonės nesuka galvos dėl tokių dalykų 
kaip nuo 1959 m. trunkančios kampanijos, siekiančios 
grąžinti prisirpusį vaisių teisėtam šeimininkui, įskaitant ir 
dabartinę tos kampanijos fazę. Kai kuriems amerikiečiams 
atvėrė akis kompromitacinė medžiaga 1994 m. spalio 
medicinos žurnalų numeriuose. Galime prisiminti, kad tą 
patį mėnesį JAV Generalinė Asamblėja priėmė rezoliuciją, 
raginančią nutraukti neteisėtą embargą. Už rezoliuciją bal- 
savo 101 narys, 2 nariai pasisakė prieš. JAV galėjo pasitikėti 
tik Izraeliu, jas dabar paliko net Albanija, Rumunija ir Para- 
gvajus, kurie ankstesniais metais trumpam buvo prisijungę 
prie Vašingtono jo kryžiaus kare už demokratiją. 

Standartinė istorija pasakoja, kad pagaliau išlaisvintoji 
Rytų Europa dabar gali priartėti prie turtingų Vakarų 
visuomenių. Galbūt, bet tada galima pasidomėti, kodėl tai 
nenutiko per praėjusią pusę tūkstantmečio, kai Rytų Eu- 

ropa nuolatos smuko, lyginant su Vakarais, ir tapo savotišku 
jų „trečiuoju pasauliu“. Kita perspektyva, kurią galima įsi- 
vaizduoti, yra tai, kad status guo padėtis bus daugmaž atkur- 
ta: komunistų imperijos dalys, priklausiusios pramoniniams 
Vakarams - Vakarų Lenkija, Čekijos Respublika, kai kurios 
kitos, — laipsniškai vėl prie jų prisijungs, kol kitos, kurioms 
nepavyko dėl vidinių ypatybių, taps kažkuo panašiu į anks- 
tesnįjį savo statusą, teikdamos paslaugas turtingam pramo- 
niniam pasauliui. Kaip Winstonas Churchillis pastebėjo savo 
pranešime, pateiktame ministrų kabineto kolegoms 1914 m. 
sausį, 


mes nesame nekalti jaunuoliai, palikti be nieko. Mes supir- 
kome visiškai neproporcingą kiekį pasaulio akcijų ir turime savo 
rankose pasaulio prekybą. Mes iš tų teritorijų gavome visa tai, ko 
norėjome, ir mūsų siekis būti paliktiems netrukdomai džiaugtis 
plačiomis bei puikiomis valdomis, dažniausia įgytomis prievarta, 
daugiausiai išlaikomomis jėga, dažnai atrodo mažiau racionalus ki- 
tiems, negu mums. 


Žinoma, toks sąžiningumas yra retas garbingoje vi- 
suomenėje, nors, kaip suprato Churchillis, pastraipa be 
gulsčiu šriftu parašytų frazių taptų priimtina. Jis paviešino 
šį pranešimą trečiame dešimtmetyje parašytoje knygoje Pa- 
saulio krizė, bet prieš tai išbraukė rėžiančias akį frazes". 

Taip pat yra naudinga panagrinėti, kuo grindžiamos 


1 Clive Pointing, Churchill (London: Sinclair-Stevenson 1994), p. 132. 

komunizmo negandos. Kad tai košmaras, niekad nekilo 
abejonių, tai nuo pat pradžių buvo akivaizdu anarchistams, 
nepriklausomo proto žmonėms, kaip Russelas ir Dewey, ir 
kairiesiems marksistams — iš tikrųjų daugelis jų tą košmarą 
buvo pranašavę. Tironijos griūtis turėjo tapti proga džiūgauti 
visiems, kurie vertina laisvę ir žmogiškąjį orumą. Bet turėkime 
omeny siauresnį klausimą: standartiškai įrodinėjama, kad 
planinė ekonomika patyrė katastrofišką pralaimėjimą, paro- 
dydama didesnius kapitalizmo privalumus. Paprasčiausiai 
palyginkime Vakarų Vokietiją, Prancūziją, Angliją ir Jung- 
tines Valstijas su Sovietų Sąjunga ir jos satelitais. QED '. Šis 
argumentas kažin ar svaresnis už intelektualinę refleksiją, 
laikomas tokiu akivaizdžiai teisingu, kad galima jį laikyti ak- 
sioma, o tai sudaro prielaidą visam tolesniam tyrimui. 

Tai yra įdomus, plačiai pritaikomas argumentas. Vado- 
vaujantis ta pačia logika, pavyzdžiui, galima pademonstruo- 
ti visišką vaikų darželio nesėkmę Masačiusetso Kembridže, 
ir didelę Masačusetso Technologijos Instituto sėkmę: pa- 
prasčiausiai paklauskite, kaip vaikai, einantys į pirmą klasę, 
supranta kvantinę fiziką, palyginti su Masačiusetso Tech- 
nologijos instituto daktarais. QED. 

Jei kas nors iškeltų tokį argumentą, jam galėtų būti 
pasiūlytas psichiatrinis gydymas. Tai - visiška nesąmonė. Va- 
dovaujantis logika, reikėtų lyginti Kembridžo darželinukus su 
vaikais, kurie atėjo iš kito darželio. Taip pat elementariai gali- 


? Quod erat demonstrandum - Tai ir reikėjo įrodyti (lot.). 

ma pagrįsti teiginį, kad, siekiant įvertinti sovietinę planinę 
ekonomiką, lyginant ją su kapitalistine alternatyva, mes 
turime palyginti Rytų Europos šalis su panašiomis į jas, kai 
prasidėjo dviejų plėtros modeliy,,eksperimentas”. Akivaizdu, 
ne su Vakarais. Rusiją ir Braziliją, Bulgariją ir Gvatemalą būtų 
teisinga palyginti dėl to, kad komunistinio modelio šalys 
yra tokios pat neturtingos, kaip ir JAV satelitinės šalys. Jei 
mes imamės lyginti racionaliai, prieiname prie išvados, kad 
jei komunistinis ekonomikos modelis buvo nesėkmingas, 
tai Vakarų modelis patyrė dar didesnių nesėkmių. Padėtis 
niuansuota ir komplikuota, bet pagrindinės išvados yra 
gana aiškios. 

Įdomu stebėti, kaip kai kas negali suvokti tokių ele- 
mentarių klausimų, ir tirti reakciją į bandymus aiškinti tokią 
nesuprantamą problemą. Bendrajam išsilavinimui siūlyčiau 
šiek tiek naudingų patarimų apie ideologines laisvų valsty- 
biy sistemas’. 

Tai, kas dabar vyksta Rytų Europoje, iš dalies apibūdina 
tai, kas vyko pasaulio regionuose, kurie buvo priversti atlikti 
paslaugų teikėjo vaidmenį; daugelis tų problemų išlieka, 
išskyrus tam tikrus pavyzdžius. Tai, kas vyksta, įsipina į ilgą, 
įdomią ir svarbią pačių pramoninių visuomenių istoriją. Mo- 
dernioji Amerika buvo „išsaugota jos darbininkų protestų“, 
pažymi Jeilio universiteto darbo istorikas Davidas Mont- 
gomery, „drąsių ir atvirų protestų, derinamų su „nuožmia 


1 Žr: Noam Chomsky, Year 501 (Boston, South End Press. 1993); Noam Chomsky, World Orders: Old and New, 
2nd.ed. (New York: Columbia University Press, 1994). 

kova“. Aršios kovos metu laimėti pergalės taškai buvo 
iššvaistyti prievarta prisitaikant prie nedemokratiškiausios 
Amerikos būtent 1920-aisiais, kai atrodė, jog „žlugo darbo 
rumas’, teigia jis. 

Darbo žmonių balsą galima buvo išgirsti darbininkų ir 
bendruomenių spaudoje, klestėjusioje nuo XIX a. vidurio iki 
Antrojo pasaulinio karo ir netgi po to, pagaliau suzlugdytoje 
valstybinės ir privačios valdžios. Palyginti neseniai, dar 6 -ja- 
me dešimtmetyje, 800 darbininkų laikraščių dar pasiekdavo 
20-30milijonų žmonių, stengdamiesi - jų pačių žodžiais - ko- 
voti su korporacijų kampanijy,,siulomais Amerikos žmonėms 
didžiojo verslo privalumais“, prabilti apie rasinę neapykantą 
ir „visus antidemokratinius žodžius bei veiksmus“, bei pa- 
siūlyti „priešnuodį baisiausiems išlaikomos spaudos nuo- 
dams“, kai komercinė žiniasklaida pagal instrukcijas „visomis 
progomis menkino darbininkus, tuo pačiu rūpestingai nu- 
dailindama bankininkystės ir pramonės magnatų, realiai 
kontroliuojančių naciją, kaltes“ '. 


PASIPRIEŠINIMO BALSAI 

Liaudies pasipriešinimo valstybinio kapitalizmo auto- 
kratijai judėjimai ir jų reikšmingi pasisakymai mums gali 
suteikti daug žinių apie paprastų žmonių tikslus ir vizijas, jų 
supratimą ir siekius. Pirma didelė studija apie XIX a. vidurio 


1 Montgomery, The Fall Of The House Of Labor (New Haven: Yale University Press, 1987). 

darbininkų spaudą (ir, mano žiniomis, kol kas vienintelė) 
buvo prieš 70 metų publikuota Normano Ware'o. Tai nau- 
dinga knyga šiandien, bent jau tokia būtų, jei kas nors apie 
ją žinotų. Ware'as peržvelgia žurnalus, įsteigtus ir leidžiamus 
mechanikų ir „fabrikų mergyčių“ pramoniniuose miestuose 
prie Bostono, „Amerikos Atėnuose“ ir didžiausiuose šalies 
universitetuose. Tie miestai stovi ir dabar, labai demoralizuo- 
ti ir supuvę, nebe tokie, kaip įkvepiančiose vizijose žmonių, 
kurie juos pastatė ir padėjo pamatus Amerikos turtuoliams 
bei valdžiai. 

Žurnalai parodo, kokios svetimos ir netoleruojamos 
buvo turtuolių vertybės, kurias jie vertė priimti darbininkus, 
uzsispyrusiai nenorinčius atsisakyti normalių žmogiškų 
jausmų. „Naujoji amžiaus dvasia“, kurią jie aštriai smerkė, 
„buvo pasišlykštėtina neregėtai didelei daliai ankstesnės 
amerikiečių bendruomenės“, rašo Ware'as. Pirminė priežastis 
buvo „pramonės darbininko kaip asmenybės žlugimas", „psi- 
chologinis pasikeitimas“, „išdidumo ir nepriklausomybės“, 
taip pat demokratinių teisių ir laisvių praradimas, valstybei 
ir privačioms galioms, jei reikėdavo, prievarta primetus pra- 
moninio kapitalizmo vertybes. 

Darbininkai smerkė „savigarbos, kuri vertė mechanikus 
ir darbininkus didžiuotis savimi prieš visą pasaulį, degrada- 
ciją ir praradimą“, kultūros, įgūdžių, netgi paprasčiausio žmo- 
giško orumo praradimą, pajungus juos ,„apmokamai vergijai“, 
jų manymu, nelabai nutolusiai nuo katorginio darbo šalies 
pietinėse plantacijose, kadangi jie buvo priversti pardavinėti 

save, one tai, ką gamino, ir tapo „juodadarbiais“ ir „despotų“ 
„pažemintais pajungtaisiais“. Jie paskelbė „laisvų institucijų 
dvasios“ sugriovimą, kai darbo žmonės buvo nužeminti iki 
„Vergijos“ pasaulyje, kuriame „piniguočių aristokratija kybo 
virš mūsų kaip galinga lavina, grasinanti sunaikinti kiekvieną 
žmogų, kuris išdrįsta kvestionuoti jos teisę padaryti vergais 
vargšus ir nelaiminguosius, pasmerkiant juos priespaudai“. 
Jie vargu ar galėjo nesirūpinti materialinėmis sąlygomis na- 
muose ar netolimame Bostone, kuriame vidutinė airių gy- 
venimo trukmė 1849 m. siekė 14 metų. 

Ypač dramatiškai tada smuko aukštoji kultūra, - tai vėlgi 
aktualu šiandien, vykstant demokratijos ir žmogaus teisių 
puolimui.,,Fabriky mergytės“ iš Masačusetso ūkių buvo jpra- 
tusios praleisti savo laisvalaikį skaitydamos klasiką ir tų laikų 
literatūrą, o nepriklausomi amatininkai, jei turėdavo šiek 
tiek pinigų, nusisamdydavo berniuką paskaityti jiems darbo 
metu. Nuvyti tokias liūdnas mintis vargstantiems žmonėms 
nebuvo lengva, kaip ir dabar, kai garbus komentatorius gali 
tik pasišaipyti iš siekio demokratizuoti internetą, kad būtų 
suteiktas priėjimas mažiau privilegijuotiesiems: 


Galima įsivaizduoti, kad vargšams suteikiama visa trokštama in- 
formacija apie šiandieninę padėtį, ir jie dažnai netgi priešinasi mokyklų, 
bibliotekų ir informacinės žiniasklaidos pastangoms suteikti kuo daugiau 
tos informacijos. Iš tikrųjų toks priešinimasis dažnai padeda paaiškinti, 
kodėl jie vargšai. 

Taip pat tai paaiškinti, be jokių abejonių, padeda ir jų 
traumuoti genai. Šis požiūris palaikytas tokiu rimtu, kad 
buvo redaktorių įdėtas į specialią skiltį.' 

Darbininkų spauda taip pat smerkė tai, ką vadino „pa- 
pirktaisiais žyniais“: žiniasklaidos, universitetų ir intelektualų 
klasę, galios apologetus, siekiančius pateisinti despotus, 
didinančius priespaudą, ir įdiegti jų negarbingas vertybes. 
„Dirbantiesiems turi priklausyti fabrikai“, - rašė darbo žmo- 
nės, kuriems neprireikė radikalių intelektualų pagalbos. Tada 
jie nugalės „vienvaldystės principus“, kurie leido šaknis „į de- 
mokratijos dirvą“. Vėliau tai tapo pajuokiančiu organizuoto 
darbininkų judėjimo, netgi konservatyvesnių jo sektorių 
šūkiu. Profsąjungos pikniko metu išplatintame kreipime- 
si Henry Demarestas Lloydas paskelbė, kad „darbininkų 
judėjimo misija yra žmonijos išvadavimas iš rinkos prietarų 
ir nuodėmių, ir skurdo, kaip tų nuodėmių vaisiaus, panai- 
kinimas. Šis tikslas gali būti pasiektas ekonomikos sferoje 
išplečiant demokratinės politikos principus“. „Žmonės, at- 
liekantys darbą, turi apsispręsti dėl darbo valandų, sąlygų ir 
rezultatų pasidalijimo“, - jis pareiškė kalboje, Davido Mont- 
gomery pavadintoje „1893 m. Darbininkų sąjungų federa- 
cijos konvencijos atsišaukimu“. Lloydas tęsė, kad patys dar- 
bininkai turi pasirinkti „pramonės vadovus, pasirinkti būti ne 
šeimininkais, o tarnais. Visų gerovės labui, darbo organizavi- 
mas turi būti tiesioginis [...] Tai yra demokratija“. 


1 George Melloan, Wall Street Journal, May 16, 1994. 
? Ware, The Industrial Worker 1840-1860 (Chicago: Ivan Dee, 1990); Montgomery, Citizen Worker (Cambridge: 
Cambridge University Press, 1993). 

Šios idėjos, žinoma, yra artimos libertarinei kairei, bet 
radikaliai priešiškos dominuojančių valdžios sistemų doktri- 
noms, ar jos būtų vadinamos „kairiosiomis“, ar „dešiniosio- 
mis“, ar „centristinėmis“ - tai gana nereikšmingai apibrėžta 
šiuolaikiniame diskurse. Šios idėjos palyginti neseniai buvo 
nuslopintos, tai įvyko jau ne pirmą kartą, ir jos gali atgyti, 
kaip dažnai nutikdavo anksčiau. 

Tokios vertybės taip pat būtų suprantamos klasikinio 
liberalizmo kūrėjams. Kaip senojoje, taip ir Naujojoje Ang- 
lijoje darbininkų, gyvenančių pramoniniuose miestuose, 
požiūris atspindi Adamo Smitho darbo pasidalijimo kritikos 
aštrumą. Pritaikydamas standartines Apšvietos idėjas apie 
laisvę ir kūrybingumą, Smithas pripažino, kad „didžiosios 
dalies žmonių suvokimas formuojamas būtent jų įprastinio 
darbo“. Jis teigia: 


žmogus, kurio gyvenimas prabėga atliekant kelis paprastus veiks- 
mus, kurių pasekmės taip pat, matyt, yra visada vienodos ar beveik 
vienodos, neturi progos išplėsti savo žinių [...] ir paprastai tampa 
tokiu kvailu ir buku, kokiu tik gali tapti žmogus [...] Bet kiekvienoje 
ištobulėjusioje ir civilizuotoje visuomenėje tai yra būsena, į kurią 
dirbantys vargšai, tai yra didelė žmonių dalis, būtinai turės patekti, 
jei valdžia nepasistengs to išvengti, 


kaip, Smitho manymu, buvo privalu padaryti, sukliudant 
žlugdančiam ekonominių jėgų poveikiui. Jei menininkas 
įsakytas pagamina gražų daiktą, kaip Wilhelmas von Hum- 

boldtas rašė klasikiniame darbe, įkvėpusiame Miillį, „mes ga- 
lime žavėtis tuo, ką jis daro, bet mes nekreipiame dėmesio 
į tai, kas jis yra“, - ne laisvas žmogus, o tik priemonė kitų 
rankose. Dėl tų pačių priežasčių „darbininką, kuris rūpinasi 
sodu, turbūt yra teisingiau laikyti jo savininku, nei apatišką 
smagurį, skanaujantį jo vaisius“. Tikri konservatoriai vėliau 
irgi pripažino, kad rinkos prievarta sunaikins tai, kas teikia 
vertę žmogaus gyvenimui, jei nebus smarkiai suvaržyta. 
Alexis de Tocgueville'is, po pusšimčio metų pritardamas 
Smithui ir von Humboldtui, retoriškai paklausė, ko „galima 
tikėtis iš žmogaus, dvidešimt savo gyvenimo metų gaminu- 
sio vinių galvutes?“ „Menas kyla, meistras žlunga“, - pako- 
mentavo jis. Kaip ir Smithas, jis vertino lygybę, pripažinda- 
mas ją Amerikos demokratijos išradimu, ir perspėjo, kad 
jei kada nors bus sukurta „ilgalaikė visuomeninės padėties 
nelygybė“, „pramonės aristokratija, kylanti mūsų akyse“, „vie- 
na iš grubiausių, kada nors egzistavusių pasaulyje“, gali 
išsisukti iš jai tenkančių apribojimų, o tai reikštų demokrati- 
jos pabaigą. Jeffersonas taip pat fundamentaliai teigė, kad 
„Išaugęs skurdas ir koncentruotas turtas negali vienas šalia 
kito egzistuoti demokratiniame pasaulyje“. 

Tik XIX a. pradžioje destruktyvi ir nehumaniška rinkos 
galia, kurią pasmerkė klasikinio liberalizmo kūrėjai, virto kul- 
tu, jos šventumas įskiepytas kartu su įtikėjimu „gravitacijos 


1 Von Humboldt, Noam Chomsky, Cartesian Linguistics (New York, Harper & Row, 1966). Smith, Patricia Wer- 
hane, Adam Smith and His Legacy for Modern Capitalism (New York, Oxford University Press, 1991); 
De Tocqueville, Jefferson, John Manley, „The American Dream,’ Nature, Society And Thought, Vol. 1, No.4 (1988). 

principais“, paskelbtais Ricardo ir kitų klasikinių ekonomistų, 
duokle klasių kovai, kuri vyko pramonėjančioje Anglijoje- šios 
doktrinos vėl iškilo dabar, kai „nesibaigianti kova už žmonių 
protus“ yra tęsiama taip pat intensyviai ir žiauriai. 

Privalu pabrėžti, kad tuomet šių ekonominių New- 
tono dėsnių kopijų buvo paisoma taip pat kaip šiandien. 
Retos ekonomikos istorikų pateiktos studijos šiuo klausimu 
pabrėžia, kad maždaug pusė pramoninio sektoriaus Nau- 
jojoje Anglijoje nustojo egzistuoti, kai ekonomika atsivėrė 
daug pigesniems britų pramonės produktams, kurių 
atsiradimą solidžiai parėmė valstybė. Tai labai panašu į šian- 
dieną, ir apie tai sužino kiekvienas, kuris išsklaido retorikos 
miglą ir pažvelgia į „ekonominio liberalizmo“ tikrovę ir jos 
puoselėjamas „verslo vertybes“. 

Johnas Dewey ir Bertrand'as Russellas yra du XX a. 
gyvenę šios tradicijos įpėdiniai, - jos šaknys glūdi Apšvietoje 
ir klasikiniame liberalizme, - labiausiai inspiruoti aprašytų 
kovų, organizuotumo ir darbo žmonių idėjų, kuriomis buvo 
siekiama palaikyti ir išplėsti laisvės ir teisingumo sferą, naujo 
despotizmo, vykdomo valstybių ir palaikomo privačių galių, 
grėsmės akivaizdoje. 

Thomas Jeffersonas, savo gyvenimo pabaigoje tyrinė- 
damas naujos „pramonės aristokratijos“ augimą, suformu- 
lavo fundamentalią tezę, de Tocguevilliui skambėjusią kaip 
pavojaus signalas. Labai susirūpinęs demokratinio eksperi- 
mento likimu, Jeffersonas pateikė „aristokrato“ ir „demokra- 
to“ apibrėžimą. „Aristokratai“ yra tie, kurie „bijo ir nepasitiki 

liaudimi, ir nori, išplėšę visą valdžią iš jos rankų, perduoti ją 
aukštesnėms klasėms“. Priešingai, demokratai „tapatinasi su 
liaudimi, pasitiki ja, myli ją ir laiko tvirta bei patikima viešojo 
intereso saugotoja, jei ir ne visada, „dažniausiai pačia protin- 
giausia“. Jo dienų aristokratai teisino kylančią kapitalistinę 
valstybę, į kurią Jeffersonas žiūrėjo su nerimu, pripažinda- 
mas akivaizdžius prieštaravimus tarp demokratijos ir ka- 
pitalizmo - ar, tiksliau, „realiai egzistuojančio kapitalizmo“, 
artimo valdžios galiai. 

Jeffersono pateiktas „aristokratų“ aprašymas vėliau 
buvo išplėtotas Bakunino, kuris nuspėjo, kad,,naujoji intelek- 
tualų klasė“ seks vienu iš dviejų greta einančių kelių. Jie gali 
pasinaudoti liaudies kova, siekdami paimti valstybės valdžią 
į savo rankas, tapdami „raudonąja biurokratija“, kuri įves patį 
žiauriausią ir šlykščiausią režimą istorijoje. Arba jie gali su- 
prasti, kad valdžios esama kitur, ir įsiprašyti į „papirktąjį žynių 
luomą“, kur tarnaus tikriesiems šeimininkams kaip vadybi- 
ninkai ar apologetai,,,musantys liaudį liaudies lazdomis“ val- 
stybinio kapitalizmo valdomose demokratijose. 

Tai - vienas socialinių mokslų spėjimų, išsipildęs taip 
liūdnai. Jis nusipelno garbingos vietos mąstymo kanonuo- 
se - vien tam, kad tokių dalykų nebesulauktume. 


„PATVARI MEILĖ“ 


Manau, kad nieko gera nežadantis panašumas sieja 
dabartinį periodą su laikais, kai šiuolaikinė ideologija - tai, 

kas dabar vadinama „neoliberalizmu“ arba „ekonominiu ra- 
cionalizmu“ — tapo madinga, pradedant Ricardo, Malthu- 
su ir kitais. Jų užduotis buvo pademonstruoti žmonėms, 
kad jie neturi teisių, priešingai nei buvo kvailai įtikėję. Iš 
tikrųjų tai įrodyta „mokslo“. Rimta intelektinė prieš kapi- 
talizmo epochą gyvenusių žmonių klaida buvo tikėjimas, 
kad žmonės turi šioje visuomenėje, kad ir supuvusią, vietą. 
Naujas mokslas pademonstravo, kad „teisės gyventi“ sam- 
prata buvo paprasta klaida. Suvedziotiems žmonėms turė- 
jo būti kantriai išaiškinta, kad jie neturi kitokių teisių nei 
išbandyti sėkmę rinkoje. Neturintis nepriklausomo turto 
žmogus, kuris nepajėgia išgyventi darbo rinkoje, „negali 
tikėtis net mažiausios porcijos maisto, ir faktiškai jam nėra 
reikalo būti savo vietoje“, įtakingame darbe skelbė Malthu- 
sas. „Didžiausias blogis“ įvyksta ir „prigimtinė laisvė“ pažei- 
džiama, kai vargšai suvedžiojami juos įtikinant, jog jie turi 
daugiau laisvės. Tokios nuomonės laikėsi Ricardo, šiurkščiai 
pažeisdamas ekonomikos mokslo principus ir elementariai 
nusizengdamas racionalumui, kas taip pat svarbu. Žinia 
paprasta. Tiesiog turite pasirinkimą: darbo biržą, pataisos 
darbų kalėjimą, mirtį ar kelionę kur nors kitur - kaip buvo 
įmanoma dėl vietinių populiacijų naikinimo ir išstūmimo, 
ne visai dėl rinkos pranašumų, atsivėrus naujoms erdvėms. 
Šio mokslo atradėjų niekas nepralenkė atsidavimu 
„Žmonių laimei“, jie netgi teisino išplėstas rinkimų teises „ne 
visai liaudžiai, bet tik tiems, kurie, regis, neturi jokio intereso 
panaikinti nuosavybės teisę“. Taip aiškino Ricardo ir pridūrė, 

kad dar didesni apribojimai bus paskirti tokiu atveju, jei 
paaiškės, kad „siauriausias rinkimų teisės apkarpymas“ ga- 
rantuos „didesnį saugumą geram atstovų pasirinkimui“. Ir 
šiandien plačiai nuskamba panašios nuomonės!. 

Naudinga prisiminti, kas atsitiko, kai buvo suformuluo- 
tos ir įvestos ekonominio racionalizmo taisyklės - remiantis 
dvigubais standartais:silpniesiems pritaikyta rinkos drausmė, 
o močiutė valstybė, kada reikia, apsaugo turtinguosius ir 
privilegijuotuosius. XIX a. ketvirtajame dešimtmetyje naujoji 
ideologija laimėjo, ir toji pergalė buvo dar labiau įtvirtinta 
po kelerių metų. Bet buvo nedidelė problema. Žmonės 
nesuprato, kad jie neturi vidinių laisvių. Būdami kvaili ir 
buki, jie negalėjo suvokti tiesos, kad nebeturi teisės gyventi, 
ir reagavo visai iracionaliai. Kurį laiką britų armija išgarino 
daug energijos stengdamasi pažaboti maištus. Vėliau viskas 
pasidarė dar grėsmingiau. Žmonės ėmė veikti organizuotai. 
Čartistų ir vėliau darbininkų judėjimas tapo reikšminga jėga. 
Šeimininkai šiek tiek išsigando, pripažindami, kad mes gali- 
me paneigti jų teisę gyventi, bet jie gali paneigti mūsų teisę 
valdyti. Ką nors reikėjo daryti. 

Laimė, atsirado išeitis. „Mokslas“, kiek lankstesnis nei 
Newtono, pradėjo keistis. Amžiaus viduryje jį iš esmės 
pertvarkė Johnas Stuartas Millis ir net tokie solidūs veikėjai 
kaip buvęs ortodoksijos šulas Nassau Senior. Dabar gravitaci- 
jos principai įgavo rudimenty, vėliau ją ilgainiui paversiančių 


1 Rajani Kanth, Political Economy and Laissez Faire (Boulder, CO: Rowman and Littlefield, 1986). 

kapitalistine gerovės valstybe su tam tikrais socialinės sutar- 
ties bruožais, kuriuos ji įgijo ilgų ir sunkių, daug atėmusių, 
bet taip pat davusių reikšmingų pergalių kovų metais. 

Dabar bandoma apversti istoriją aukštyn kojom, kad bū- 
tų galima grįžti į laimingus laikus, kuriais trumpai valdė eko- 
nominio racionalizmo principai, grėsmingai demonstravę, 
kad žmonės neturi daugiau teisių nei gali pasiekti darbo 
rinkoje. Ir nuo dabar išlyga „išvažiuoti kur nors kitur“ nebe- 
veikia, pasirinkimas susiaurintas iki priverčiamųjų darbų 
kalėjimo arba bado, kaip ir prigimtinio įstatymo sąlygos, 
teigiančios, kad bet koks bandymas padėti vargšams tikjiems 
pakenkia; kartu nuostabiai gelbstimi turtuoliai, - tai nutin- 
ka, kai valstybės valdžia įsikiša užtikrindama investuotojų 
saugumą po itin spekuliavusio Meksikos „ekonominio ste- 
buklo“ krizės, ar saugodama žlungančius bankus ir įmones, 
ar užtverdama Japoniją nuo Amerikos rinkos, kad leistų vi- 
daus kompanijoms rekonstruoti plieno, automobilių ir elek- 
tronikos pramonę XX a. devintajame dešimtmetyje (kartu 
su įspūdinga retorika apie laisvąją rinką, skleidžiama dau- 
giausia protekcionistinės pokario metų administracijos ir 
jos padėjėjų). Dar daugiau: tai grynas pyragėlio glaistas. Kita 
yra pajungta geležiniams ekonominio racionalizmo princi- 
pams, dabar tų, kurie paskirsto lėšas, vadinamiems „patvaria 
meile“. 

Deja, tai ne karikatūra. Karikatūra vargu ar įmanoma. 
Galima pacituoti kupiną nevilties Marko Twaino komentarą 
jo (ilgai nepublikuotose) antiimperialistinėse esė, kur jis 

nesugebėjo satyriškai pajuokti vieno iš garbstomų skerdynių 
Filipinuose herojų: „Joks Funstono išjuokimas nebūtų tobu- 
las, nes Funstonas pats yra įkūnyta pajuoka“. 

Tai, kas mielai pranešinėjama pirmiuosuose pusla- 
piuose, gali sukelti juoką ir siaubą visuomenėje su visiškai 
laisva ir demokratiška intelektualine kultūra. Štai tik vienas 
pavyzdys. Pažvelkime į ekonominę turtingiausios pasaulio 
šalies sostinę - Niujorką. Jo meras Rudolphas Giulianis pa- 
galiau pasakė visą teisybę apie savo finansinę politiką, beje, 
prabildamas ir apie visai nepažangius mokesčių naštos 
pokyčius: mokesčių sumažinimą turtingiesiems („visi mero 
inicijuoti mokesčių Mažinimai daro naudą verslui“, smul- 
kiu raštu buvo parašyta New York Times) ir jų padidinimą 
vargšams (užmaskuotą kaip važiavimo kainų pakėlimas 
mokiniams ir darbininkams, aukštesnis mokestis už mokslą 
valstybinėse mokyklose ir t. t.). Susieta su griežtu viešųjų 
fondų, tarnaujančių visuomenės poreikiams, apkarpymu, to- 
kia politika turėtų padėti žmonėms išvažiuoti kur nors kitur, 
paaiškino meras. Šios priemonės „padės jiems laisvai keliauti 
po šalį“ - tokios išvados buvo pateiktos Times pranešime, 
kurio antraštė skambėjo taip: „Giulianis mano, kad socialinės 
gerovės apribojimai suteiks galimybę keliauti po šalį“. 

Trumpai tariant, tie, kuriems buvo apribota socialinė 
parama ir viešosios paslaugos, pagaliau yra išvaduojami iš 
savo grandinių - tai klasikinio liberalizmo doktrinų išradėjai 


1 David Firestone, New York Times, April 29, 1995, Steven Lee Myers, New York Times April 28, 1995. 

išreiškė savo vaizdžiai pademonstruotose teorijose. Ir visa 
tai -jų naudai, įrodinėja atgaivintasis mokslas. Jei mes gerbi- 
ame įkūnyto įstabaus racionalumo rūmą, atjauta vargšams 
pripildo akis ašarų. 

Kur eis išvaduotosios masės? Gal į priemiesčių lūšnas, 
kur jie galės būti laisvi“, po to vėl pasuks atgal ir bus šlykščiai 
išnaudojami tų, kuriems skirta džiaugtis turtingiausiu pa- 
saulio miestu, kuriame nelygybė didesnė nei Gvatemaloje ir 
40 procentų vaikų jau buvo žemiau skurdo ribos, kai buvo 
patvirtintos šios naujos „patvarios meilės“ priemonės. 

Kraujuojančios širdys, negalinčios suvokti malonių, 
teikiamų vargšams, turi pagaliau suprasti, kad alternatyvos 
nėra. „Paskutinių penkerių metų pamoka gali būti tokia, kad 
Niujorkas tiesiog nėra pakankamai turtingas ar ekonomiškai 
gyvybingas, kad leistų sau turėti tokį platų viešąjį sektorių, 
kad būtų galima atkurti laikus po didžiosios depresijos"- 
sužinome ekspertų nuomonę iš kitos New York Times pirmo- 
jo puslapio istorijos. 

Ekonominio gyvybingumo praradimas yra gana re- 
alus, iš dalies tai „miesto vystymo“ programų rezultatas - jos 
sunaikino klestinčių įmonių pagrindus tam, kad išplėstų 
finansinį sektorių. Kita problema yra miesto turtingumas. 
Times rėmėsi ekspertų nuomone, išsakyta J. P. Morgano 
investicijų firmos raporte investuotojams. Ši firma 1995 m. 
buvo penkta iš 500 galingiausių komercinių bankų Fortune 
reitinguose, patyrusi didžiulį 1,2 milijardo dolerių nuostolį 
1994 m..Žinoma, tai nebuvo džiaugsmingi metai J. P. Mor- 

ganui, palyginti su „stulbinančiu“ 54 procentus siekiančiu 
pelno padidėjimu 500 žmonių su tik 2,6 procentus siekiančiu 
užimtumo padidėjimu ir 8,2 karto siekiančiu kainų paki- 
limu „vienais iš pelningiausių metų Amerikos verslui“, kaip 
džiūgaudamas pranešė Fortune. Verslo spauda šventė kitus 
„puikius metus JAV korporacijų pelnui“, kai „JAV sukauptas 
turtas atrodė sumažėjęs“ šiais ketvirtais iš eilės dviženklio 
pelno pakilimo ir 14iš eilės realių užmokesčių kritimo metais. 
500 Fortune laimingųjų pasiekė naujas „ekonominės galios“ 
viršūnes, priartėję prie dviejų trečdalių BVP pajamų, gerokai 
didesnių nei Vokietijos ar Britanijos BVP, nekalbant apie jų 
galią globalinei ekonomikai - įspūdinga galios koncentracija 
nesuskaičiuojamose privačiose tironijose, ir dar viena proga 
girtis prieš demokratiją ir rinkas'. 

Mes gyvename „nederlingais ir prastais laikais“, ir kiekv- 
ienas turi susiveržti diržą, taip skamba mantra. Realybėje, 
šalis yra užtvindyta kapitalo ir „banguojančio pelno“, kuris 
„užlieja Korporacijų Amerikos iždą“. Business Week džiaugėsi 
net nesulaukęs žinių, kurios atėjo po rekordus mušančio 
paskutinio1994 m. ketvirčio, kai „fenomenaliai - 71 pro- 
centu pakilo“ 900 kompanijų Business Week korporacijų 
suvestinėje. Ir ką šiais visuotinai patvariais metais galėtų nu- 
veikti jau laisvos masės, išskyrus „suteiktą šansą išvykti“?* 


1 Fortune, May 15, May 1, 1995; Business Week, March 6, 1995. 
? Business Week, January 30, 1995; May 15, 1995. 

„Patvari meilė“ yra tikrai teisinga frazė - „meilė“ turtin- 
giesiems ir privilegijuotiesiems, „patvarumas“ — visiems ki- 
tiems. 

Socialinis, ekonominis, politinis ir ideologinis regresas 
per paskutinius 20 metų sunaikino galimybes, atsiradusias 
ryškių permainų valdžioje metu, ir ši vėl perėjo į susitelkusių 
šeimininkų rankas. Intelektinis dominuojančio diskurso lygis 
vertas paniekos, o moralė šlykšti. Bet perspektyvas jie vertina 
realistiškai. Tokia yra padėtis, kurioje dabar esame atsidūrę 
mes, žvelgiantieji į savo tikslus ir vizijas. 

Kaip ir praeityje, galima tapti demokratu arba aristo- 
kratu pagal Jeffersoną. Pastarasis kelias siūlo didelius atly- 
ginimus, suteikia gyvenamąją vietą, privilegijas ir valdžią, 
ir tikslus, kurių siekiama. Kitas kelias veda į kovą, dažnai - 
sutriuškinimą, bet jis suteikia tai, ko negali įsivaizduoti pasi- 
duodantieji „Naujajai amžiaus dvasiai: „turto vaikymuisi, 
pamirštant viską, išskyrus Save“. 

Šiandieninis pasaulis yra tolimas tam, kuriame gyveno 
Thomas Jeffersonas ar XIX a. darbininkai. Pasiūlymai, kuriuos 
jis pateikė, deja, iš esmės nepasikeitė. 


1995 

ZIGOS VODOVNIK INTERVIU 


Šis interviu buvo įrašytas 2004m. liepos 14d.Kembridže, 
Masačusetso valstijoje, Zigos Vodovnik, Liublianos univer- 
siteto Slovėnijoje asistentės - jaunesniosios tyrinėtojos. 
Trumpą įrašą žr. Znet (www.zmag.org). 


Kai kas nors pasiskelbia esąs anarchistas, jis iš esmės pa- 
sako labai mažai apie savo inspiracijas ir aspiracijas - savo 
priemones ir tikslus. Tai tik patvirtina seną tiesą, kad negalime 
laikyti anarchizmo sau pakankamu tašku - veikiau tai mozaika, 
sukomponuota iš skirtingų taškų arba politinių požiūrių (arba 
aspiracijy) - žaliųjų, feminisčių, pacifisty ir t. t. Šis priemonių ir 
tikslų klausimas yra ne tik anarchizmo teorinio žavesio, bet ir 
praktinio nusivylimo dalis. Ar Jūs manote, kad tokia įvairovė 
paverčia anarchizmą neefektyvia ir nelogiška idėjų visuma? 


Anarchizmas - labai plati kategorija; jis skirtingiems 
žmonėms reiškia daug įvairių dalykų. Pagrindinės srovės 
anarchizme kilo iš susirūpinimo dėl priemonių. Jų atstovai 
dažnai bandydavo vadovautis Bakunino pasiūlyta idėja, 
kad ateities visuomenės sėklas reikia pasodinti dabartinėje 
visuomenėje, ir labai plačiai įsitraukdavo į švietimo darbą, 
organizuodami ir formuodami kolektyvus, mažesnius ir 
didesnius, bei kitas organizacijas. Yra ir kitų grupių, kurios 
save vadina anarchistinėmis, jos taip pat susirūpinusios dėl 

priemonių - tarkime, kokias demonstracijas turime rengti, 
kokius tiesioginius veiksmus pasitelkti ir taip toliau. Aš nema- 
nau, kad yra įmanoma klausti, ar tai efektyvu, ar ne. Egzistuo- 
jaskirtingi būdai veikti, efektyvūs skirtingomis aplinkybėmis. 
Ir nėra suvienyto anarchistų judėjimo, turinčio poziciją, apie 
kurią galėtume kalbėti. Tiesiog yra daug konfliktuojančių 
grupių, dažnai nesutariama gana aštriai. Kiek žinau, niekada 
nebuvo daug anarchistų, kurie atsisako pasirūpinti tuo, ką jie 
vadina reformų priemonėmis egzistuojančioje visuomenė- 
je - tokiomis kaip moterų teisės, darbininkų sveikatos geri- 
nimas. Yra kitų anarchistų, kurių pozicijos - primtyvistinės. 
Jie nori pašalinti technologiją ir grįžti prie žemės... 


Politikos teorijos moksluose galime analitiškai identifi- 
kuoti dvi pagrindines anarchizmo koncepcijas - vadinamąjį 
kolektyvinį anarchizmą, atstovaujamą tokių pagrindinių figury 
kaip Bakuninas, Kropotkinas ir Makhno, ir apsiribojantj Europa, 
ir vadinamąjį individualistinį anarchizmą, apsiribojantj JAV. Ar 
jūs sutinkate su šia teorine perskyra, ir kur, turint omeny šią 
perspektyvą, matote istorines JAV anarchizmo ištakas? 


Individualistinis anarchizmas, kurį jūs minite, Stirneris 
ir kiti, beje, yra viena iš „libertarinio“ judėjimo JAV šaknų. Jis 
susijęs su atsidavimu laisvosios rinkos kapitalizmui ir ne- 
turi sąsajų su visu kitu anarchistų internacionalo judėjimu. 
Europinėje tradicijoje anarchistai paprastai save vadindavo 
socialistais libertarais, visai kitaipsuprasdami žodį,libertaras“. 


113 


Kiek galiu pastebėti, darbininkų judėjimai, kurie nesivadi- 
no anarchistiniais, buvo daug artimesni pagrindinei Euro- 
pos anarchizmo srovei nei daugelis JAV vadinusių save anar- 
chistais žmonių. Jei prisiminsime darbininkų aktyvistų laikus 
nuo pirmųjų pramonės revoliucijos dienų iki darbininkų 
klasės spaudos atsiradimo XIX a. šeštajame dešimtmetyje ir 
vėliau, tai buvo tikrai anarchistinė srovė. Jie niekad negirdėjo 
apie Europos anarchistų sroves, niekad negirdėjo apie Marxą 
ar ką nors panašaus. Tai buvo spontaniškas judėjimas. Jie 
manė, kad samdomas darbas mažai kuo skiriasi nuo vergi- 
jos, kad darbininkai turi nusavinti fabrikus, kad pramoninė 
sistema žaloja individualią iniciatyvą, kad jie turi kovoti su 
tuo, ką vadino „naująja amžiaus dvasia“ XIX a. šeštajame 
dešimtmetyje: „turto vaikymusi, pamirštant viską, išskyrus 
Save“. Tas pat pasakytina apie kitus liaudies sambrūzdžius 
- pavyzdžiui, naujosios kairės judėjimus. Kai kurios grupės 
giminiavosi su tradiciniu kolektyvistiniu anarchizmu - o šis 
visada save laikė socializmo šaka. Tačiau JAV ir — iki tam 
tikros ribos - britų libertarizmas yra visiškai kitas dalykas, jis 
kitaip plėtojasi ir faktiškai neprieštarauja tironijai, nes pats 
ilgainiui tampa privačia tironija. Jis radikaliai skiriasi nuo kitų 
anarchizmo formų. 


Kur ilgoje ir turtingoje JAV liaudies kovų istorijoje jūs regite 
pagrindinį šiuolaikinio anarchizmo JAV įkvėpimo šaltinį? Kokia 
jūsų nuomonė apie Transcendentalistų judėjimą kaip įkvėpėjus 
šiuo atžvilgiu? 

Gal jūs atrasite ką nors naujo tyrinėjimuose šia tema, 
bet aš manau, kad Transcendentalistų judėjimas, kurį sudarė 
daugiausia intelektualai, galėjo turėti kažkiek įtakos individu- 
alistiniam anarchizmui, bet, kiek man žinoma, nesusirišo 
tvirtais saitais su darbo klasės žmonių judėjimais, - šie ar- 
timesni Bakunino, Kropotkino, Ispanijos revoliucionierių ir 
kitų anarchizmui. 


Daugiausia kūrybinės energijos radikaliems politikams- 
naujajam judėjimui, ar vadinamiesiems antikapitalistams, 
netgi antiglobalistų judėjimui, šiandien teikia anarchizmas, bet 
nedaug žmonių, prisijungusių prie šio judėjimo, vadina save 
„anarchistais“. Kokia, jūsų manymu, pagrindinė to priežastis? 


Manau, taip visada buvo. Dauguma aktyvistų, žmonės, 
kovojantys už Žmogaus teises, moterų ir darbininkų teises ir 
taip toliau, nesivadino anarchistais, jie nesimokė, nesisėmė 
žinių iš anarchizmo tradicijos. Gal JAV jie buvo girdėję apie 
Emmą Goldman, bet šie žmonės tik puoselėjo savo norus, 
rūpesčius, instinktus, natūralius įsipareigojimus. Nema- 
nau, kad JAV mes turėtume labai stengtis lavinti papras- 
tus žmones, kurie niekad nėra girdėję apie autentišką 
anarchizmą, kad padėtume jiems suprasti tai, ką jaunos 
moterys iš ūkių ir darbininkai iš miesto lūšnų suprato XIX a. 
šeštajame dešimtmetyje taip pat be kitų pagalbos. XIX a. vi- 
duryje fabrikų darbininkai Louvelyje ir Saleme plėtojo labai 

gyvybingą ir aktyvią darbininkų kultūrą, bet abejoju, kad jie 
ką nors žinojo apie Transcendentalistus, nors buvo iš tų pat 
vietų ir veikė beveik tuo pačiu metu. 


Eiliniai žmonės dažnai painioja anarchizmą su chaosu 
bei prievarta ir nežino, kad anarchizmas (an archos) reiškia 
ne gyvenimo ar daiktų būseną be taisyklių, bet veikiau labai 
organizuotą socialinę tvarką, gyvenimą be valdymo principo. 
Gal neigiamą žodžio anarchizmas vartoseną tiesiogiai lėmė 
faktas, kad idėja, jog žmonės gali būti laisvi, ypač gąsdino ir 
tebegąsdina valdančiuosius? 


Anarchistų judėjime buvo žmonių, kuriems rūpėjo 
„propaganda veiksmais“, dažnai prievarta, ir natūralu, 
kad galios centrai griebiasi šio fakto, norėdami užgniaužti 
bet kokį nepriklausomybės siekį, tapatindami jį su prie- 
varta. Tačiau tai galima pasakyti ne tik apie anarchizmą. Net 
demokratijos bijomasi. Tai glūdi taip giliai, kad žmonės to nebe- 
mato. Jei peržvelgsime liepos 4 d. Boston Globe - liepos 4 d., 
žinoma, yra Nepriklausomybės diena, per kurią šlovinama 
nepriklausomybė, laisvė ir demokratija - išvysime straipsnį 
apie George'o Busho mėginimą išpešti paramos Europoje, 
apgydyti žaizdas po konflikto. Žurnalistai paėmė interviu 
iš „libertarinio“ Kato instituto užsienio politikos skyriaus di- 
rektoriaus, klausdami, kodėl europiečiai yra kritiški JAV. Di- 
rektorius atsakė maždaug taip: problema ta, kad Vokietija ir 
Prancūzijaturisilpnas vyriausybes, irjeijos eis prieš gyventojų 

valią, turės sumokėti politinę kainą. Tai — libertarinio Kato 
instituto nuomonė. Demokratijos baimė ir neapykanta jai 
yra tokia gili, kad niekas to net nepastebi. Faktiškai visas tas 
įniršis dėl Senosios ir Naujosios Europos praėjusiais metais 
buvo labai dramatiškas, ypač faktas, kad buvimo vienoje ar 
kitoje pusėje kriterijai buvo kažkokie neapibrézti. O kriterijai 
iš tiesų buvo labai aiškūs. Jei valdžia perėmė gyventojų dau- 
gumos poziciją, ji buvo bloga. „Senoji Europa - blogi vyru- 
kai“. Jei valdžia klausė įsakymų iš Kraufordo miesto Teksase 
ir atmetė netgi didžiosios gyventojų dalies reikalavimus, 
tada yra ateities ir demokratijos vilčių: Berlusconiui, Aznarui 
ir kitoms garbingoms figūroms. Štai kokią pamoką gavome: 
jei esate labai stipri valdžia, neturėsite mokėti politinių 
kaštų, pamynę gyventojų nuomonę. Tai pasigėrėtina. Štai 
kam reikia vyriausybių - kad nekreiptų dėmesio į gyvento- 
jus ir dirbtų turtingiesiems bei galingiesiems. Tai taip giliai 
įsišakniję, kad daugelis to nepastebi. 


Kokia jūsų nuomonė apie priemonių „dilemą“ - revoliuci- 
ja ar socialinė ir kultūrinė revoliucija? 


Aš čia nematau dilemos. Bet kokioje dominavimo ir 
kontrolės sistemoje tokią padėtį protinga pasistengti pa- 
keisti, kiek įmanoma, sistemos ribose. Jei susiduri su ribomis, 
kurios yra neperžengiami barjerai, tada gali būti, kad vienin- 
telis kelias veikti yra konfliktas, kova ir revoliuciniai pokyčiai. 
Bet nereikia revoliucinių pokyčių, kad būtų galima pagerinti 

saugumo ir sveikatos normas fabrikuose, nes įmanoma tai 
pakeisti parlamentinėmis priemonėmis. Taigi mėgini spausti 
parlamentą, kiek gali. Žmonės dažnai net nepripažįsta pries- 
paudos ir viešpatavimo sistemos egzistavimo. Jie turi pa- 
bandyti kovoti dėl savo teisių sistemose, kuriose gyvena, dar 
prieš suvokdami jas esant represyvias. Pažvelkime į moterų 
judėjimą. Vienas pirmųjų moterų judėjimo plėtros žingsnių 
buvo vadinamosios „pastangos kelti sąmoningumą". Mote- 
rys turi suprasti, kad tai, kad joms viešpataujama ir jos kon- 
troliuojamos, nėra natūrali pasaulio būsena. Mano močiutė 
negalėjo prisijungti prie moterų judėjimo, nes tam tikra pras- 
me nejuto priespaudos. Toks jau buvo gyvenimas - saulė, 
tekanti rytuose. Kol žmonės nesupranta, kad tai nepanašu 
į saulės tekėjimą, kad įmanoma šitai pakeisti, kad nepriva- 
lu laikytis tvarkos, kad tu neturi būti mušamas, kol žmonės 
nesuvokia, kad kažkas yra negerai, kol šitai neįveikiama, 
neįmanoma pajudėti iš vietos. Norint pajudėti, reikia ska- 
tinti reformas egzistuojančiose priespaudos sistemose - juk 
anksčiau ar vėliau pamatai, kad turėsi jas pakeisti. 


Kaip manote, ar pasikeitimų reikia siekti per institucio- 
nalizuotą (partijų) politiką, ar kitomis priemonėmis, tokiomis 
kaip nepaklusnumas, kitokių struktūrų, alternatyvių medijų 
kūrimas ir t. t.? 


Neįmanoma pasakyti apie tai ką nors bendro, nes vis- 
kas priklauso nuo aplinkybių. Kartais pasiteisina viena tak- 

tika, kartais kita. Kalba apie taktiką skamba lėkštai, bet ji 
tokia nėra. Taktinis pasirinkimas sukelia realius žmogiškus 
padarinius. Mes galime pabandyti daryti bendresnius strate- 
ginius sprendimus - teorinius ir atvirus naujoms idėjoms, 
bet tada nuslysime į abstrakčias bendrybes. Taktika susijusi 
su sprendimais, ką daryti toliau, ji sukelia realius žmogiškus 
padarinius. Kaip pavyzdį paimkime būsimąją Respublikonų 
nacionalinę konvenciją. Jei didelė žmonių grupė, pasivadi- 
nusi anarchistais, veiks taip, kad sustiprintų galios sistemą 
ir supriešintų visuomenę, ji pakenks savo pačios tikslams. 
Jei jiems pavyks rasti veikimo būdų, kurie leis žmonėms 
suprasti, kodėl svarbu mesti iššūkį formaliai, be turinio 
apsieinančiai demokratijai, tada jie pasirinko teisingą taktiką. 
Bet neįmanoma pasitikrinti ar knygoje rasti atsakymus. Vis- 
kas priklauso nuo rūpestingo egzistuojančios situacijos 
įvertinimo, visuomenės sąmoningumo, tikėtinų Mūsų veik- 
los pasekmių ir t. t. 


Jungtinės Valstijos turi labai ilgą utopizmo istoriją - būta 
įvairių bandymų pereiti prie alternatyvių socialinių santvarkų. 
Transcendentalizmas taip pat pagarsėjo dėl savo Bruko ūkio 
ir Frutlendso eksperimentų. Prancūzų mąstytojas Proudhonas 
yra rašęs, kad: „Laisvė tvarkai yra ne dukra, o motina“ Kaip jūs 
įsivaizduojate gyvenimą po ar už (nacionalinės) valstybės? 


Mano manymu, bet kokią sąveiką tarp žmonių, kuri 
yra daugiau nei asmeninė - tai reikštų vienokias ar kitokias 

institucijų formas - bendruomenėje, darbo vietoje, didesnėje 
visuomenės grupėje, bet kur, turi tiesiogiai kontroliuoti joje 
dalyvaujantieji. Taigi tai reikštų darbininkų tarybas pramonės 
įmonėse, liaudies demokratiją bendruomenėse, ryšius tarp 
jų, laisvas didesnių bendruomenių asociacijas, siekiant su- 
formuoti tarptautinę visuomenę. Galima aiškintis viso to de- 
tales, bet aš nematau didelio poreikio. Ir čia aš nesutinku su 
kai kuriais savo draugais: aš manau, kad pernelyg detalios 
kalbos apie ateities visuomenę peržengia mūsų suvokimo 
ribas. Žinoma, turės būti daug eksperimentų - mes mažai 
težinome apie žmones ir visuomenes, jų poreikius ir ribas. 
Egzistuoja per daug dalykų, kurių mes nežinome, taigi turi 
būti išbandyta daug alternatyvų. 


Daug kartų aktyvistai, intelektualai, studentai klausė apie 
jūsų specifinę anarchistinės visuomenės viziją ir jūsų detalų 
planą sukurti tokią visuomenę. Sykį jūs atsakėte, kad „mes ne- 
galime suvokti, kokios problemos iškils, kol neeksperimentuo- 
sime“ Ar jums taip pat atrodo, kad daug kairiųjų intelektualų 
eikvoja per daug energijos teoriniuose disputuose apie teisin- 
gas priemones ir tikslus, kad sugebėtų pradėti „eksperimen- 
tuoti“ praktikoje? 


Daug žmonių supranta, kad tai ypač svarbu, ir suvokia, 
kad jie negali veikti kaip, sakykime, savo bendruomenių or- 
ganizatoriai, kol neturi detalios ateities vizijos, kurią stengia- 
si pasiekti. Ką gi, taip jie supranta pasaulį ir save. Aš neketinu 

sakyti, kad tai blogai. Gal tai tinkama jiems, bet netinkama 
man. Daug gėlių turi teisę žydėti. Žmonės veikia įvairiai. 


Ekonominės globalizacijos procesui kasdien stiprėjant, 
daugeliui kairiųjų kyla dilema - ar dirbti, stiprinant nacionalinių 
valstybių suverenumą kaip apsauginį skydą nuo užsienio ir glo- 
balinio kapitalo kontrolės, ar ieškoti nenacionalinių dabartinės 
globalizacijos formos alternatyvų, kurios taip pat globalinės. 
Kokia jūsų nuomonė apie šią mįslę? 


Kaip paprastai, nematau čia konflikto. Puiku naudoti vi- 
sas priemones, kad nacionalinės valstybės atsilaikytų prieš 
eksploataciją, priespaudą, viešpatavimą, prievartą ir taip toliau, 
ir tuo pat metu stengtis pakeisti šias priemones alternatyvų 
plėtra. Čia nėra konflikto. Reikia pasinaudoti visomis prieina- 
momis priemonėmis. Nėra konflikto tarp bandymo nuver- 
sti vyriausybę ir naudojimo priemonių, kurios yra galimos iš 
dalies demokratinėje visuomenėje, priemonių, kurios buvo 
plėtotos per ilgaamžes kovas. Jūs turite naudotis jomis ir 
stengtis žengti toliau, galbūt sužlugdyti instituciją. Panašiai 
kaip žiniasklaidoje. Aš labai džiaugiausi rašydamas skiltis New 
York Times ir Z Magazine. Čia nėra prieštaravimo. Pažvelkime į 
Masačusetso technologijos institutą. Man ten labai gera dirb- 
ti; aš galiu daryti tai, ką noriu. Aš čia jau penkiasdešimt metų 
ir man niekad nekilo mintis jo palikti. Bet čia esama dalykų, 
kurie beviltiškai neteisėti. Pavyzdžiui, su karo reikalais susiju- 
sios pramonės šerdis. Taigi dirbi jame ir bandai jį pakeisti. 

Daug kas priešinasi „demokratijai; nes ji vis dar yra ti- 
ronijos forma - daugumos tironijos. Priešinamasi daugumos 
valdymo principui, teigiant, kad daugumos pažiūros ne visada 
sutampa su morališkai teisingomis pažiūromis. Dėl to mes pri- 
valome veikti pagal šios sąžinės diktatą, net jei šis yra nukreip- 
tas prieš daugumos ar vadovų nuomonę arba visuomenės 
įstatymus. Ar sutinkate su šiuo požiūriu? 


Negaliu pasakyti. Jei nori būti visuomenės dalis, turi 
apskritai priimti daugumos sprendimus, jei tik nėra didelės 
priežasties jų nepriimti. Jei aš šiąnakt važiuosiu namo, 
ir degs raudona šviesa, aš sustosiu, nes taip nusprendė 
bendruomenė. Nesvarbu, kad yra trečia valanda nak- 
ties, ir aš galiu pravažiuoti pro šviesoforą nepagautas, nes 
nieko aplink nėra. Jei esi visuomenės dalis, perimi elgesio 
modelius, su kuriais galbūt nesutinki. Bet yra nepriimtinų 
dalykų, kai pajunti, kad privalai pats sąmoningai pasirinkti, 
ir kad daugumos sprendimai yra amoralus. Bet vėlgi, ieškant 
išganingos formulės, galima labai susikrimsti. Kartais turi 
nuspręsti, prieštaraudamas savo draugams. Kartais tai bus 
teisėta, kartais ne. Paprastai tokiems dalykams nėra ir negali 
būti formulių. Žmogaus gyvenimas per daug komplikuotas, 
jame per daug dimensijų. Jei nori pažeisti bendruomenės 
normas, turi tam turėti labai svarių priežasčių. Tau tenka 
uždavinys įrodyti, kad esi teisus, neužtenka tiesiog tarti - 
„Šitaip sako mano sąžinė“. Tai nepakankamas paaiškinimas. 

Kokia jūsų nuomonė apie vadinamąjį „mokslinį“ anar- 
chizmą - bandymus moksliškai įrodyti Bakunino prielaidą, kad 
žmogiškos būtybės turi laisvės instinktą. Kad mes turime ne tik 
polinkį į laisvę, bet taip pat ir biologinį poreikį. Tai kažkuo pri- 
mena jūsų taiklius teiginius apie universalią gramatiką... 


Tikrai turiu vilties, kad tai - ne vien mokslinis rezulta- 
tas. Apie žmogaus prigimtį žinoma tiek mažai, kad negalima 
darytijokių rimtų išvadų. Mes negalime netgi įminti vabzdžių 
prigimties paslapčių. Mes darome išvadas - preliminarias, 
pasitelkę savo intuiciją, viltis, šiek tiek patirties. Šitaip mes 
galime prieiti išvadas, kad žmonės turi laisvės instinktą. Bet 
neturime manyti, kad tai kyla iš mokslinio pažinimo ir su- 
pratimo. Taip nėra ir negali būti. Nėra taip toli pažengusio 
mokslo apie žmones ir jų santykius, arba net apie paprastes- 
nius organizmus. 


Paskutinis klausimas. Henry Davidas Thoreau pradeda 
savoesė „Apie pilietinį nepaklusnumą" tokiu sakiniu: „Geriausia 
valdžia yra ta, kuri valdo mažiausiai, arba išvis nevaldo“. Istor- 
ija mus moko, kad mūsų laisvė, galimybės rūpintis darbininkų 
teisėmis, aplinkos apsaugos reikalais niekad nebuvo mums 
suteiktos turtingos ir įtakingos mažumos, bet už jas visada 
buvo kovojama paprastų žmonių pilietiniu nepaklusnumu. 
Kokie šiuo atžvilgiu turi būti mūsų pirmieji žingsniai į kitokį, 
geresnį pasaulį? 

Yra daug būdų pasiekti įvairius tikslus. Jei mes pažvelg- 
tume į neatidėliotinas problemas JAV, turbūt pagrindinė vi- 
daus problema yra sveikatos apsaugos krizė, ji labai rimta. 
Žmonės negali gauti vaistų, nesulaukia medicininės prie- 
žiūros, kaštai nekontroliuojami, darosi vis blogiau ir blogiau. 
Tai didžiulė problema. Ir aš manau, kad iš principo ją galima 
išspręsti parlamentiniu būdu. Nesenų apklausų duomeni- 
mis, 80 procentų gyventojų norėtų daug racionalesnių 
programų, tam tikros nacionalinės sveikatos apsaugos, kuri 
būtų daug pigesnė bei efektyvesnė ir galėtų jiems suteikti 
paslaugas, kurių jiems reikia. Bet demokratinė sistema tokia 
sugedusi, kad 80 procentų gyventojų negali net išsakyti savo 
nuomonės išrinktiesiems. Bet šitokią padėtį galima pakeisti. 
Štai Brazilijoje daugiau kliūčių nei mūsų šalyje, bet jos gy- 
ventojai privertė parlamentą priimti įstatymus, kurie pavertė 
šalį AIDS medikamentų tiekimo lydere, dėl to nukrito jų kai- 
nos kitur, ir buvo pažeistos tarptautinės prekybos taisyklės, 
primestos JAV ir kitų turtingų šalių. Jie tai padarė. Jei Brazili- 
jos valstiečiai gali tai padaryti, mes taip pat galime. Raciona- 
lios sveikatos apsaugos sistemos sukūrimas yra tikslas, kurį 
privalu pasiekti, ir galite sugalvoti dar tūkstantį kitų dalykų. 
Neįmanoma sudėlioti jų eilės tvarka, nėra pirmojo žingsnio. 
Visi žingsniai turi būti žengti. Gali spręsti, ar imtis to, ano, ar 
dar kito, pagal savo paties asmeninius rūpesčius, pareigas ir 
energiją. Visi šie dalykai yra interaktyvūs, vienas kitą paremia. 
Aš darau dalykus, kuriuos manau esant svarbius, tu darai da- 
lykus, kuriuos tu laikai svarbiais, jie daro jiems svarbius da- 

lykus, visi tie dalykai gali būti priemonės pasiekti daugiau 
ar mažiau tuos pačius tikslus. Pasiekimai vienoje srityje gali 
paskatinti kitos srities pasiekimus. Bet kaip galiu pasakyti, 
koks turi būti pirmas žingsnis? 


Ar einate į rinkimus? Ar balsuojate? 


Kartais. Vėlgi tai priklauso, ar verta priimti tą sprendimą, 
ar šio balsavimo padariniai yra tokie svarbūs, kad nusipelno 
laiko ir pastangų. Sprendžiant vietinius reikalus aš beveik 
visada balsuoju. Pavyzdžiui, neseniai mieste, kuriame aš 
gyvenu, vyko referendumas, - juo buvo panaikinti juokingi 
mokesčių apribojimai, aš už tai balsavau. Maniau, kad svar- 
bu yra mieste turėti mokyklas, gaisrines, bibliotekas ir taip 
toliau. Dažnai vietiniai rinkimai lemia šiek tiek pokyčių, o 
tada... Jei ši valstija (Masačusetsas) svyruotų per prezidento 
rinkimus, balsuočiau prieš Bushą. 


O kaip dėl artėjančių rinkimų? 

Kol ši valstija nėra apsisprendusi, yra kitų pasirinkimų. 
Galima rasti priežasčių balsuoti už Ralphą Naderą, ar už 
Žaliųjų partiją, ji taip pat siūlo kandidatus šiems rinkimams. 
Yra daug galimybių rinktis, priklausančių nuo to, kokią 


reikšmę tam teiki. 


2004 

